
« KAPITOLA I »

 

OPISUJE RODINU VO WAKEFIELDE, V KTOREJ PREVLÁDA

PRÍBUZENSKÁ PODOBNOSŤ MYSLI I SAMOTNÝCH OSOB

 

Vždy som bol tej mienky, že počestný človek, ktorý sa oženil a vychoval veľa detí, lepšie prospel ľudstvu ako ten, ktorý ostal starým mládencom a o rozmnožovaní ľudského rodu len hovoril. Preto, hoci po mojej vysviacke neprešiel ani rok, začal som vážne pomýšľať na ženbu. Ženu som si vybral tak, ako si ona vyberala látku na svadobné šaty; nedal som sa teda zlákať vonkajšou krásou, ale dal som prednosť vlastnostiam, ktoré sa zdali trvácnejšími. Aby som jej neukrivdil, musím riecť, že to bola dobrosrdečná žena a výborná gazdiná. Pokiaľ ide o výchovu, len málo žien na vidieku malo lepšiu; hociktorou anglickou knihou sa prehrýzla bez väčších ťažkostí, a pokiaľ ide o nakladanie zeleniny, zaváranie a varenie, nemala sebe rovnej. Veľa si zakladala na tom, že je veľmi vynachádzavou a šporovlivou gazdinou, hoci nemôžem povedať, že tieto jej prednosti nám pomohli zbohatnúť.

Mali sme sa: nadovšetko radi a naša láska rokmi len rástla. Nikdy sme sa nevadili a aj s ľuďmi sme dobre vychádzali. Mali sme pekný domček v utešenom vidieckom zákutí a dobrých susedov. Čas sme trávili v ušľachtilých zábavách, neškodných vidieckych radovánkach a navštevovaním susedov. Bedárom sme vždy podali pomocnú ruku. Nemuseli sme sa báť nijakých prevratov, ani ťažko pracovať; všetky dobrodružstvá sme prežili pri našom kozúbku a všetko naše putovanie pozostávalo len z chôdze od modrej postele k hnedej.

Pretože sme žili pri hradskej, často k nám zavítali pútnici a cudzí ľudia, aby ochutnali naše egrešové vínko, ktoré bolo široko-ďaleko vychýrené; so zodpovednosťou ozajstného historika môžem vyhlásiť, že pokiaľ viem, nikto z tých, čo ho ochutnali, nenašiel na ňom ani tú najmenšiu chybičku. Našim bratancom, dokonca až do štvrtého kolena, nemusel nikto pripomínať, aby nezabúdali na svojich príbuzných; všetci k nám často zavítali na návštevu. Pravda, boli medzi nimi aj takí, ktorí nám neurobili veľkú česť, lebo niektorí boli slepí alebo kriví, no moja žena vždy trvala na tom, že musia sedieť s nami za stolom, lebo sú z toho istého mäsa a krvi ako my. A tak, hoci sme nemali okolo seba bohatých priateľov, tí, čo pobudli u nás, boli všetci šťastní, lebo kým svet svetom stojí, bude platiť, že čím chudobnejší je hosť, tým vďačnejší je za pohostenie; tak ako niekto rád pozerá na nádherne sfarbené tulipány alebo pestré krídelká motýľov, ja som mal vždy veľkú radosť, keď som okolo seba videl tváre žiariace šťastím. Pravda, keď z daktorého príbuzného sa vykľul zlý človek a spôsoboval nám iba trampoty, hľadeli sme sa ho radšej zbaviť. Keď od nás dotyčný odchádzal, požičal som mu jazdecký oblek, čižmy, dakedy i koníka neveľkej ceny a na moju veľkú radosť sa už nikdy neukázal, aby nemusel vrátiť, čo si požičal. Takto sme mali pokoj od tých, ktorých sme nemali radi, ale nikto nemohol povedať o našej rodinke, že zatvorila dvere pred pocestným alebo chudobným príbuzným.

Takto sme veľmi šťastne prežili niekoľko rokov. To však neznamená, že Prozreteľnosť na nás nezoslala malé trápenia, aby sme si vedeli lepšie ceniť jej priazeň. Školáci mi neraz preriedili ovocie v záhrade a mačky alebo malé deti vylízali ženin vanilkový krém. Pán statkár zavše zadriemal pri najdojímavejšej časti mojej kázne, jeho žena odpovedala na hlbokú poklonu mojej starkej nie práve zdvorilo. Ale na tieto nepríjemné udalosti sme hneď zabudli a po troch či

štyroch dňoch sme sa čudovali, ako nás mohli tak mrzieť,

Pretože sme vo všetkom poznali mieru a ani deti sme nerozmaznávali, boli duševne i telesne zdravé; synovia boli mocní a čulí, dcéry krásne ako ruže v rozpuku. Keď som tak stál uprostred tohto malého krúžku, ktorý mi sľuboval byť oporou v starobe, vždy mi prišiel na um čin grófa Abensberga, ktorý Henrichovi II., keď tiahol Nemeckom, nepriniesol poklady ako iní dvorania, ale priviedol svojich tridsaťdva detí, a tak daroval panovníkovi to najcennejšie, čo mal. Hoci ja som mal len šesť detí, bol som presvedčený, že aj ja som dal svojej vlasti cenný dar, a preto som ju považoval za svojho dlžníka. Najstarší sa volal George po strýkovi, ktorý nám v závete poručil desaťtisíc libier. Svoje druhé dieťa, dievčatko, som chcel pomenovať po jej tete Grissele, ale moja žena, keď ju nosila pod srdcom, čítala veľa románov a trvala na tom, že sa musí volať Olívia. Ani nie za rok narodila sa nám ďalšia dcérka; teraz som už nechcel popustiť a bol som rozhodnutý dať jej pri krste meno Grissel. Ale jedna z bohatých príbuzných si zmyslela, že jej bude krstnou matkou, a keďže chcela, aby sa volala Sophia, v rodine sme mali už dve romantické mená; slávnostne však vyhlasujem, že ja v tom prsty nemám. Potom prišiel na svet Mojžiš a po dvanásťročnej prestávke sa nám narodili ešte dvaja chlapci.

Otvorene rečiem, že som plesal, keď som videl svojich malučkých tmoliť sa pri mne, ale radosť a pýcha mojej ženy boli ešte väčšie ako moje. Keď nám hostia vravievali: „Veru, pani Primrosová, máte najutešenejšie dietky v celej krajine,“ vždy odpovedala takto: „Áno, pán sused, a vďaka Hospodinovi za to. Ale hlavné je, že sú dobré, lebo človek je len vtedy pekný, keď je dobrý.“ Potom nabádala dcérky, aby hrdo niesli hlávky, a netajím, mali naozaj pekné tváričky.

Ja si na pekný zovňajšok nepotrpím a ani by som to nespomínal, keby to nevraveli všetci v našom kraji.

Olívia, teraz už osemnásťročná, mala tú bujnú krásu, akou maliari obdarúvajú Hébé bola to krása priama, veselá, sebavedomá. Sophiine črty neboli také nápadné, ale zapôsobili trvácnejšie, lebo boli nežné, skromné a príťažlivé. Prvá si získala srdce hneď pri prvom stretnutí, druhá, až keď ju človek lepšie spoznal.

Povahu ženy možno vyčítať z jej črt: aspoň tak to bolo u mojich dcér. Olívia túžila mať mnoho obdivovateľov, Sophia jedného, ale stáleho. Olívia sa chcela veľmi páčiť, a preto často trocha afektovala. Sophia radšej svoju krásu skrývala, len aby sa nezdala namyslenou. Prvá ma zabávala svojou živosťou, keď som bol dobrej vôle, druhá mi bola užitočná svojím rozumom, keď som bol vážne naladený. Ale ani jedna nič nepreháňala a často si úlohy vymenili: smútočný šat zmenil moju koketku na ostýchavé dievčatko, nové stužky zasa jej mladšiu sestru na samopašnicu. Najstarší syn George vychodil školy v Oxforde, lebo som chcel mať z neho vzdelanca. Mojžiša, môjho druhého syna, ktorého som určil na obchodnú dráhu, sme vychovávali, ako sme vedeli, doma. Ale nemá zmysel opisovať povahy mladých ľudí, ktorí ešte poriadne nevideli svet. Postačí, keď poviem, že všetci sa na seba nápadne podobali, vlastne mali tú istú povahu: všetci boli rovnako štedrí, dôverčiví, prostí a neškodní.

« KAPITOLA II »

 

RODINNÉ POHROMY. STRATA MAJETKU POSILŇUJE

HRDOST UŠĽACHTILÉHO ČLOVEKA

 

Starosť o každodenné veci nášho života som z veľkej časti prenechal svojej žene; veci duchovné boli výlučne v mojich rukách. Výnos z farmy - bolo to asi tridsaťpäť libier ročne - som prenechal sirotám a vdovám po duchovných našej diecézy; pretože som mal vlastný majetok a hmotné starosti som nepoznal, cítil som vnútorné uspokojenie, keď som mohol svoje kňazské povinnosti vykonávať bez peňažnej odmeny. Taktiež som sa rozhodol, že si nevezmem kaplána, lebo som chcel poznať každého farníka osobne, pričom som si zaumienil, že ženatých mužov budem viesť k zdržanlivosti a starých mládencov k ženbe. Výsledok bol taký, že po niekoľkých rokoch pôsobenia vo farnosti všetci hovorili, že vo Wakefielde chýbajú len tri veci - pyšný farár, slobodní mladí muži a prázdne hostince. Manželstvo bola téma, o ktorej som vždy veľmi rád hovoril a aj vo svojich kázňach som dokazoval jeho prednosti. V tejto otázke som zvlášť zastával jednu zásadu; spolu s Whitsonom som totiž tvrdil, že kňaz Anglickej cirkvi sa nemá po smrti svojej ženy oženiť ešte raz, alebo povedané jedným slovom, veľmi som si zakladal na tom, že som zástancom prísnej monogamie.

Do dišputy o tejto dôležitej otázke, o ktorej existuje toľko hrubých zväzkov, som zasiahol už ako mladý kňaz. O tejto téme som aj napísal niekoľko rozpráv, ale keďže si ich nikto nekúpil, utešoval som sa tým, že ich čítalo len pár vyvolených. Moji priatelia vra-

vievali, že to je moja slabá stránka, ale ja im to nemám za zlé, veď oni sa touto témou nezaoberali tak dlho ako ja. Čím viac som o tejto otázke hlbal, tým sa mi videla dôležitejšia. V tejto otázke som šiel ešte ďalej ako Whitson. On dal vyryť na náhrobok svojej ženy len to, že bola jedinou ženou Williama Whitsona. Aj ja som zložil podobný nápis na pomník mojej starkej, hoci ešte bola nažive, a vychválil som v ňom jej múdrosť, šporovlivosť a poslušnosť až do posledného dňa jej života. Tento nápis som dal vymaľovať ozdobným písmom, zarámovať a zavesiť nad kozub, kde slúžil viacerým užitočným účelom: mal jej pripomínať jej povinnosti ku mne a moju vernosť k nej, podnecovať v nej túžbu, aby sa po jej smrti o nej hovorilo len so samou chválou, a ustavične jej pripomínať, že človek je smrteľný.

Možno preto, že môj najstarší syn počul o manželstve toľko chvály, hneď po skončení štúdií sa zasnúbil s dcérou duchovného zo susednej farnosti, ktorý bol vysokým cirkevným hodnostárom a mohol jej dať pekné veno; bohatstvo bolo však jej najmenšou prednosťou. O slečne Arabelle Wilmotovej tvrdili všetci, okrem mojich dcér, že je pekná. Jej mladosť, zdravie a nevinnosť zdôrazňovala jemná pleť a milý pohľad, takže očarila aj starších ľudí. Pretože pán Wilmot vedel, že aj ja budem môcť dať synovi pekný majetok, nebol proti tomuto sobášu. Obe rodiny teda nažívali v súlade, ktorý zvyčajne predchádza svadbe v rodine. Pretože zo skúsenosti viem, že dni pred svadbou sú v živote najkrajšie, nebol som proti tomu, aby zásnuby podľa možnosti trvali čo najdlhšie. Mladí ľudia trávili v nevinnej kratochvíli celé dni a ich láska sa ustavične prehlbovala. Ráno nás zvyčajne zobudila hudba, keď bolo pekne, vyšli sme si na poľovačku. Hodiny medzi raňajkami a večerou venovali dámy svojej toalete a čítaniu; no zvyčajne si prečítali len stránočku-dve, potom sa uzerali v zrkadle, ktoré, ako aj filozofi pripúšťajú, často nám ukazuje tú krajšiu

stránku. Pri obede mala hlavné slovo moja žena; sama nám vždy nakladala na tanier, lebo tak to robievala aj jej matka. Pritom nám nezabudla porozprávať, ako jedlo pripravovala. Keď sme sa najedli, dal som odniesť stôl, lebo som nechcel, aby nás dievčatá opustili, a neraz spolu so svojím učiteľom hudby nám niečo pekné zahrali. Prechádzky, čaj, vidiecke tanečné zábavy a rôzne spoločenské hry spríjemňovali nám ostatný čas. Bez karát sme sa zaobišli; karty totiž neznášam, ba ani iné hazardné hry s výnimkou hry v kocky. Túto hru som si občas zahral so starým priateľom Wilmotom, ale jeden vrh bol iba dve penny. V tejto súvislosti však nemôžem pomlčať o neblahej okolnosti, ktorá sa stala pri poslednej hre: potreboval som hodiť len štvorku, no päť ráz za sebou som hodil iba dvojku.

Takto prešlo niekoľko mesiacov, až sme sa zhodli na tom, že už je načase určiť deň svadby mladého páru, ktorý sa tej chvíle nevedel dočkať. Vari nemusím hovoriť, ako sa pri svadobných prípravách dôležite tvárila moja starká, ani ako huncútsky pokukávali moje dcéry. Čo sa mňa týka, ja som svoju pozornosť veľmi nevenoval týmto prípravám, lebo som pracoval na dokončení rozpravy na podporu svojej obľúbenej témy, ktorú som chcel čo najskôr uverejniť. Keďže som túto rozpravu pokladal tak zo stránky štylistickej, ako i obsahovej za svoje vrcholné dielo, nevedel som premôcť svoju pýchu a ukázal som ho starému priateľovi Wilmotovi; nepochyboval som, že sa stretnem s jeho porozumením. Už bolo neskoro, keď som zbadal, že veľmi vehementne zastáva práve opačný názor, na čo mal napokon veľmi dobrý dôvod, lebo v tom čase sa uchádzal o ruku už štvrtej ženy. Ako sa dalo čakať, nasledovala dišputa, v ktorej padli aj ostré slová. To, pravda, mohlo ohroziť pripravovanú svadbu, a preto sme v nej nepokračovali, ale dohodli sme sa, že deň pred svadbou si o tejto téme ešte dôkladne pohovoríme.

Keď prišiel ten deň, pustili sme sa do dišputy s príslušným zápalom. On tvrdil, že som bludár, ja som za bludára označil jeho. Na každý jeho argument odpovedal som iným, pádnějším. Uprostred našej dišputy vyvolal ma von jeden z príbuzných a s ustarostenou tvárou mi radil, aby som v nej nepokračoval, aspoň kým nebude po svadobnom obrade môjho syna. „Čože?“ zvolal som. „Mám zradiť pravdu len preto, aby sa môj syn mohol oženiť, a to práve vtedy, keď si môj protivník už nevie rady? Radšej prídem o všetok majetok, ale svojich zásad sa nevzdám.“ „Ľutujem, že ti to musím povedať,“ pokračoval môj príbuzný, „ale si na mizine. Obchodník v Londýne, ktorému si zveril svoje peniaze, zbankrotoval a utiekol, v kase nenechal ani šiling. Chcel som ti povedať túto hroznú zvesť až po svadbe; teraz ti však možno bude na osoh, ak zmierni tvoj zápal v tej dišpute. Myslím, že si natoľko rozumný a budeš sa krotiť aspoň dovtedy, kým tvoj syn nebude mať v rukách nevestino veno.“ „Ak to, čo mi vravíš, je pravda,“ riekol som, „a ja som žobrák, nebudem aspoň ničomník a od svojich zásad neustúpim! Hneď idem dnu a poviem to všetkým. Čo sa týka nášho sporu, beriem späť všetky svoje ústupky a za nijakých okolností nepripustím, že by bolo správne, keby sa oženil ešte raz.“

Donekonečna by som mohol opisovať, ako zapôsobila zvesť o našej pohrome na mojich drahých; no ich bolesť bola ničím oproti tomu, ako trpeli zaľúbenci. Starý pán, ktorý by bol už predtým zasnúbenie najradšej zrušil, teraz neváhal ani okamih. Jeho najväčšou cnosťou bola totiž múdrosť, teda vlastnosť, ktorá často jediná ostáva ľuďom, čo už prekročili sedemdesiatku.

« KAPITOLA III »

 

SŤAHOVANIE Z WAKEFIELDU. SKÚSENOSŤ NÁS UČÍ,

ŽE KAŽDÝ SI JE STROJCOM SVOJHO ŠTASTIA

 

Teraz nám už neostávalo iné než dúfať, že zvesť o našej pohrome je zlovolný výmysel alebo nedorozumenie; ale list môjho londýnskeho zástupcu vzápätí potvrdil, že je to pravda. Popravde poviem, že so stratou majetku by som sa bol ľahko zmieril, ale starosti mi robila moja rodinka; znesie pokorenia, ktoré chudoba prináša, keď k tomu nebola vychovaná?

Uplynulo takmer štrnásť dní, kým som urobil prvý pokus zmierniť ich bolesť, lebo predčasná útecha nezahojenú ranu iba rozjatrí. V tom čase som hútal len o tom, ako ich uživím. Ako na zavolanie som dostal ponuku prevziať faričku v ďalekej dedinke, kde som mohol žiť nerušene podľa svojich zásad. Ročný príjem mal byť pätnásť libier. Ponuku som prijal a rozhodol som sa, že tento príjem si zvýšim obhospodarovaním malého gazdovstva.

Po tomto rozhodnutí som si chcel hneď urobiť jasno v terajšom finančnom položení. Po vyplatení všetkých dlžôb zo štrnásťtisíc libier nám zvýšilo len štyristo. Teraz mi predovšetkým išlo o to, aby moja rodinka zanechala všetku pýchu a prispôsobila sa okolnostiam, lebo nič nie je horšie, ako keď sa bedár chce hrať na pána. „Podistým chápete, deti moje,“ riekol som, „že ani najväčšia múdrosť nemohla zabrániť tomuto nešťastiu; ale ak budeme múdri, nebudeme natoľko pociťovať jeho účinky. Teraz sme chudobní, moji milí, ale múdrosť nám káže zmieriť sa s naším biednym položením. Preto bez šomrania sa

zaobíďme bez tej parády, ktorá prináša toľko nešťastia, a hľadajme v našej chudobe ten pokoj, ktorý jedine nám prinesie pravé šťastie. Ak sa chudobní ľudia zaobídu bez našej pomoci, nehľadajme ju u iných ani my. Veru, deti moje, od tejto chvíle nemajme veľké nároky, zvýšilo nám dosť na to, aby sme boli šťastní, ak budeme rozumní. Naša spokojnosť nám dá zabudnúť na hmotné statky.“

Pretože môj syn bol študovaný, rozhodol som sa poslať ho do Londýna, kde svoje vedomosti lepšie využije v prospech náš i svoj. Rozchod rodiny a priateľov je vari najsmutnejším sprievodným znakom chudoby. A onedlho nastal aj deň našej prvej rozlúčky. Môj syn sa najprv odobral od matky a súrodencov, čo sa, prirodzene, neobišlo bez slz a bozkov; potom prišiel za mnou, aby som mu dal požehnanie. Dal som mu ho z celého srdca a na dôvažok k nemu päť guineí - to bolo celé dedičstvo, ktoré som mu mohol dať. „Odchádzaš, chlapče,“ riekol som, „do Londýna pešky, tak ta pred tebou šiel Hooker, tvoj veľký predok. Vezmi si toho istého koňa, ktorého mu dal dobrák biskup Jewel, teda túto pútnickú palicu. A dávam ti aj túto knihu: bude ti posilou na tvojej púti. Už tieto dva riadky sú hodné milión: ,Bol som mladý a teraz som už starec. Ale nikdy som nevidel, že spravodlivý bol opustený, že jeho potomstvo muselo ísť po pýtaní.’ Toto ti buď útechou na tvojej púti. Nuž choď, syn môj. A či sa ti bude vodiť dobre, alebo zle, aspoň raz do roka sa ukáž doma. Buď veselej mysle. Zbohom mi ostávaj.“ Pretože môj syn bol statočný a čestný chlapec, nebál som sa poslať ho bez peňazí na bojisko života, lebo som vedel, že svoje si zastane, či už zvíťazí, alebo podľahne.

Jeho odchod bol len predohrou na odchod nás ostatných; my sme Wakefield opustili o niekoľko dní po ňom. Odchod z obce, kde sme prežili toľko šťastných chvíľ, sa nezaobišiel bez slz; neubránili sa im ani tí najsrdnatější. Aj cesta dlhá sedemdesiat míľ,

ktorú sme mali pred sebou, vzbudzovala bázeň rodiny, ktorá nikdy nebola z domova dalej než desať míľ, a slzy bedárov, ktorí nás na kus cesty vyprevadili, ju len prehlbovali. V prvý deň cesty sme sa priblížili k nášmu novému útočišťu na tridsať míľ. Prenocovať sme sa rozhodli v chudobnej krčme v dedinke pri hradskej. Keď sme sa zložili, požiadal som podľa svojho zvyku krčmára, aby si prisadol k nám. Ochotne privolil, lebo veď to, čo vypije, len zvýši náš účet. Krčmár dobre poznal končinu, do ktorej sme mali namierené, najmä milosťpána Thornhilla, môjho budúceho pána; tento šľachtic mal sídlo len na niekoľko míľ od nášho budúceho bydliska. Krčmár povedal, že pán Thornhill holduje len radovánkam a jeho slabou stránkou je nežné pohlavie. Prezradil mi, že niet takej cnostnej dievčiny, ktorá by nepodľahla jeho vytrvalému zvádzaniu, a že v tých končinách niet vari jedinej sedliackej dievky, ktorú nezviedol a neoklamal. Mňa tieto zvesti znepokojili, ale na moje dcéry zapôsobili ináč: ich tváre zažiarili v predtuche budúceho triumfu. Nemenej sa im zaradovala i moja žena, ktorá sa úplne spoliehala na vnady a cnosť svojich dcér. Ako sme tak o tom hútali, vošla do miestnosti krčmárova žena; povedala mužovi, že cudzí pán, ktorý u nich býva už dva dni, nemá peniaze a nemôže zaplatiť svoju útratu. „Nemá peniaze?“ zvolal krčmár. „To je vylúčené! Veď len včera dal tri guiney súdnemu sluhovi, aby sa zľutoval nad starým opusteným vojakom, ktorého richtár kázal vyhnať z dediny bičom zato, že ukradol psa.“ Pretože krčmárka stála na svojom, zdvihol sa, že pôjde za ním, pričom klial a zastrájal sa, že on to tak nenechá a svoje peniaze dostane. Požiadal som krčmára, aby ma zoznámil s tým súcitným človekom. Krčmár mi vyhovel a priviedol mužského asi tridsaťročného, oblečeného v šatách, ktoré voľakedy zdobili čipky. Bol to muž strojnej postavy a z črt jeho tváre sa dalo vyčítať, že veľa premýšľa. Hovoril stručne a sucho, na priveľké

prejavy zdvorilosti si zrejme nepotrpel, ba nimi pohŕdal. Keď krčmár znova vyšiel, vyslovil som cudzincovi svoje poľutovanie nad ťažkosťami, v ktorých sa ocitol, a ponúkol som mu, že potrebné peniaze mu požičiam. „Prijímam vašu ponuku z celého srdca, pane,“ povedal. „Som rád, že som bol taký neprezieravý a minul všetky peniaze, ktoré som mal pri sebe, lebo sa takto môžem presvedčiť, že sú ešte na svete ľudia ako vy. Rád by som však poznal meno a bydlisko svojho dobrodinců, aby som mu mohol peniaze vrátiť čo najskôr.“ Jeho želanie som hneď splnil a povedal som mu nielen svoje meno, ale aj aké nešťastie nás postihlo, i miesto, kam sa uberáme. „Moje šťastie je väčšie, než som dúfal,“ zvolal, „lebo mám tú istú cestu. Tu ma totiž zdržali dva dni povodne, ale dúfam, že zajtra už bude cesta schodná.“ Vyslovil som svoju radosť nad tým, že bude naším spoločníkom, a keď sa moja žena a dcéry pripojili k mojej prosbe, privolil, že povečeria s nami. Rozhovor s cudzím pánom bol taký príjemný a poučný, že by som bol v ňom najradšej pokračoval čo najdlhšie, ale už bol najvyšší čas odobrať sa na lôžko a oddýchnuť si pred útrapami nasledujúceho dňa.

Na druhý deň ráno sme sa vydali na cestu spolu; my všetci na koni, zatiaľ čo náš nový spoločník, pán Burchell, kráčal po chodníku pri hradskej. S úsmevom poznamenal, že naše koníky sú preťažené a nechce nás nechať ďaleko za sebou. Pretože povodeň ešte celkom neopadla, museli sme si najať sprievodcu; ten klusal pred nami, pán Burchell a ja sme tvorili zadný voj. Útrapy cesty sme si spríjemňovali filozofickou dišputou, v ktorej sa zrejme veľmi dobre vyznal. Najviac ma však prekvapilo to, že hoci peniaze si požičal on, svoje názory bránil tak tvrdošijne, ako keby bol on veriteľom. Ukazoval mi vidiecke sídla, čo ležali pri hradskej, a hovoril, komu patria. „Tamto,“ riekol a ukázal na nádherný dom, „patrí mladému Thornhillovi, ktorý veľa míňa, hoci je

celkom závislý od svojho strýka sira Williama Thornhilla; ten žije v Londýne, sám sa spokojí s málom a synovcovi dovoľuje užívať ostatné.“ „Ako,“ riekol som, „môj nový pán je synovcom človeka, ktorého cnostný život, štedrosť a výtečné povahové vlastnosti sú také známe? Počul som, že sir William Thornhill je jeden z najštedrejších, ale súčasne najčudáckejších mužov v celom kráľovstve, že je dobrák od kosti.“ „Možno je až priveľmi dobrý,“ odpovedal pán Burchell, „rozhodne, keď bol mladý, zašiel so svojou dobrotou priďaleko; pretože bol stelesnená dobrota, dopúšťal sa romantických výstrelkov. Chcel sa stať dobrým vojakom a zároveň učeným človekom. To sa mu aj podarilo. Ctibažným ľudom však vždy idú v pätách pochlebníci; lebo práve ctibažní ľudia si potrpia na lichôtky. Stále boli okolo neho zástupy ľudí, ktorí mu ukazovali len jednu stránku svojej povahy, takže vo všeľudskom súcite začal strácať zmysel pre súkromné záujmy. Ľúbil celé ľudské pokolenie; ani mu na myseľ nezišlo, že na svete sú aj ničomníci. Lekári poznajú jednu chorobu, pri ktorej je telo také citlivé, že aj najmenší dotyk mu spôsobuje veľkú bolesť; to, čo títo ľudia skúsili na svojom tele, skúsil on na svojej duši. Aj najmenšie nešťastie, či už skutočné alebo predstierané, sa ho hlboko dotklo. Až chorobne duševne trpel, keď videl trpieť iných. Keďže chcel ľudom vždy pomôcť, viete si ľahko predstaviť, že sa o jeho pomoc uchádzali zo všetkých strán. Pretože peniaze rozdával až márnotratne, jeho majetok sa začal zmenšovať, ale jeho dobroty neubúdalo. Naopak, prehlbovala sa úmerne s ubúdaním majetku; čím bol chudobnejší, tým bol štedrejší a hoci hovoril rozumne, konal ako blázon. Pretože neodbytných ľudí bolo okolo neho vždy dosť, ale on im už nemohol dať nič, rozdával aspoň sľuby; už mu zostali len tie. Nevedel povedať nie a tak spôsobiť niekomu zármutok. Takto rástli rady tých, ktorých musel sklamať, hoci im chcel pomôcť. Nejaký čas

na ňom viseli, ale potom ho opustili s výčitkami a nenávisťou v duši; napokon sa začal nenávidieť aj sám. Na pochlebovanie si natoľko privykol, že keď túto oporu stratil, nestačilo mu vedomie, že svedomie má čisté. Ľudia sa mu začali teraz ukazovať v inom svetle: priatelia mu prestali lichotiť, začali mu len prisviedčať a potom udeľovať dobré rady. Keď ich neposlúchol, zahrnuli ho výčitkami. Teraz prišiel na to, že takí priatelia, ktorých si získal len svojou dobročinnosťou, nestoja zaveľa, a pochopil, že človek musí dať celé srdce, ak chce získať srdce iného. Teraz sám prišiel na to, že — že — už som zabudol, čo som chcel povedať; skrátka, rozhodol sa, že si bude väčšmi hľadieť seba, a vypracoval si plán, ako získať späť premárnený majetok. Keďže bol čudák, svoj úmysel uskutočnil čudáckym spôsobom — vydal sa peši na púť po Európe a teraz, hoci nemá ešte ani tridsať, je bohatší než kedykoľvek predtým. Ale s majetkom už zaobchádza opatrne, nerozdáva toľko ako predtým: čudákom však ostal naďalej a najradšej je, keď môže niekomu pomôcť.“

To, čo pán Burchell rozprával, ma tak zaujalo, že som si nevšímal nič okolo seba; vyburcovalo ma až volanie o pomoc mojich drahých. Keď som sa obzrel, zbadal som, že najmladšia dcérka, ktorú kôň zhodil, spadla do vody a bojuje s dravým prúdom; už dva razy zmizla pod hladinou. Od ľaku mi zdreveneli nohy, takže som jej nemohol prísť na pomoc. Iste by sa bola utopila, keby môj spoločník, ktorý zbadal, čo sa deje, nebol sa ihneď hodil do vody a po veľkej námahe ju nepriviedol do bezpečia na druhý breh. My ostatní sme vošli do rieky o niečo vyššie a dostali sme sa bezpečne na druhú stranu. Moja dcérka práve ďakovala za svoju záchranu nášmu spoločníkovi a my sme sa k nej pripojili. Jej vďačnosť si však možno lepšie predstaviť ako opísať; svojmu záchrancovi ďakovala skôr pohľadom ako slovami. Neprestala sa opierať o jeho rameno, ako keby ešte vždy potrebovala jeho

pomoc. Moja žena vyslovila nádej, že raz budeme mať možnosť poďakovať sa mu vo vlastnom dome. Po krátkom oddychu v najbližšej krčmičke a spoločnom obede sa s nami pán Burchell rozlúčil, lebo jeho cesta viedla iným smerom; ďalej sme išli sami. Moja žena mi prezradila, že pán Burchell sa jej veľmi páči a že keby bol z dobrej rodiny a mal taký majetok, aby mohol pomýšľať na sobáš s niektorou našou dcérkou, dala by mu iste prednosť pred každým iným mužským. Pri jej vzletných slovách som sa len pod fúzy usmieval; ale popravde rečiem, že nikdy som nemal nič proti neškodným ilúziám, veď bez nich človek ani nemôže byť šťastlivý.

« KAPITOLA IV »

 

UKAZUJE, ŽE AJ V BIEDE MÔŽE ČLOVEK NÁJSŤ ŠŤASTIE.

ŠTASTIE NEZÁVISÍ OD HMOTNÝCH POMEROV,

ALE OD POVAHY ČLOVEKA

 

Naším novým domovom bola malá dedinka, kde žili len roľníci, ktorí si sami obrábali svoje polia a nepoznali ani hojnosť ani núdzu. Pretože takmer všetko, čo k životu potrebovali, si dorobili sami, len zriedka chodili do okolitých miest alebo mestečiek zadovážiť si to, čo k životu nie je nevyhnutne potrebné. Pretože žili ďaleko od zjemneného sveta, zachovali si dávne prosté mravy a svoj skromný život považovali za niečo také prirodzené, že ani nevedeli, že striedmosť je cnosťou. Vo všedné dni pracovali s chuťou, ale cez sviatky odpočívali a zabávali sa. Na Vianoce si zaspievali koledy, na sv. Valentína ráno si posielali uzly vernej lásky, keď skončili fašiangy, jedávali palacinky, na prvého apríla vystrájali žarty a v predvečer sv. Michala nábožne lúskali orechy. Keď sa dedinčania dozvedeli, že prichádzame, vyšli naproti služobníkovi božiemu vyobliekaní do svojich najlepších hábov, na čele s gajdošom a bubeníkom. Na privítanie nám pripravili aj hostinu, ktorej sme sa naozaj zaradovali; vtipom neoplývali, no zato zdravým smiechom nešetrili.

Naša chalúpka stála na úpätí vŕšku; zo zadnej strany ju chránil utešený porast, pred ňou tiekol žblnkajúci potôčik. Na jednej strane sa rozprestierala lúka, na druhej pažiť. Moje gazdovstvo pozostávalo asi z dvadsiatich akrov prvotriednej zeme, za ktorú som zaplatil predošlému majiteľovi sto libier. Aký utešený pohľad bol na moje malé oplotené polia, živý parkan!

$

 

Aj topole sa krásne vynímali. Prízemná chalúpka bola pokrytá slamou, vyzerala celkom útulne. Vnútorné steny boli obielené vápnom a moje dcéry na ne rozvešali obrazy, ktoré samy namaľovali. Tá istá chyža nám slúžila ako salón i kuchyňa, no práve preto bolo v nej ešte útulnejšie. Všetko sme tu udržiavali v najväčšej čistote: misky, taniere, medené nádoby boli vždy dobre vydrhnuté a pekne zoradené na poličkách, až milo bolo na ne hľadieť, a preto po drahšom zariadení sme nezatúžili. Chalúpka mala ešte ďalšie tri miestnosti: jednu som si vzal ja so ženou, druhú, ktorá bola hneď vedľa našej, zaujali obe dcérky a tretiu, dvojposteľovú, sme vyhradili pre ostatné deti.

Malú republiku, v ktorej som bol zákonodarcom, som spravoval takto. Na svitaní sme sa zhromaždili v obývacej miestnosti, kde už predtým naša slúžka založila v kozube oheň. Najprv sme si zaželali s istou obradnosťou dobré ráno, lebo som bol vždy toho názoru, že ustálené formy dobrej výchovy treba vždy zachovávať; bez nich totiž nenútenosť ničí vzťahy medzi ľuďmi. Potom sme na kolenách poďakovali Stvoriteľovi, že nám daroval ďalší deň života. Keď sme vykonali túto povinnosť, syn i ja sme šli pracovať na pole, kým žena a dcérky šli pripraviť raňajky. Na raňajky som určil pol hodiny, na obed celú hodinu; na stôl ich doniesli vždy v tú istú hodinu. Keď sme sa najedli, žena a dcérky veselo trkotali, ja som zasa dišputoval so synmi o filozofických otázkach.

Pretože sme vstávali na svite, nikdy sme nepracovali po mrku, ale vrátili sme sa k čakajúcej rodinke. Tu nás už vítali hrejivé pohľady a útulný kozúbok s príjemným ohníkom. Chodievali k nám aj hostia: občas sa u nás ukázal gazda Flamborough, náš zhovorčivý sused, a často sa u nás zastavil slepý gajdoš na pohárik egrešového vínka. Musím povedať, že recept naň sme nestratili a ani vínko nestratilo svoj dobrý chýr. Prostí ľudia, čo k nám chodili, obveseľovali nás, ako vedeli: jeden hral na flaute, iný zaspieval

peknú baladu - napríklad „Posledné zbohom Johnyho Armstronga“, alebo „Krutosť Barbary Allenovej“. Deň sme končievali tak, ako sme ho začínali: vždy jednému z najmenších chlapcov som prikázal, aby predniesol večernú modlitbu, a ten, ktorý ju predniesol najhlasnejšie, najzreteľnejšie a najprečítenejšie, dostal v najbližšiu nedeľu pol penny, aby ho mohol vhodiť v kostole do pokladničky pre chudobných.

V nedeľu si ženy vždy vzali na seba svoju parádu, proti tomu nezmohol nič ani môj zákaz. Daromne som si navrával, že moje kázne proti pýche premohli márnivosť mojich dcér, vždy som sa presvedčil, že potajomky stále obľubujú všakové čačky - stužky, čipky, korálky, mušelín. Dokonca aj moja žena si zachovala vášnivú záľubu vo svojich šarlátových šatách, lebo raz som povedal, že jej veľmi pristanú.

Najmä v prvú nedeľu na novom mieste ma ich parádenie nahnevalo. Dcéram som už večer prikázal, aby ráno vstali včaššie a boli čo najskôr hotové, lebo v kostole som vždy bol rád hodne predtým, než prišli ostatní veriaci. Dcéry splnili moje rozkazy do poslednej bodky, ale keď som vstal, čo som nevidel? Žena i dcéry sa vyparádili tak ako voľakedy. Aj vlasy si naolejovali, na líca prilepili znamienka krásy a ich vlečky šušťali pri každom pohybe. V duchu som sa usmial na ich márnivostí, najmä na márnivosti mojej starkej, ktorá už mala mať viac rozumu. Teraz sa však už nedalo nič robiť, a preto som im s vážnou tvárou prikázal, aby poslali po koč. Dcéry nechceli veriť svojim ušiam, ale ja som hlasom ešte vážnejším ako predtým príkaz zopakoval. „Nežartuj, muž môj,“ riekla moja žena. „Môžeme ísť pekne-krásne aj peši, koč nám netreba.“ „Mýliš sa, dieťa moje,“ odvetil som, „bez koča nepôjdeme, lebo ak vykročíte do kostola takto vyparáděné peši, budú sa nám posmievať všetky detváky z dediny.“ „A ja som sa nazdala,“ odvetila moja žena, „že si rád, keď sú tvoje švárne deti pekne

oblečené.“ „Nemám nič proti tomu, keď sú švárne, naopak, tomu som len rád,“ prerušil som ju, „ale nemám rád nevkus. Tie vzduté rukávy, šminky a znamienka krásy vzbudia iste nenávisť susediek. Nie, deti moje,“ pokračoval som ešte vážnejším tónom, „musíte tie šaty prešiť. Paráda nesvedčí tým, ktorí na ňu nemajú. Napokon, tie kadejaké čačky nepristanú ani bohatým ženám, keď si pomyslíme, že paráda márnivých by mohla zakryť nahotu núdznych.“ Táto výčitka zapôsobila; hneď sa pokojne šli preobliecť a na druhý deň som s uspokojením videl, že dcérky vlečky postrihali a ušili z nich Dickovi a Billovi, mojim najmenším synáčikom, nedeľné vesty. Ešte väčšiu radosť som mal z toho, že tým ich vlastné šaty len získali.

« KAPITOLA V »

 

PREDSTAVUJE NOVÚ VZNEŠENÚ OSOBU.

NÁDEJ, KTORÚ DO NIEČOHO VKLADÁME,

NÁS ČASTO VEĽMI SKLAME

 

Neďaleko svojho domčeka dal si môj predchodca postaviť besiedku, tienenú hlohovým kríkom a kozím listom. Keď bolo pekne a robotu sme už skončili, tu sme si posadali a v tichom podvečeri kochali sme sa pohľadom na šíru krajinu. Tu sme tiež píjavali čaj; pretože sme si ho mohli dožičiť len zriedkakedy, bol to pre nás vždy sviatok a už vopred sme sa naň veľmi tešili. Už samotná príprava sa neobišla bez radostného vzruchu a sviatočných pocitov. Naši dvaja malučkí nám vtedy vždy dačo předčítali, čaj dostali až po nás. Inokedy nám dievčatá spestrili tieto radostné chvíle spevom a hrou na gitare. Pri tomto malom koncerte prechádzal som sa so svojou starkou po lúke zakvitnutej modrými zvončekmi a zemežlčou; tichý vánok nám privieval pokoj a zdravie a my sme sa zhovárali o našich deťoch.

Vtedy sme si uvedomovali, že každé životné položenie má svoje radosti; každé ráno sme sa zobúdzali s vedomím, že nás čaká robota, ale večer nám to vynahradil oddych a úsmevná pohoda.

Raz začiatkom augusta, v jeden z tých sviatočných dní, keď sme oddychovali po práci, vyšiel som si s rodinkou na naše obľúbené miesto oddychu a naše mladé muzikantky začali koncertovať. Zrazu asi dvadsať krokov od nás prebehol jeleň. Podľa toho, ako ťažko dýchal, sme uhádli, že poľovníci sú mu v pätách. Dlho sme sa nemuseli trápiť nad osudom úbohého zvieraťa, lebo čoskoro sme videli hnať sa za ním psov a za nimi

cválali jazdci. Chcel som sa hneď s rodinkou vrátiť do chalúpky, ale zvedavosť, strach, či nejaká iná príčina nedovolili žene a deťom vstať z miesta. Poľovník, ženúci sa na čele skupiny, precválal pomimo nás; za ním sa hnalo zo päť ďalších poľovníkov. Napokon pricválal mladý šľachtic veľmi vznešeného výzoru, bolo vidieť, že je väčší pán ako ostatní poľovníci. Chvíľu na nás hľadel bez slova a potom, namiesto toho, aby pokračoval v honbe, zastavil sa, zoskočil z koňa, odovzdal ho sluhovi, ktorý bol s ním, a kráčal nedbalo k nám. Zrejme nepovažoval za nutné sa predstaviť, kráčal rovno k mojim dcérkam a pozdravil ich ako človek, ktorý si je istý, že ho čaká priateľské prijatie. Avšak moje dcéry dobre vedeli skrotiť trúfalosť prostým pohľadom. Preto sa hneď predstavil; povedal, že sa volá Thornhill, že je majiteľom pozemkov, ktoré sa rozprestierajú okolo nás. Potom znova chcel pobozkať ruky ženám. Moc bohatstva a pekných šiat je taká, že druhý raz ho už neodmietli. Jeho vystupovanie bolo síce sebavedomé, ale aj nenútené, a preto sme sa čoskoro zblížili. Keď zbadal, že obďaleč ležia hudobné nástroje, poprosil, aby ho niektorá dcérka potešila pesničkou. Pretože nie som priateľom známostí s boháčmi, dal som dcéram znamenie, aby nevyhoveli jeho žiadosti. Ale aj moja žena im dala znamenie, pravda, aby mu vyhoveli, a tak zaspievali obľúbenú Drydenovu pieseň. Pánu Thornhillovi sa zrejme spev i pieseň páčili a potom sám vzal gitaru do rúk. Nehral bohvieako, no moja dcérka mu jeho pochvalu oplatila a ubezpečila ho, že hrá ešte lepšie ako jej učiteľ. Za ten kompliment sa poďakoval úklonom a i ona sa mu uklonila. On pochválil jej vkus, ona zasa jeho múdrosť. Správali sa k sebe tak, ako keby sa poznali už dlhé roky. Pyšná matka, ktorá žiarila šťastím, nástojila na tom, aby mladý šľachtic šiel k nám dnu na pohárik egrešového vína. Vyzeralo to tak, že celej rodine nezáleží na ničom, len ako by sa mu zapáčili. Dcérky sa ho snažili zabávať rozhovo-

rom o veciach, o ktorých si mysleli, že sa baví lepšia spoločnosť; Mojžiš sa spýtal na jeho predkov, za čo ho ostatní vysmiali. Čulo sa mali okolo neho aj moje deťúrence, stále sa k cudziemu pánovi túlili a mal som čo robiť, aby mu špinavými prstočkami nezašpinili čipky na šatách a nedvíhali mu chlopne vrecák, aby sa presvedčili, čo v nich má. Už sa zvečerievalo, keď sa s nami rozlúčil, predtým však ešte poprosil o dovolenie, aby nás mohol opäť navštíviť. Pochopiteľne svoj súhlas sme dali, veď bol naším pánom.

Sotva odišiel, moja žena zvolala rodinnú poradu o udalostiach dňa. Podľa nej to bola veľmi šťastná náhoda a pozná vraj ľudí, ktorým sa vodilo aj horšie, a predsa sa všetko na dobré obrátilo. Aj ona dúfa, že príde deň, keď ponesieme hlavy hore, tak ako najváženejší ľudia v kraji. Svoju úvahu skončila tým, že naozaj nevie, prečo by si obe slečny Wrinklesovie mali vziať za mužov boháčov a jej dcéry len bedárov. Pretože tento posledný argument platil aj mne, len tak mimochodom som prehodil, že neviem prečo; a neviem ani to, prečo pán Simkins vyhral v lotérii desaťtisíc libier a my ani penny. „To si celý ty, Charles,“ zvolala moja žena, „ty vždy takto schladíš naše dietky, práve keď začnú dúfať v svoje šťastie. Povedz mi, Sophia, ako sa ti páči náš nový návštevník? Povedz, nie je to milý človek?“ „Veľmi sa mi páči, mamuška,“ odpovedala. „Vie hovoriť o všetkom, nič ho neprivedie do pomykova a čím je vec bezvýznamnejšia, tým viac o nej povie.“ „Áno,“ riekla Olívia, „je to skvelý muž, ale nie podľa môjho vkusu. Je trúfalý a dotieravý. No a jeho hra na gitare je priam hrozná.“ Ich rečami som sa, pravda, nedal oklamať. Pobadal som, že Sophia ho odmieta, zatiaľ čo Olívia ho tajne obdivuje. „Myslite si o ňom, čo chcete, deti moje,“ riekol som, „ale popravde vravím, že mňa si nezískal. Priateľstvo chudobných a bohatých sa zle končieva. Aj keď sa správal nenútene, myslím si, že si uvedomoval priepasť, ktorá je medzi ním a nami. My sa drž-

nie ľudí takých, ako sme my. Lebo ten, kto baží za peniazmi, si zaslúži opovrhnutie. Preto dievča, ktoré si chce uloviť bohatého muža, je tiež hodné opovrhnutia. Ak sú jeho úmysly čestné, potom mu krivdíme. Ale beda, ak to tak nie je! Nechcem na to ani myslieť! Viem, že moje deti sa zachovajú tak, ako sa patrí, ale predsa jeho povaha mi robí starosti.“ Chcel som ešte pokračovať, ale vyrušil ma sluha nášho milosťpána, ktorý spolu s jeho pozdravom doniesol aj kus srňaciny a odkaz, že onedlho príde a povečeria s nami. Tento dar im prišiel veľmi vhod a hovoril v prospech nášho pána natoľko, že radšej som už nepovedal ani slovo. Odmlčal som sa teda a nechal som na nich, aby sa vyhli nebezpečenstvu, na ktoré som ich upozornil, lebo cnosť, ktorú treba ustavične strážiť, nie je hodná toľkej námahy.

« KAPITOLA VI »

 

ŠŤASTNÉ CHVÍLE PRI VIDIECKOM KOZUBE

 

Pretože pri tejto výmene názorov sme sa rozčúlili, povedali sme si, že na uzmierenie si dáme kúsok z darovanej srňaciny hneď v ten večer. Dcéram nebolo treba veľa hovoriť, hneď si opásali zásterky. „Škoda,“ riekol som, „že nie je teraz s nami niektorý náš sused alebo nejaký pocestný. Človeku oveľa väčšmi chutí, ak môže niekoho počastovať.“ „Aha, kto ide sem!“ zvolala v tej chvíli moja žena. „Ako na zavolanie prichádza pán Burchell, ktorý zachránil našu Sophiu a teba v dišpute priviedol do úzkych.“ „Mňa nikto nepriviedol do úzkych, duša moja,“ riekol som jej na to, „veľmi sa mýliš! Také dačo sa podarilo málokomu. Pozri, ja nepochybujem o tom, že husaciu paštétu urobíš takú ako nikto, ale ty zasa nepochybuj o mojich schopnostiach dišputovať.“ Ešte som hovoril, keď pán Burchell vstupoval do miestnosti; privítali sme ho srdečným stiskom ruky a malý Dick mu úslužne doniesol stoličku.

Priateľstvo tohto chudobného človeka mi bolo milé z dvoch príčin: v prvom rade preto, lebo som vedel, že ma potrebuje, a potom preto, lebo aj on nám vo všetkom ochotne pomohol. Hoci ešte nemal ani tridsať rokov, hovorili tu o ňom len ako o starom pánovi s nedobrou minulosťou. Chvíľami hovoril celkom rozumne, ale najlepšie sa cítil v spoločnosti mojich najmenších, ktorým vravel „ten neškodný drobizg“. Moji malučkí si ho obľúbili najmä preto, že im spieval balady, rozprával rozprávky a vždy im doniesol nejakú

maličkosť; raz to bol kúštik zázvorového chlebíka, inokedy píšťalôčka za pol penny. Do našej dedinky prichádzal raz za rok a pobudol tu niekoľko dní ako hosť našich susedov. Sedával s nami a moja starká dávala na stôl egrešové víno. Nikdy reč nestála, zaspieval nám staré piesne, rozpovedal deťom rozprávku o Buckovi z Beverlandu, príbeh o Trpezlivej Griselde, vyrozprával dobrodružstvá Catskinove a príbeh o besiedke krásnej Rosamondy. Keď sa o jedenástej ozval náš kohút, vedeli sme, že je čas odobrať sa na lôžko; tentoraz sa však vyskytla nepredvídaná okolnosť - totiž kam uložiť nášho hosťa. Nemali sme voľnú ani jednu posteľ a poslať ho do najbližšieho hostinca bolo už neskoro. Z tejto nepríjemnej situácie nám pomohol Dick, keď povedal, že mu prenechá svoje miesto v posteli, ak jeho brat Mojžiš dovolí, aby si ľahol k nemu. „Aj ja prepustím pánu Burchellovi svoje,“ zvolal Bill, „ak ma niektorá sestrička pritúli.“ „Výborne, dietky moje,“ riekol som. „Pohostinnosť je jedna z najprvších povinností poriadneho kresťana. Zviera sa uchýli do svojej skrýše, vtáča zaletí do hniezda, ale človek bez prístrešia môže nájsť príchyľu len u ľudí. Najväčším cudzincom na svete bol ten, ktorý ho prišiel spasiť; nikdy nemal vlastnú strechu nad hlavou, ako keby sa chcel presvedčiť, koľko pohostinnosti v nás ostalo. Moja drahá Debora,“ obrátil som sa k svojej žene, „daj týmto chlapcom po kocke cukru. Dickovi daj väčšiu, lebo on sa ozval prvý.“ Hneď zaránky som všetkých svojich drahých pozobúdzal, lebo bolo treba sušiť mládzu. Náš hosť sa ponúkol, že nám pomôže, a pripojil sa k nám. Riadky sme obracali proti vetru a práca nám išla pekne od ruky. Ja som šiel prvý, ostatní v rade za mnou. Neušlo mi, že pán Burchell veľmi usilovne pomáha Sophii. Keď dokončil svoj diel, priplichtil sa k nej a pustil sa s ňou do reči. Pretože som dobre vedel, aká je Sophia rozumná a o akom mužovi sníva, neznepokojovala ma pozornosť človeka, ktorý to v živote nikam

nedotiahol. Keď sme skončili, zasa sme pozvali pána Burchella, aby sa s nami navečeral. Tentoraz odmietol s tým, že prenocuje u jedného z našich susedov, chlapčekovi ktorého niesol píšťalku. Keď odišiel, náš rozhovor sa skrútol na nášho nešťastného hosťa. „Ako názorne,“ riekol som, „ukazuje život tohto úbohého človeka, kam vedie ľahkomyseľnosť a výstrednosť v mladých rokoch! Rozumu má dosť a to jasne svedčí, aký bol predtým pochabý. Och, neborák, aký je dnes opustený! Kde sa podeli jeho kamaráti a pochlebníci, ktorí ho voľakedy zbožňovali, stále mu boli v pätách a na slovo ho poslúchali? Možno teraz obletujú dajakého kupliara, ktorý zbohatol vďaka jeho výstrednostiam. Voľakedy ho nevedeli dosť vynachváliť, teraz vynášajú do neba iba toho kupliara; voľakedy jasali nad jeho vtipnými rečami, teraz sa vysmievajú jeho pochabosti. Teraz je chudobný a možno si ten údel aj zaslúži, lebo ani nemá ambície stať sa nezávislým, ani sa neusiluje niekomu byť užitočný.“ Ani neviem prečo, ale tieto slová som povedal dosť rozhorčene, čo mi moja dcérka Sophia vyčítala. „Nech urobil hocičo, tatuško,“ riekla, „jeho terajšie položenie je také, že by sme mu nemali nič vyčítať. Jeho terajšia bieda je dosť veľký trest za minulú pochabosť. Aj vás som, tatuško, počula neraz hovoriť, že nemáme udrieť človeka, had ktorým Prozreteľnosť máva bičom svojho hnevu.“

„Máš pravdu, sestrička,“ riekol môj syn Mojžiš, „jeden z klasikov nám zanechal výstižný príklad takéhoto zlovolného človeka, keď vykreslil sedliaka, ktorý sa pokúšal stiahnuť kožu z Marsyasa, hoci, ako hovorí báj, jeho kožu už stiahli iní. Okrem toho, neviem, či položenie toho neboráka je také zlé, ako hovorí tatuško. Neprisudzujme iným pocity, ktoré by sme na ich mieste mali my. Nám sa zdá brloh krta možno tmavý, krt si však myslí, že jeho chodby sú dosť svetlé. Myslím si, že duševnému založeniu tohto muža jeho postavenie vyhovuje. Ja som nevidel nikoho

v takej nálade, akú mal on, keď sa zhováral s tebou.“ Hoci tieto slová vyslovil bez akéhokoľvek bočného úmyslu, vyvolali na Olíviiných lícach rumenec, ktorý sa snažila zakryť sileným úsmevom. Tvrdila, že si už nepamätá, čo jej hovoril, ale dodala, že podľa jej mienky voľakedy bol zaiste vznešeným pánom. Jej rumenec i to, ako pohotovo sa zastala nášho hosťa, sa mi nepozdávali, ale nič som nedal najavo.

Pretože na druhý deň mal prísť k nám náš milosťpán, moja žena sa pustila do prípravy srnčej paštéty. Mojžiš sedel pri stole a čítal, ja som učil mojich malučkých kresliť. Obe dcérky boli tiež veľmi pilné. Už dlhšie som ich sledoval, ako čosi varia na ohni. Sprvoti som si myslel, že pomáhajú mamke, ale Dick mi pošepkal, že si robia pleťovú vodičku. Proti týmto vodičkám som mal vždy veľkú antipatiu, lebo som bol presvedčený, že pleti nepomáhajú, naopak, škodia jej. Preto som si pomaličky celkom nenápadne prisúval stoličku bližšie k peci, potom som chytil kutáč a tváriac sa, že chcem prehrabať popol, zdanlivo náhodou som prevrhol kastrólik s roztokom vodičiek. Na to, aby si urobili novú vodičku, bolo už neskoro.

« KAPITOLA VII »

 

OPISUJE MESTSKÉHO KRASODUCHA.

I NAJHLÚPEJŠÍ ĽUDIA SA MÔŽU NAUČIŤ

ZA DEŇ-DVA DUCHAPLNOSTI

 

Ľahko si možno predstaviť, čo všetko sme robili od samého rána toho dňa, keď mal prísť na návštevu náš pán, lebo sme chceli urobiť ten najlepší dojem. Viete si tiež domyslieť, ako sa moja žena i dcérky na tú príležitosť vyparádili. Pán Thornhill prišiel spolu so svojím kaplánom a jedným príživníkom. Svoje početné služobníctvo chcel poslať do najbližšej krčmy, ale moja žena, ktorá šťastím priam prekypovala, trvala na tom, že pohostí aj ich; následok bol taký, že ďalšie tri týždne sme si museli priťahovať opasky. Pretože pán Burchell nám deň predtým naznačil, že pán Thornhill chce požiadať o ruku slečnu Wilmotovú, bývalú verenicu môjho syna Georgea, neprijali sme ho tak srdečne ako predtým. Z rozpakov nám však pomohla náhoda; keď ktosi zo spoločnosti spomenul jej meno, pán Thornhill zahrešil a zvolal, že je neslýchané nazývať také strašidlo krásavicou. „Nech sa prepadnem do horúceho pekla,“ povedal, „ak si potom radšej nepôjdem hľadať nevestu pod lampu pri veži sv. Dunstana.“ Svojim slovám sa zasmial a my tiež. Ako aj ináč - vtipkovanie bohatých sa nikdy neminie účinku. Aj Olívia sa nezdržala a zašepkala, pravda tak, aby ju bolo počuť, že jeho humor je nevyčerpateľný.

Po večeri som zdvihol čašu a predniesol svoj zvyčajný prípitok na slávu cirkvi. Kaplán sa mi poďakoval slovami, že cirkev je jedinou vyvolenou jeho srdca. „Povedz nám úprimne, Frank,“ vyzval ho náš pán

s figliarskym úsmevom, „ak by sa tvoja milá cirkev zjavila v batistovom ornáte a slečna Sophia bez batistovej blúzky, ktorú by si si zvolil?“ „Prirodzene, že obe,“ odpovedal kaplán. „Urobil by si správne, Frank,“ riekol pán Thornhill, „lebo nech mi víno z tejto čaše zabehne a zadusím sa ním, ak pekné dievča nie je viac hodné ako kňazské intrigy tu na zemi. Lebo čo iné sú desiatky odvádzané cirkvi, ak nie prekliaty podvod. A môžem to aj dokázať.“ „Teda to dokážte,“ zvolal môj syn Mojžiš, „Ja vám zasa dokážem opak.“ „Výborne, mladý pán,“ povedal pán Thornhill, ktorý ho chcel zahanbiť, a významne pozrel na svojich spoločníkov, že teraz niečo uvidia. „Ak si o tom chcete rozumne podišputovať, prijímam vašu výzvu. Ale chcete ju viesť pomocou analógie, alebo dialógu?“ „Som za rozumnú dišputu,“ povedal Mojžiš, šťastný, že sa mu naskytla možnosť dišputovať. „Výborne,“ riekol milosťpán. „Predovšetkým dúfam, že nechcete popierať to, čo je. Ak áno, nemôžeme pokračovať.“ „Nuž,“ odpovedal Mojžiš „v tomto vám iste nebudem odporovať.“ „Dúfam tiež“, pokračoval náš milosťpán, „že pripustíte, že časť je menej ako celok.“ „Aj s tým súhlasím,“ zvolal Mojžiš, „je to správne a rozumné.“ „Iste,“ pokračoval milosťpán, „nebudete sa škriepiť, že tri rohy trojuholníka sa rovnajú dvom pravým uhlom.“ „Nič nemôže byť jasnejšie ako toto,“ odpovedal Mojžiš a poobzeral sa dôležito okolo seba. „Výborne,“ pokračoval pán Thornhill rýchlo, „na premisách sme sa zhodli, teraz teda môžem povedať, že vzájomné spojenie samoexistencie postupujúce v dvojakom recipročnom pomere prirodzene produkuje problematický dialogizmus a to do istej miery dokazuje, že pokial ide o podstatu duchovnosti, môžeme sa odvolať na druhý znak predikátu.“ „Počkať, počkať,“ zvolal Mojžiš, „to popieram. Nazdávate sa, že pokojne pristanem na také bludárske vývody?“ „Čo to počujem?“ zvolal náš milosťpán, tváriac sa, že sa hnevá. „Vy to nepripúšťate? Odpovedzte mi

teda na túto prostú otázku: myslíte si, že Aristoteles mal pravdu, keď povedal, že existuje vzájomná relácia relativ?“ „Nepochybne mal,“ odpovedal môj syn „Ak áno,“ pokračoval milosťpán, „odpovedzte mi teraz na toto: pokladáte analytické skúmanie prvej časti mojej enthymy za deficient secundum quoad, alebo quoad minus? A uveďte hneď svoje protidôvody.“ „Vyhlasujem,“ povedal Mojžiš, „že nechápem celkom pochod vašich myšlienok. Ak ich však budete formulovať prístupnejšie, odpoviem vám.“ „Och, mladý pán,“ zvolal náš pán, „vidím, že chcete, aby som vám poskytol nielen argumenty, ale aj rozum. Som váš ponížený sluha, ale to neurobím. Teraz ja tvrdím, že je to nad moje sily.“ Tieto slová, prirodzene, vyvolali smiech na účet úbohého Mojžiša, ktorý jediný ostal smutný medzi samými usmiatymi tvárami. Potom už neprevravel ani slovíčko.

Mne sa to nepáčilo, ale inak to zapôsobilo na Olíviu, ktorá považovala za vtip to, čo bol vlastne iba prejav dobrej pamäti. Preto ho pokladala za veľmi vtipného človeka. Tí, ktorí vedia, ako pri posudzovaní človeka zaváži strojná postava, pekné šaty a majetok, iste ju pochopia. Pán Thornhill, hoci nemal nijaké hlboké vedomosti, hovoril ľahko a plynne o všetkom. Nečudo teda, že tieto vlohy mu získali sympatie dievčaťa, ktoré bolo naučené dbať o svoj zovňajšok a vystupovanie;, a preto si ich vedelo oceniť aj u druhého.

Keď odišiel, znova sme sa začali škriepiť o prednostiach nášho milostivého pána. Pretože jeho pohľady a slová patrili najmä Olívii, nebolo pochýb, že jeho návštevy platili jej. Môžem tiež povedať, že sa nijako neohradila proti nevinnému vtipkovaniu sestry a bratov na jej účet. Ba aj moja žena bola nezvyčajne spokojná s úspešným dňom a nad dcérkiným víťazstvom plesala tak, ako keby to bol jej triumf. „Vieš, starký,“ riekla, „priznám sa ti, že to ja som naviedla dcérky, aby jeho dvoreniu vyšli v ústrety. Vždy som túžila,

aby urobili dobrú partiu, a teraz vidíš, že som robila dobre, lebo kto vie, ako sa to môže všetko skončiť.“ „Veru nikto,“ zahundral som, „ale pokiaľ ide o mňa, nepáči sa mi to. Radšej keby sa bol naďabil dakto chudobný a čestný, a nie tento síce elegantný a zámožný, ale neveriaci šľachtic. Zapamätaj si, že ak sa z neho vykľuje voľnomyšlienkár, moje dieťa si z domu neodvedie.“

„Ale, tatuško,“ povedal Mojžiš, „nebuďte na neho taký prísny. Hospodin ho nebude súdiť podľa toho, čo hovorí, ale podľa toho, čo činí. Každý človek prechováva zlé myšlienky; rodia sa v ňom aj proti jeho vôli. Možno je voľnomyšlienkár, hoci to ani nechce. Dajme tomu, že jeho myšlienky sú nesprávne, ale on podľa nich nežije, preto ho nemôžete viniť z omylov tak ako veliteľa neopevneného mesta za to, že nie je schopný odraziť útočníka.“

„Máš pravdu, syn môj,“ riekol som. „Ale ak ten veliteľ otvorí nepriateľovi brány mesta sám od seba, vtedy je vinovatý. A vinovatí sú všetci tí, ktorí zotrvávajú v omyloch. Ich vina nie je v tom, že súhlasia s dôkazmi, ktoré sa im zdajú správne, ale že sú slepí k očividnej pravde. Isteže naše omyly vznikajú aj bez nášho pričinenia, ale ak zámerne v nich zotrvávame alebo sa im dostatočne nebránime, zaslúžime si trest za naše zlé činy alebo popovrhnutie za našu pochabosť.

Do rozhovoru sa teraz zamiešala aj moja žena, ktorá moje argumenty odmietla. Povedala, že pozná mnohých mužov, ktorí sú voľnomyšlienkári a pritom dobrí manželia. Pozná aj veľa rozumných diev, ktoré by vedeli svojich manželov obrátiť na pravú vieru. „A ktovie, drahý môj,“ pokračovala, „čo by dokázala naša Olívia? Dievča má rozumu dosť a vyzná sa aj v náboženských sporoch.“

„Ale, ale, milá moja,“ riekol som, „vari čítala nejaké polemické diela? O tom nič nevie, aspoň ja som jej také diela do rúk nedal. Preceňuješ ju.“

„Nie, tatuško,“ odpovedala Olívia. „Mýlite sa. Čítala som už viac polemík o náboženských otázkach. Napríklad dišputu medzi Thwackumom a Squarom, medzi Robinsonom a Piatkom a teraz čítam rozpravu O Duchovných nahovárkach.“

„Výborne,“ riekol som, „si naozaj skvelé dievča. Vidím, že si dobre pripravená obracať nevercov na pravú vieru. Choď teda do kuchyne a pomôž mamke s egrešovým koláčom.“

« KAPITOLA VIII »

 

ĽÚBOSŤ, KTORÁ SĽUBUJE MÁLO ŠŤASTIA

 

Na druhý deň ráno pán Burchell nás opäť navštívil a hoci z určitých dôvodov už som nebol veľmi rád, že chodí k nám tak často, nemohol som ho neprijať a odoprieť mu miesto pri kozube. Musím povedať, že za pohostenie sa nám vždy dobre odvďačil svojou prácou, lebo naozaj bol do roboty ako drak, a na lúke alebo pri stohovaní sena bol vždy medzi prvými. Okrem toho vždy vedel povedať dačo zábavné, takže sa nám pracovalo ľahšie. Pritom sa správal tak skromne a rozumne, že zároveň som ho mal rád, aj ho ľutoval, aj som sa mu smial. Nepáčilo sa mi iba to, že preukazoval náklonnosť Sophii, ktorej žartovne hovoril „moja malá nevesta“. Keď dievčatá obdaroval stuhami, Sophii vždy dal tie krajšie. Neviem ako, ale zo dňa na deň sa mi zdal milší a duchaplnší a jeho prostota skôr pripomínala múdrosť.

Obedovali sme na poli: sedeli sme, lepšie povedané ležali, opierajúc sa o lakte, pri skromnom jedive, ktoré sme položili na obrus rozprestretý na sene. Pán Burchell nás pritom obveseľoval. Našu dobrú vôľu zvyšoval spev dvoch drozdov, ktorí si pohvizdovali na živých plotoch; priletela aj krotká červienka, zobkala nám omrvinky z ruky a každý zvuk len zvýrazňoval veľké ticho a pokoj vôkol nás. „Keď tu takto sedíme,“ preriekla Sophia, „vždy mi prídu na um milenci, o ktorých tak krásne spieval básnik Gray a ktorých usmrtil blesk, keď si ležali v objatí. Už vari stokrát som čítala ten dojemný príbeh a vždy ma

znova zaujal. „Ja si myslím,“ ozval sa môj syn, „že aj tie najkrajšie verše v tej básni nedosahujú úroveň veršov Ovídiovej poémy Acis a Galatea. Tento rímsky básnik lepšie narába s kontrastom. Práve táto básnická figúra, pravda, ak ju básnik používa vhodne, najlepšie podčiarkne dojímavé miesta.“ „A predsa,“ povedal pán Burchell, „obaja spomínaní básnici prispeli rovným dielom k rozšíreniu nevkusu vo svojej vlasti tým, že svoje verše priam prepchali epitetami. Menej talentovaným básnikom bolo potom ľahko: uspokojili sa, že ich v tom napodobnili, takže anglická poézia, práve tak ako poézia neskorého rímskeho impéria, je len znôškou efektných obrazov, len reťazou epitet, ktoré sa síce dobre počúvajú, ale sú prázdne. Ale vy, milá slečna, určite si myslíte, že namiesto kritiky by som mal uviesť opačný príklad. Nuž práve sa vám chystám predniesť pieseň, ktorá i keď nie je bez chýb, aspoň nemá nedostatky, ktoré som práve spomínal.

 

{„Hoj, pustovníku z doliny,

veď ma ty stále v dial,

až ta, kde lúč ten hrejivý

jas šíri v celý kraj.

 

Musím kráčať v les ten trúchly,

hoc padám únavou.

Aj keď prales temný, hluchý

ma ľaká svojou tmou!“

 

„Nie, postoj,“ volá pustovník,

„to svetlo diabla zrieš.

Stoj, bo ti nespomôže nik,

ak slúchneš, nezhynieš!

 

Nasleduj ma v celu tichú,

tam privíta ťa mier.

Aj keď mám len suchú skyvu,

rád dám ti z nej, to ver.}

{Len smelo stúpaj pod môj krov

a prijmi to, čo mám.

Tam opustí ťa nepokoj,

bo ja ťa požehnám.

 

Vedz, mojou rukou ne zhynie

ovečka na stráni:

že nad zverou sa zmilujem,

aj mňa Pán ochráni.

 

Potravou je mi jahoda,

hodujem v borievčí.

Z prameňa voda lahodná

ma sladko osvieži.

 

Nuž slúchaj, pútnik, múdry buď,

netrápže sa toľme.

Je krátka nášho žitia púť,

prejdú chvíle bôľne!“

 

Ticho zneli jeho slová

ako kvapky rosné;

pútnik tam, kde cela holá,

kráča ako vo sne.

 

Už v hlboký sa noria les,

kde malá chyžka stojí.

Tam nájde pokoj duša dnes,

pokoj ranu zhojí.

 

Pokladov v ňom nie je skrýša,

dvere sú dokorán;

stojí tam len holá priča

a vonia orgován.

 

Bol čas, keď každý pospiecha

v objatie sladkých snov:

znie v slovách svätca útecha,

pritúli jeho krov.}

{S úsmevom chlieb, v čaši kýšku

hosťovi podáva:

príbehmi svätcov potisku

hosťa si zabáva.

 

Navôkol tíš, kozub hreje,

mačky pradú slastne;

mesiac tiché svetlo leje,

svrčky hudú hlasne.

 

Pútnik ale smutne dumá,

hlavu k zemi kloní;

v hrudi znie mu bôľna struna,

oko slzy roní.

 

Že hosť jeho, svätec vidí,

iba žiaľ má v duši.

„Povedz,“ rečie, „čo ti chybí,

čože ta tak kruší?

 

Z hradu vari osud ľúty

sem ťa kráčať núti?

Cítiš osteň lásky krutý,

za priateľom smútiš?

 

Majetok, čo dá ti osud,

je len márnosť púha.

Lepší vždycky suchý osúch,

než po zlate túha.

 

Priateľstvo je slovo prázdne,

priateľ tvoj hned tajde,

keď zrie, že si celkom na dne,

boháča si nájde.

 

Ľúbosť je tiež prázdnym slovom,

klam a mam je láska:

iba v hniezde slávikovom

druha družka láska.}

{Nuž čuj ma, chlapče, nesmúť tak,“

svätec tak prevravel

a mladý pútnik, neborák,

studom hned zahorel.

 

Ako keď slnko spoza chmár

zaleje lúčom svet,

tak mladíkova krásnie tvár,

hľa, v rozpuku to kvet!

 

Tie oči! Rumeň na líca

jak sa teraz vkráda!

Pustovník žasne, vzdychne: „Ach,

veď to deva mladá!“

 

„Oj, neodsudzuj dievčinu,“

mladá deva volá,

„že vošla v tvoju svätyňu,

kde ty vzývaš boha.

 

Zľutuj sa, keď osud ľúty

v samotu ma ženie.

Tu je koniec mojej púti,

pre mňa šťastie nenie.

 

Pri rieke Tyne môj otec žil,

mňa ľúbil velice.

Všetko mi dal, čo zhonobil,

hrad, zlata truhlice.

 

Nejeden švárny gavalier

šepkal mi: ,Láskou mriem,

ach, krásna deva, srdca mier

som stratil, dobre viem!‘

 

Rytier i šľachtic zaradom

mi znáša zlatý šat.

Len Edwin iba pohľadom

vraví mi, jak ma rád.}

{Na sebe mal len prosté háby,

v truhlici ni zlatku.

Však ľúbil ma, nuž nač mu hrady,

on má moju lásku!

 

Keď šli sme spolu dubinou,

O láske mi spieval.

Jak spev ten zvučal dolinou!

Ach, ten slastný príval!

 

Krajšia než ruža stolistá

zrána v jarnom slnci,

čistejšia ako rosa perlistá

jeho ľúbosť v srdci.

 

Krásu má rosa, kvetina,

žiaľ, vyjde na márnosť.

On mal ich krásu, devina

bola len nestálosť.

 

Hoc jeho láska ma tak hriala

a taký dobrý bol,

s jeho citmi som sa hrala,

tešil ma jeho bôľ.

 

Zronený, že sa s ním len hrám,

šiel v tento temný les.

Chcel umrieť, kde by bol len sám,

ja za ním idem dnes.

 

Žiaľom sa teraz umáram,

ta moja končí púť.

V tú samotu sa uberám,

kde našiel večný kľud.

 

Tuná sa skryjem zúfalá,

smrť dočkám v pustině.

Sem Edwina som dohnala,

I ja tu zahyniem!“}

{„Oj, zostaň,“ volá pustovník,

berie ju v náručie:

a neuverí možno nik,

že takto prerečie:

 

„Ach, Angelina drahá, hľad,

zrieš si tu Edwina,

jak v náruč si ťa berie rád,

tys jeho jediná!

 

Navždy mi spočiň v objatí,

zabudni na žiaľ, ľúba.

Nás nikdy v šťastnom zajatí

nerozdelí sudba.

 

Nič nás už viac nerozdvojí,

láska nech nás zmámi.

My budeme stále svoji

aj v hrob kráčať tmavý!“}

 

Na tvári mojej dcérky sa pri prednese tejto balady striedalo dojatie i súhlas (digr v2 rmr). Túto pokojnú chvíľu však čoskoro prerušil výstrel z flinty blízko nás: hned po ňom spoza živého plota vybehol mužský a bežal po zastrelenú korisť. Týmto poľovníkom bol kaplán nášho milostivého pána a jeho korisťou jeden z drozdov, ktoré nás tak oblažovali svojím spevom. Hlasný výstrel z takej blízkosti obe dievčence vystrašil: neušlo mi, že vyľakaná Sophia sa vrhla do náručia pána Burchella, hľadajúc v nej ochranu. Poľovník pristúpil k nám a ospravedlnil sa, hovoriac, že nevedel, že sme tak blízko. Prisadol si potom k najmladšej dcérke a ako pravý rytier jej ponúkol do daru vtáča, ktoré zastrelil. Chcela dar odmietnuť, ale pohľad mojej ženy ju prinútil napraviť chybu a prijať, aj keď zdráhavo, ponúknutý dar. Moja žena mi šeptom prejavila svoju radosť nad tým, že Sophia si získala kaplánovo srdce a jej sestra srdce nášho milosťpána. Ja som si však

myslel, a to celkom odôvodnene, že dcérkine city patria niekomu inému. Kaplán nám prišiel povedať, že pán Thornhill zjednal hudobníkov a kázal pripraviť hostinu: chce totiž večer usporiadať pri mesačnom svite tanec na pažiti pred naším domom. „Netajím sa tým,“ povedal kaplán, „že rád som vám prišiel zvestovať túto novinu práve ja, lebo dúfam, že za odmenu si slečna Sophia so mnou zatancuje prvý tanec.“ Moja dcérka odpovedala, že rada to urobí, „ale,“ pokračovala, „tu je jeden pán, ktorý mi robil spoločnosť po celý deň, nuž by sa patrilo, aby šiel na tanec aj on.“ Pán Burchell sa jej za tie slová poďakoval, ale riekol, že nemôže prísť, lebo v ten večer má byť na dožinkách v dedinke vzdialenej od nás na päť míľ. Nechápal som, prečo pozvanie odmietol, ani to, že také rozumné dievča ako moja dcérka dáva prednosť bedárovi pred človekom, ktorý sa môže v živote dostať vyššie. Ale tak ako muži vidia lepšie, čo je v ženách, ženy zasa vidia lepšie to, čo je v nás. Obe pohlavia stoja proti sebe ako špióni obdarení schopnosťou rozpoznať, čo je v tom druhom.

« KAPITOLA IX »

 

PREDSTAVUJE DVE VEĽMI VZNEŠENÉ DÁMY.

ČÍM HONOSNEJŠIE SÚ ĽUDIA VYOBLIEKANÍ,

TÝM LEPŠIE ZDANIE VZBUDZUJÚ O SVOJOM VZDELANÍ

 

Len čo sa pán Burchell rozlúčil a Sophia súhlasila, že bude s kaplánom tancovať, pribehli moji malučkí so zvesťou, že prišiel náš milosťpán s velkou spoločnosťou. Keď sme sa vrátili domov, náš milosťpán tam už bol a spolu s ním niekoľko pánov a dve mladé parádne vyobliekané slečny. Predstavil nám ich ako dve veľmi vznešené dámy z Londýna. Pretože pre všetkých sme nemali dosť stoličiek, pán Thornhill navrhol, aby si páni sadli na kolená dámam. S tým som nemohol nijako súhlasiť, aj keď moja žena za to na mňa zagánila. Poslal som hneď Mojžiša k susedom vypožičať stoličky; pretože nie všetci páni mali partnerky do tanca, dvaja páni šli s ním. O chvíľu boli späť so stoličkami i partnerkami. Páni si priviedli ružolíce dievčence suseda Flamborougha, ktoré si vplietli do vlasov červené mašle. Zabudlo sa však na jednu nešťastnú okolnosť: hoci susedove dievčatá patrili k najlepším tanečniciam vo farnosti a výborne vedeli tancovať írsky tanec a kolo, nevedeli tancovať ľudové tance. Na chvíľu nám to pokazilo náladu, ale potom to sprobovali a išlo to aj im. Naša kapela pozostávala z dvoch huslistov, gajdoša a bubeníka. Mesiačik jasne svietil a pán Thornhill s mojou najstaršou dcérkou začali tanec na radosť všetkých divákov, lebo keď sa susedia dozvedeli, čo sa robí, nahrnula sa ich sem celá fúra. Moja dcérka tancovala tak ľahko a graciózne, že moja žena nevedela premôcť svoju materinskú pýchu a riekla mi, že jej

to ide tak preto, lebo tanečné kroky odkukala od nej. Slečny z Londýna sa usilovali tancovať tiež tak ľahko, ale sa im to nedarilo. Snažili sa síce vznášať, krútiť a tváriť snivo, ale nič to nepomáhalo. Diváci síce hovorili, že tancujú vznešene, ale sused Flamborough povedal, že to je nič proti Olívii, ktorá sa vznáša ľahučko ako vánok. Tanec trval už asi hodinu, keď obe slečny z Londýna, ktoré sa báli, že prechladnú, navrhli tanec skončiť. Jedna z nich sa podľa mojej mienky nevyjadrila priam fajnovo, keď povedala: ,Doparoma, pot sa zo mňa priam leje.’ Keď sme vošli do domu, na stole stála už výborná studená večera, ktorú dal doniesť pán Thornhill. Ale zábava teraz už nebola taká nenútená. Obe slečny z Londýna chceli zatieniť moje dcérky, lebo hovorili len o vznešenom správaní a vznešenej spoločnosti, o obrazoch a otázkach vkusu, o Shakespearovi a sklenenej harmonike; pritom neraz zahrešili, čo sa nás nepríjemne dotklo. Teraz už viem, že nadávky nepatria k vznešenému správaniu, ale vtedy som ich pokladal za najistejšiu známku ich vznešenosti. Okrem toho paráda, ktorú mali na sebe, zatienila ich nevyberané slová. Videl som, že moje dcérky im ich vyššie vzdelanie závidia a to, čo sa mi nezdalo na mieste, pripísali ich skvelej výchove. Ale ešte viac ako tieto prednosti sa vynímala ich zhovievavosť. Jedna z nich poznamenala, že Olívii by veľmi prospelo, keby trocha poznala svet. Druhá k tomu dodala, že za jednu zimu v Londýne by sa zo Sophie stal celkom iný človek. Moja žena im horlivo prisviedčala a dodala, že po inom netúži, len aby jej dcéry mohli stráviť aspoň jednu zimu v Londýne a zdokonaliť sa tam. Na to som nemohol povedať iné než to, že sa im dostalo lepšej výchovy, než prináleží ich stavu, že ešte vznešenejšia výchova by ich len zosmiešnila a zatúžili by po pôžitkoch, na ktoré nemajú právo. „A to už ako,“ zvolal pán Thornhill, „ako to, že nemajú právo na pôžitky dievčatá, ktoré môžu toľko pôžitkov poskytnúť?“ „Pokiaľ ide o mňa,“ po-

kračoval, „mám dosť velký majetok a uznávam len lásku, slobodu a rozkoše, ale nech skapem, ak nedám pôvabnej Olívii, keď jej to urobí radosť, aj polovicu svojho majetku, a jedinou odmenou mi bude len to, ak neodmietne moju priazeň.“ Nebol som až taký naivný, aby som nepochopil, že tieto pekné rečičky mali len maskovať nehanebnosť jeho nízkeho návrhu; ale usiloval som sa nedať najavo svoju nevôľu. „Pán môj,“ riekol som, „rodina, ktorú ste ráčili poctiť svojou priazňou, má práve taký zmysel pre česť ako vy. Každý pokus jej ublížiť môže mať veľmi zlé následky. Ostala nám už len česť, vaša milosť, a tento poklad si zvlášť strážime.“ Hneď som však oľutoval podráždený tón, ktorým som vyriekol tieto slová. Mladý šľachtic ma totiž uchopil za ruku, prisahal, že chápe moje rozhorčenie, ale vraj nemám dôvod podozrievať ho z niečoho takého. „Vyhlasujem na svoju česť,“ povedal, „že nič také mi vôbec nezišlo na um. Nie, ani to najzvodnejšie dievča ma neláka, ak jej cnosť musím dlho dobývať; totiž všetky svoje milé som dobyl na prvý raz.“

Obe slečny, ktoré sa tvárili, že nerozumejú tomu, čo sa hovorilo predtým, teraz tieto bezočivé slová odsúdili a rozhovorili sa veľmi vážne o cnosti; moja žena, kaplán a ja sme ich v tom nasledovali a napokon sme mladého šľachtica priviedli k tomu, že svoje slová oľutoval. Potom sme sa rozhovorili o radostiach, ktoré prináša umiernenosť, o radostných pocitoch človeka, ktorý má čisté svedomie. Toto sa mi tak páčilo, že som dovolil, aby moji malučkí ostali dlhšie hore, lebo takýto rozhovor mohol byť pre nich veľmi poučný. Pán Thornhill išiel ešte ďalej ako ja, lebo sa ma spýtal, či som ochotný teraz odriekať modlitbu. Jeho návrh som prijal s radosťou a zvyšok večera už nenarušila nijaká nemilá okolnosť. Obe slečny sa nerady lúčili s mojimi dcérkami a tvrdili, že si ich veľmi obľúbili, a prosili ich, aby im urobili radosť a odprevadili ich domov. Náš milosťpán sa tiež k nim pridal

a žiaľ, aj moja žena. Dcérkam som na očiach videl, že horia túžbou ísť. Bol som v pomykove, čo urobiť, nuž som im to chcel vyhovoriť. Keď nechceli ustúpiť, neostalo mi iné než povedať energicky nie. Následok bol ten, že po celý nasledujúci deň na mňa len nevrlo hľadeli a na všetko mi len odvrkli.

« KAPITOLA X »

 

MOJA RODINKA SA SNAŽÍ VYROVNAŤ VZNEŠENÝM ĽUĎOM.

O BIEDE BEDÁROV, KTORÍ SA SNAŽIA BUDIŤ DOJEM,

ŽE SA IM VODÍ LEPŠIE AKO V SKUTOČNOSTI

 

Teraz som začínal vidieť, že moje dlhé, starostlivo zostavené kázne o umiernenosti, prostote a spokojnosti s málom boli len hádzaním hrachu na stenu. Ich pýchu som síce uspal, ale nevykorenil, a vyznamenania, ktorých sa im dostávalo od našich vznešených známych, ju zasa zobudili. Na oknách sa zasa zjavili všakové pleťové vodičky. Keď boli vonku, báli sa, že im slnko zničí pleť, keď boli dnu, báli sa zase, že jej bude na škodu oheň v kozube. Moja žena tvrdila, že ak budú včas vstávať, budú ich bolieť oči a keď budú pracovať po obede, očervenejú im nosy. Chcela mi tiež nahovoriť, že ruky ostanú len vtedy biele, keď nič nerobia. Tak sa stalo, že košele Georgeovi nedožili, radšej si začali prešívať svoje staré šaty podľa modernejšieho strihu. Obe dcéry suseda Flamborougha, ich voľakedajšie veselé kamarátky, boli teraz v nemilosti, lebo im neboli roveň; zhovárali sa teraz len o živote vznešenej spoločnosti, o obrazoch, vkuse, Shakespearovi a sklenených harmonikách.

To všetko by sa ešte bolo dalo vydržať, kým im veštba jednej Cigánky celkom nepomútila hlavu. Len čo zočili túto hnedú Sibylu, pribehli ku mne a pýtali si po šilingu, aby jej mali čo podstrčiť. Popravde rečiem, že už ma niekedy zunovalo byť vždy múdrym, nuž vyhovel som ich prosbe, veď som bol vždy rád, keď som ich videl žiariť šťastím. Dal som im teda po šilingu, i keď musím povedať, že vždy mali pri sebe nejaké peniaze, aby neutrpelo dobré meno mojej rodi-

ny: moja žena bola totiž taká velkorysá, že im nechávala po jednej guinei, ale im prísne nakázala, aby ju nerozmenili. Na chvíľu sa zavreli s Cigánkou v izbe. A keď vyšli, videl som im na tvári, že veštica sľúbila veľké veci. „Nuž, deti moje,“ spýtal som sa, „čo také ste sa dozvedeli? Povedz, Lívy, prišla si si za tie peniaze na svoje?“ „Áno, tatuško,“ odvetila. „Tá ženská je zaiste v spolku s nečistými silami. Veštila mi totiž, že do roka sa vydám za bohatého statkára.“ „A ty, Sophy, povedz, koho dostaneš za muža?“ „Drahý tatuško,“ odvetila, „onedlho po Olíviinej svadbe sa vraj vydám za lorda.“ „A to je všetko?“ riekol som. „Za dva šilingy vám sľúbila iba toľko? Len jedného statkára a jedného lorda? Ja by som vám bol sľúbil prinajmenšom princa, ba kráľa a ešte by som vám bol polovicu vrátil.“

Ich zvedavosť však mala veľmi vážne následky: začali si totiž namýšľať, že Fortúna nás predurčila na čosi veľmi veľké, a už dopredu snívali, akí budeme veľkí páni.“

Už tisíc ráz bolo řečené, a ja to rečiem znova, že chvíle, keď si predstavujeme budúce šťastie, bývajú krajšie než chvíle, keď sa naše šťastie naplní. V prvom prípade si varíme jedlo podľa svojho vlastného receptu a chuti, v prípade druhom Fortúna ho uvarí za nás. Je nemožné znova si predstaviť to príjemné rojčenie, ktorému sme sa oddávali cez voľné chvíle. Hovorili sme si, že všetko sa na dobré obráti, a pretože celá farnosť tvrdila, že náš milosťpán je po uši zaľúbený do mojej dcérky, zaľúbila sa do neho aj ona. Dá sa povedať, že jej tú vášeň nahovorili. O tomto príjemnom intermezze sa snívali mojej starkej tie najšťastnejšie sny a ráno nám ich vždy dopodrobna vyrozprávala. Raz to bola truhla so skríženými hnátmi, čo podľa nej bolo znamenie, že svadba je predo dvermi; inokedy zasa, že dcéra mala vo vrecku samé farthingy - aj to bolo podľa nej najistejšie znamenie, že čoskoro bude mať zlatiek celé kopy. Aj dcéry mali

rozličné videnia. Niekedy sa im zdalo, že ich niekto pobozkal, inokedy videli v plameňoch sviec žiariť prstene, alebo sa im zasa marilo, že v ohni vidia zlaté dukáty a na dne každej čajovej šáločky podobu srdca.

Koncom týždňa dostali sme lístok od slečien z Londýna; posielali nám pozdravenie a vyslovili nádej, že v nasledujúcu nedeľu nás uvidia všetkých v kostole. Celé sobotňajšie predpoludnie sa moje dcéry so ženou ustavične o čomsi ticho radili a ich kradmé pohľady mi prezrádzali, že čosi kujú. Popravde poviem, bál som sa, že chcú vyrukovať s nejakou zámienkou, aby sa mohli zjaviť v nedeľu v kostole v plnej paráde. Útok sa začal večer; viedla ho osobne moja žena. Keď sme dopili čaj a im sa videlo, že mám dobrú vôľu, začala takto: „Drahý muž môj, povedz, nepríde zajtra do kostola veľa vznešených ľudí?“ „To je možné,“ odvetil som, „ale ty, milá moja, sa nestrachuj, kázeň mať budem, či ich príde veľa, alebo málo.“ „Prirodzene,“ povedala, „ale tak si myslím, že by sme sa mali pekne obliecť, lebo ktovie, čo všetko sa môže prihodiť.“ „Ak ti len toto leží na srdci,“ odpovedal som, „je to v poriadku. Mám rád, keď ľudia prídu do kostola vo sviatočnom a keď sa tam zbožne správajú. V kostole musíme byť vždy zbožní, pokorní, tichí a dobrej mysle.“ „Áno,“ povedala, „to viem. Ale teraz som chcela povedať, že by sme nemali prísť do kostola tak ako tunajší bedári.“ „Súhlasím, drahá,“ riekol som jej na to, „práve o to som ťa chcel aj ja požiadať. Do kostola treba prísť čo najskôr, aby sme mali dosť času na rozjímanie pred službami božími.“ „Ale áno, Charles,“ prerušila ma, „to všetko je pravda, ale nie o to mi teraz ide. Chcem povedať, že tentoraz by sme mali ísť do kostola, ako chodia páni. Kostol je ďaleko a nerada by som, aby moje dcéry prišli do lavice celé červené v tvári a spotené, ako keby prišli z pretekov Preto, muž môj drahý, chcem ti čosi navrhnúť: máme dva kone, na ktorých orieme. Jedného už máme deväť rokov a ten druhý, Blackberry, neurobil za mesiac

$

 

ani krok. Oba stučneli a zleniveli. Prečo by nemohli byť raz užitoční? Stavím sa, že keď ich Mojžiš trocha obriadi, budú vyzerať celkom k svetu.“

Namietol som, že ísť do kostola peši je oveľa panskejší spôsob ako ta ísť na takých kalikách. Veď Blackberry má beľmo na oku a druhému chýba chvost. Okrem toho ešte nikdy nemali uzdu v papuli a vždy, keď sme im ju chceli dať, kopali až strach. No a napokon som upozornil, že v dome máme len jedno ženské sedlo. Moje námietky však neobstáli, a preto mi neostávalo nič iné ako dať súhlas. Na budúci deň ráno som bol svedkom toho, ako usilovne zhľadúvajú všetko, čo potrebujú do kostola, a keďže som sa dovtípil, že im to bude trvať celú večnosť, šiel som do kostola peši pred nimi. Prešla hodina, ale po nich ani chýru, nuž musel som začať. Po celú bohoslužbu som sa strachoval, či sa im niečo nestalo. Moje obavy sa vystupňovali, keď bolo už i po bohoslužbách, a oni nikde. Preto som naspäť išiel po hradskej, ktorou k nám bolo päť míľ, zatiaľ čo chodníkom len dve. Asi v polceste som zbadal skupinku pomaly kráčajúcu ku kostolu. Tvorili ju môj syn, žena a moji dvaja malučkí, ktorí sedeli na jednom koni, a obe dcéry, ktoré sa niesli na druhom. Už som sa ich chcel opýtať, prečo idú tak neskoro, ale pri pohľade na nich som pochopil, že na ceste mali samé trampoty. Začalo sa to tým, že sa najprv kone vôbec nechceli pohnúť z domu; dali si povedať, až keď ich pán Burchell poriadne vyobšíval obuškom. Neprešli ani dvesto krokov, keď sa pretrhli remence sedla, na ktorom sedela moja žena; museli sa teda zastaviť a opraviť ich. Potom si jeden kôň vzal do hlavy, že sa nehne z miesta, a márne boli údery i prosby; pohol sa až pred chvíľočkou. Keď som videl, že sa nikomu nič nestalo, vôbec som sa nehneval, že ich postretlo také nešťastie, lebo táto udalosť mi pre budúcnosť dá do ruky tromfy a naučí moje dcéry väčšej pokore.

« KAPITOLA XI »

 

RODINA JE ROZHODNUTÁ NAĎALEJ NIESŤ VYSOKO HLAVU

 

Na nasledujúci deň pripadol predvečer sviatku sv. Michala a sused Flamborough nás pozval k sebe páliť orechy a zahrať sa na zálohy. Nedávna trápna príhoda nás trocha pokorila, preto sme toto pozvanie neodmietli a tú radosť sme si neodopreli. Pečená hus s knedľami, ktorou nás ponúkol, bola znamenitá a jeho jablčný mušt aj podľa mojej ženy, ktorá v tom bola znalkyňou, bol výborný. Zato spôsob, akým rozprával svoje historky, už nebol taký dobrý; rozprával totiž rozvláčne a nudne, vždy len o sebe a jeho historky sme už neraz počuli a neraz sa im zasmiali; no urobili sme mu tú radosť a zasmiali sa im znova.

Pán Burchell, ktorý bol tiež medzi nami, mal rád nevinné zábavy, a preto vyzval chlapcov a dievčence, aby sa zahrali na slepú babu. Dokonca aj moja žena sa dala nahovoriť a ja som s radosťou videl, že ešte nie je taká stará. Môj sused Flamborough a ja sme na nich pozerali, smiali sa každému veselému kúsku a vystatovali sa svojou vrtkosťou, keď sme boli mladí. Potom prišiel rad na ďalšie hry: hra, pri ktorej ten, čo má zaviazané oči, háda, kto ho udrel, hra na otázky a odpovede a nakoniec si posadali na zem k honbe na črievičku. Keďže nie každý pozná túto prastarú hru, treba povedať, že hráči si posadajú do kruhu na zem s výnimkou jedného, ktorý ostane stáť uprostred a má za úlohu zmocniť sa črievičky, ktorú si ostatní podávajú popod nohy. Dievča, ktoré stojí v kruhu, neustriehne všetkých, a tak sa vždy podarí niekomu

švacnúť ju opätkom topánky na tú časť tela, ktorá sa dá najťažšie obrániť. Práve vo chvíli, keď moju najstaršiu dcéru takto vyplácali a ona volala celá rozpálená, aby nešvindľovali, pričom kričala tak, že by ju nebol prekričal ani jarmočný spevák, kto nevošiel dnu ako naše dve známe dámy z Londýna — lady Blarneyová a slečna Carolina Wilhelmina Amelia Skeggsová. Ani sa nepokúsim vyrozprávať naše nové zahanbenie, lebo aj tak by som nenašiel primerané slová. Teraz sme teda mali naozajstnú smolu. Neviem si predstaviť nič horšieho, než dať sa prekvapiť dvoma vznešenými dámami v takom háklivom položení; ale čo sa dalo čakať od hry, ktorú navrhol sused Flamborough? Na chvíľu sme všetci ostali ako soľné stĺpy.

Obe dámy boli u nás, a keď nás doma nenašli, prišli sem, lebo si robili starosti, prečo sme sa deň predtým nezjavili v kostole. Vysvetlila im to Olívia, ale bola veľmi stručná: „Zhodili nás kone!“ Obe dámy sa zľakli, ale keď sme im povedali, že nikomu sa nič nestalo, boli tomu veľmi rady. Keď sme im povedali, že sme skoro umreli od laku, veľmi nás ľutovali, a keď sa dozvedeli, že sme sa dobre vyspali, opäť sa potešili. Ich vľúdne správanie voči našim dcéram bolo neprekonateľné. Ak prejavy ich priateľstva boli naposledy hrejivé, teraz boli priam žeravé; vyhlásili, že túžia sa s nimi lepšie spriateliť. Lady Blarneyovej sa páčila najmä Olívia; slečna Carolina Wilhelmina Amelia Skeggsová — s pôžitkom vyslovujem celé jej meno - si väčšmi obľúbila jej sestru. Hovorili len ony, moje dcéry sedeli ticho a obdivovali ich skvelé vzdelanie. Ale pretože každý čitateľ, aj ten nenáročnější, má rád živý dialóg spestrený anekdotami o šľachticoch, šľachtičnách a rytieroch Podväzkového radu, prosím ho, aby mi dovolil uviesť aspoň poslednú časť tohto rozhovoru.

„Všetko, čo o tej veci viem,“ hovorila slečna Skeggsová, „môže i nemusí byť pravda; ale môžem vašu

milosť ubezpečiť, že celá spoločnosť nevedela prísť k slovu. Jeho jasnosť menila farby ako chameleón, vojvodkyňa omdlela, ale rytier Tomkyn vytiahol meč a prisahal, že preleje pre ňu aj poslednú kvapku krvi.“ „Nuž,“ odpovedala šľachtičná, „ja môžem povedať to, že vojvodkyňa mi nikdy nepovedala ani slovíčko o celej veci, hoci nikdy nemala predo mnou tajnosti. Ale to je isté, že na druhý deň ráno vojvoda zavolal tri razy na svojho valet de chambre: Jernigan, Jernigan, Jernigan, nože mi prines moje podväzky. „

Skôr som mal však spomenúť, ako nezdvorilo sa správal pán Burchell; za tohto rozhovoru sedel obrátený tvárou k ohňu a na konci každej vety zvolal: „Hlúposť!“ - Tento výraz nás veľmi rozhorčil a ochromil stúpajúcu živosť rozhovoru.

„Okrem toho, drahá slečna Skeggsová,“ pokračovala naša šľachtičná., „vo veršoch, ktoré zložil dr. Burdock, niet o tejto príhode ani zmienky.“ Hlúposť!

„To ma prekvapuje,“ zvolala slečna Skeggsová, „lebo jemu sotva niečo ujde. Veď píše len pre vlastné potešenie. Ale budete taká láskavá a ukážete nám ich?“ Hlúposť!

„Vzácna pani,“ odpovedala naša šľachtičná, „vari si myslíte, že také veci nosím so sebou? Isteže sú pekné, veď ja sa v takých veciach vyznám; rozhodne aspoň viem, čo sa páči mne. Vždy som obdivovala verše dr. Burdocka, lebo s výnimkou jeho básničiek a veršov našej drahej grófky z Hannoverského námestia, všetky ostatné, ktoré vychádzajú, sú nanič. Niet v nich nič vznešené.“ Hlúposť!

„Vaša milosť by mala z toho vynechať,“ hovorila tá druhá, „svoje vlastné verše, uverejňované v. Lady‘s Magazine. Iste mi dáte za pravdu, že v nich niet nič nízke. Alebo ste už vari odložili pero?“ Hlúposť!

„Veď viete, drahá,“ povedala šľachtičná, „že moja predčitateľka a spoločníčka ma opustila, lebo sa vydáva za kapitána Roacha, a pretože mám slabé oči

a nemôžem písať sama, hľadám za ňu náhradu. Pravda, vhodnú osobu ťažko nájsť. Tridsať libier ročne je málo pre dobre vychovanú a charakternú dievčinu, ktorá vie čítať, písať a správať sa v spoločnosti, a nejakú slečinku z mesta pri sebe nestrpím.“ Hlúposť!

„Poznám to z vlastnej skúsenosti,“ zvolala slečna Skeggsová. „Za posledný polrok sa u mňa vystriedali tri. Jedna odmietla hodinu denne vyšívať, druhej sa málilo dvadsaťpäť guineí ročne a tretiu som tiež musela prepustiť, lebo som mala podozrenie, že má pomer s kaplánom. Cnosť, drahá lady Blarneyová, cnosť sa peniazmi zaplatiť nedá! Ale kde ju nájsť?“ Hlúposť!

Moja žena tento rozhovor veľmi pozorne počúvala, ale zapôsobila na ňu najmä posledná časť. Tridsať libier a dvadsaťpäť guineí ročne, to je päťdesiatšesť libier a päť šilingov v dobrých anglických peniazoch; tie ležali na ceste a priam čakali, až ich niekto zdvihne. Chvíľu sa na mňa pozorne dívala, či uvidí v mojich očiach súhlas; a poviem pravdu, že aj podľa mojej mienky bolo také miesto pre naše dcéry ako stvorené. Okrem toho náš pán má skutočný záujem o našu staršiu dcérku, a tu sa núkala najlepšia príležitosť, ako ju na jej šťastie pripraviť. Moja žena si zaumienila, že táto príležitosť nám nesmie ujsť, a preto sa ozvala za celú rodinu. „Dúfam,“ začala, „že milostivé panie mi prepáčia moju trúfalosť. Je pravda, že nemáme nijaké právo uchádzať sa o takú priazeň, ale je len prirodzené, keď chcem, aby to moje dcéry v živote niekam dotiahli; sú dobre vychované a šikovné, lepšie ani nenájdete. Vedia čítať, písať i rátať, vedia narábať ihlou, pliesť i háčkovať a ušijú všetko; vedia vrúbkovať i vyšívať, vedia prať i hladiť, trocha sa rozumejú hudbe, staršia vie pekne vystrihovať z papiera a mladšia pekne vykladá karty.“ Hlúposť!

Keď skončila túto chváloreč, obe dámy chvíľu hľadeli na seba bez jediného slova, hľadeli pochybovačně

a tvárili sa dôležito. Napokon slečna Carolina Wilhelmina Amelia Skeggsová ráčila poznamenať, že hoci naše dievčence pozná len zbežne, zdajú sa jej ako stvorené pre takéto miesto. „Ale skôr než ich vezmeme k sebe, milá pani,“ povedala na adresu mojej ženy, „musíme ich dôkladnejšie poznať. Nehovorím to preto, milá pani,“ pokračovala, „že pochybujem o cnosti, múdrosti a dobrej výchove oboch dievčat, ale vždy treba zachovať náležitú formu, milá pani, áno, náležitú formu.“

Moja žena riekla, že chápe jej opatrnosť, lebo aj ona je opatrná; povedala jej tiež, aby sa povypytovala na dcérky u našich susedov. Naša šľachtičná jej na to povedala, že to nie je potrebné, že odporúčanie ich bratanca Thornhilla je celkom postačujúce, nuž ďalej sme o tom nehovorili.

« KAPITOLA XII »

 

ZDÁ SA, ŽE OSUD SA ROZHODOL ZAHANBIŤ

WAKEFIELDSKÚ RODINU. HANBA JE DAKEDY HORŠIA

NEŽ SKUTOČNÁ POHROMA

 

Keď sme sa vrátili domov, celý večer sme kuli plány na budúce výboje, Debora si lámala hlavu, ktoré z oboch dievčat má nádej na lepšie miesto a viac možností dostať sa do vznešenej spoločnosti. Len sme si neboli istí, či sa náš pán za ne prihovorí; ale pretože nám už veľa ráz dokázal, že je nám priateľsky naklonený, nemali sme príčinu pochybovať o tom. Už sme ležali, ale moja žena ešte vždy hovorila len o tom, čo jej najviac ležalo na srdci. „Namojveru, drahý Charles, tak si myslím, že dneska sme naozaj urobili, čo sa len dalo.“ „Možno, možno,“ zamrmlal som nevediac, čo jej na to odvetiť. „Čo to vravíš!“ zvolala. „Som si istá, že sme urobili všetko. Predstav si len, že dcérky si v meste urobia známosť s niekým z vyšších kruhov! Som si tým celkom istá, lebo Londýn je jediným miestom na svete, kde možno nájsť všetky druhy manželov. Okrem toho, muž môj, na svete sa stáva všeličo. Keď moje dcérky učarovali dámam s takým spoločenským postavením, ako učarujú mužom! Entre nous, otvorene ti poviem, že pani Blarneyová sa mi nesmierne páči. Je taká milá! Ale slečna Wilhelmina Carolina Skeggsová si získala celé moje srdce. A všimol si si, ako som ich vzala za slovo, keď sa rozhovorili o miestach v Londýne? Povedz, muž môj, nemyslíš, že som tým dcérkam veľmi pomohla?“ „Ale hej,“ odpovedal som, „ale priznám sa, že som nevedel, čo si o celej veci myslieť. „Kiež Hospodin dá, aby oddnes o tri mesiace sa im naozaj vodilo lepšie.“ K takýmto

poznámkam som sa uchyľoval vždy, keď som chcel svojej žene ukázať, aký som múdry; lebo ak dcéry budú mať šťastie, splní sa nám zbožné želanie, ak to však zle vypáli, moje slová bude možné považovať za proroctvo. Ale mal som obavu, a ukázalo sa, že oprávnenú, že tento rozhovor mal byť len úvodom k inému plánu. Hneď s ním aj vyrukovala. Povedala, že keď sa nám už bude dariť lepšie, mali by sme na najbližšom jarmoku predať nášho starého koníka a kúpiť si koňa, ktorý unesie podľa potreby aj dve osoby. Vraj ísť na koni do kostola alebo na návštevu je oveľa panskejšie ako ísť peši. O tom som sprvoti nechcel ani počuť, ale ani žena neustúpila. Keď som začal povoľovať, útok protivníka silnel, až napokon som sa dal prehovoriť a s predajom som súhlasil.

Jarmok bol práve na druhý deň; chcel som ísť naň sám. Žena mi však navravela, že som prechladnutý, a nepodarilo sa mi ju prehovoriť, aby ma pustila z domu. „Nie, muž môj,“ povedala, „náš Mojžiš je šikovný chlapec, predá ho aj sám. Veď vieš, že všetky kúpy nechávame na neho. Nedá sa vodiť za nos a tak sa vie jednať, že dostane všetko za babku.“

Pretože o synovej šikovnosti som bol presvedčený aj ja, rád som súhlasil s tým, aby koňa šiel kúpiť on. Keď som ráno vstal, sestry sa už obracali okolo brata a vypravovali ho na jarmok; učesali mu vlasy, očistili mu sponky a strechu klobúka dvihli špendlíkmi. Keď s tým boli hotové, s potešením sme hľadeli, ako nasadol na koníka, pred seba si položil debnu, v ktorej mal doniesť domov potraviny. Mal oblečený kabát zo súkna pevného ako remeň, a aj keď mu bol už krátky, bolo škoda ho už odložiť. Vestu mal žltozelenú a vlasy mu sestry podviazali širokou čiernou stuhou. Na kúsok sme ho z domu odprevadili a potom, kým sa nám nestratil z očí, volali sme za ním: „Veľa šťastia! Veľa šťastia!“

Sotva odišiel, zjavil sa majordomus pána Thornhilla. Prišiel nám blahoželať k nášmu šťastiu, lebo

počul svojho pána hovoriť o nás s tou najväčšou chválou.

Šťastie však nechodí samo. Hneď za ním prišiel iný sluha z toho istého domu a doniesol lístok pre obe dcérky; stálo v ňom, že obe dámy dostali od pána Thornhilla veľmi priaznivé vyjadrenie, ak vraj dostanú ešte zopár ďalších informácií, bude im to úplne stačiť. „Ach,“ zvolala moja žena, „už vidím, že dostať sa do vyšších kruhov nie je až také ľahké, ale keď sa tam človek už raz dostane, bude môcť, ako vraví Mojžiš, pokojne spať.“ Tento vtipný postreh — moja žena si myslela, že bol naozaj vtipný — dcérky prijali s hlasným smiechom. Krátko a dobre, táto zvesť ju tak potešila, že vytiahla sedempencovú mincu a dala ju doručiteľovi.

Ukázalo sa, že v ten deň si u nás návštevníci budú podávať dvere. Potom totiž prišiel pán Burchell, ktorý bol tiež na jarmoku. Mojim malučkým doniesol ďumbierový chlebík - kus po penny; moja starká ho odložila s tým, že im ho bude dávať po troške. Dcérkam doniesol niekoľko škatuliek, aby si mali kam ukladať pečatné kolieska, znamienka krásy, šňupací tabak, ba i peniaze, ak pravda, nejaké dostanú. Len tak mimochodom prezradím, že moja žena dávala prednosť peňaženke z lasičej kože, vraj tá prináša šťastie. Ešte vždy sme si pána Burchella veľmi vážili, hoci jeho nedávne neokrôchané správanie sa nám nepáčilo. Preto sme mu povedali, aké šťastie nás postretlo, a požiadali sme ho aj o radu; lebo ochotne sme si rady pýtali, hoci len zriedka sa ich držali. Keď si prečítal lístok od oboch dám, potriasol hlavou a poradil nám, aby sme boli veľmi obozretní. Tento prejav nedôvery moju ženu nahneval. „Pán môj,“ povedala, „nikdy som nepochybovala o tom, že nám neveľmi žičíte. Ste opatrnejší, než je potrebné. Vedzte, že ak ešte raz niekoho požiadame o radu, obrátime sa na toho, kto sa jej aj sám drží.“ „Teraz nie je dôležité, ako som pochodil ja, milostivá pani,“

odpovedal, „a hoci ja som sa rady nedržal, rád ju dám tomu, kto ju ochotne vypočuje.“ Pretože som sa obával, že tieto slová môžu vyvolať ostrú odpoveď, v ktorej grobianstvo nahradí nedostatok vtipu, začal som hovoriť o inom. Vyslovil som počudovanie nad tým, čo syn tak dlho robí na jarmoku, lebo už sa začalo zmrákať. „O syna sa nestrachuj,“ zvolala moja žena, „spoľahni sa naňho, vie, čo má robiť. Stavím sa, že ho nikto neprekabáti. Videla som, ako vie kupovať; žasli by ste, ako sa v tom vyzná. Poviem vám o tom historku, ktorá vás tak rozosmeje, až vás bude v boku klať. Ale my o vlku a vlk za humnami. Tamhla ide Mojžiš, ale bez koňa a debničku nesie na chrbte.“ Pozrel som tým smerom a videl som, že Mojžiš ide pešky a hrbí sa pod veľkou debnou, ktorú si priviazal remeňom na chrbát, ako to robievajú podomoví obchodníci. „Vitaj, vitajže, synak. Nože, čo si nám priniesol z jarmoku?“ „Doniesol som vám seba,“ povedal Mojžiš so šibalským pohľadom a položil debnu na kuchynský kredenc. „To vidíme aj my,“ povedala moja žena, „ale kde je kôň?“ „Predal som ho,“ odpovedal na to Mojžiš, „za tri libry, päť šilingov a dve pence.“ „Dobre si urobil, chlapče,“ povedala žena, „vedela som, že im přejdeš cez rozum. Len tak medzi nami, tri libry, päť šilingov a dve pence nie je málo. Nože mi ich teraz daj.“ „Nepriniesol som nijaké peniaze,“ povedal Mojžiš. „Kúpil som za ne dačo. Pozrite, toto,“ povedal, vytiahol balíček a položil na stôl. „Je to veľtucet zelených okuliarov so strieborným rámikom a puzdrom zo šagrénovej kože.“ „Veľtucet zelených okuliarov,“ opakovala po ňom moja žena sotva čujným hlasom. „Predal si koníka a doniesol za to veľtucet zelených okuliarov?“ „Drahá mamička,“ zvolal chlapec, „prečo mi nedáte dohovoriť? Bola to príležitostná kúpa, ináč by som ich nebol priniesol. Len za strieborné rámiky dostaneme raz toľko.“ „Parom vzal strieborné rámiky,“ zvolala moja žena najedovane. „Stavím sa, že za ne nedosta-

neme ani polovicu toho, čo sa dáva za zlomkové striebro, a to je päť šilingov za uncu.“ „Len sa ty nič nestrachuj,“ riekol som, „strieborný rámik nikto nekúpi, lebo nie je hoden deravý groš. Je to len postriebrená meď.“ „Čože,“ zvolala moja žena, „to nie je striebro? Rámik nie je strieborný?“ „Nie,“ povedal som, „práve tak, ako nie je strieborná tvoja rajnica.“ „Nuž teda,“ pokračovala, „koňa už nemáme, zato však veľtucet zelených okuliarov s medeným rámom a šagrénovým futrálom! Nech skape ten podvodník, čo ti ich predal! Hlupák, podviedli ťa. Mal si vedieť, s kým máš do činenia.“ „Ale, duša moja,“ ozval som sa, „mýliš sa, on to nemohol tušiť.“ „Bodaj ho porantalo. Takúto ledačinu mi donesie. Keby som tých švindlerov dostala do rúk, za živa by som z nich kožu zodrala.“ „Upokoj sa, duša moja,“ povedal som, „aj keď rám je len medený, necháme si ich, lebo medené okuliare sú vždy lepšie ako nič!“

Až do tejto chvíle Mojžiš ešte neveril, že ho podviedli. Teraz už pochopil, že sa stal obeťou všetkými masťami mazaného podvodníka, ktorý skúseným okom odhadol, že ho ľahko prekabáti. Spýtal som sa ho teda na podrobnosti. Zrejme, keď predal koňa, chodil po jarmoku a hľadal iného. Jeden ctihodné vyzerajúci mužský ho zaviedol k svojmu šiatru s tým, že má takého koňa na predaj. „Tam,“ pokračoval Mojžiš, „sme naďabili na iného, veľmi pekne oblečeného mužského, ktorý si chcel požičať dvadsať libier na tieto okuliare. Vraj potrebuje peniaze, a preto tie okuliare predá aj za tretinu ceny. Prvý mužský, ktorý sa vydával za môjho priateľa, mi pošepkal, aby som ich kúpil, aby som si, preboha, nedal ujsť takú príležitosť. Poslal som po pána Flamborougha a aj toho peknými rečičkami tak obalamutili ako mňa, takže aj on si kúpil jeden veľtucet.“

« KAPITOLA XIII »

 

UKÁŽE SA, ŽE PÁN BURCHELL JE NAŠÍM NEPRIATEĽOM,

LEBO SA ODVÁŽI DAŤ NÁM NEPRÍJEMNÚ RADU

 

Moja rodinka sa už niekoľko ráz pokúsila vznešene vystupovať, ale nepredvídané nešťastie skrížilo nám plány už v zárodku. Každé sklamanie som sa snažil využiť na to, aby si z neho vzali poučenie, vzdali sa márnych túžob a správali sa rozumne. „Vidíte, deti moje,“ riekol som, „aký malý osoh je z toho, keď sa snažíte oklamať svet meraním sa s tými, ktorí stoja nad nami. Bedári, ktorí sa chcú spolčovať len so zámožnými ľuďmi, sa stretávajú s nenávisťou tých, ktorým sa vyhýbajú, a s opovrhnutím tých, za ktorými idú. Spolčovanie nerovných je vždy nevýhodné pre slabších; osoh z neho majú bohatí, chudobní len nepríjemnosti. Poď sem teda, Dick! Poď, chlapče, vyrozprávaj nám rozprávku, ktorú si čítal dnes ráno. Nech si každý z nej vezme poučenie.“

„Raz sa stalo,“ začal chlapec, „že sa skamarátil obor s trpaslíkom a držali spolu. Povedali si, že sa nikdy neopustia, že spolu pôjdu svetom za dobrodružstvami. Najprv sa dostali do boja so Saracénmi. Trpaslík, ktorý bol veľmi smelý, z celej sily sekol jedného z protivníkov. Pravda, Saracéna akoby bola uštipla mucha. Keď však švihol mečom Saracén, odsekol trpaslíkovi ruku. S trpaslíkom bolo zle-nedobre, ale obor mu pribehol na pomoc a zakrátko ležali na bojisku obaja Saracéni bez duše; trpaslík z pomsty odsekol jednému z nich hlavu. Potom išli v ústrety ďalšiemu dobrodružstvu. Stretli troch krvilačných satyrov, ako unášajú dievčinu. Trpaslík sa už teraz

nehnal tak zúrivo do boja, ale predsa len on dal prvý úder; po údere, ktorý utŕžil on, prišiel o oko. Obor mu zas priskočil na pomoc, pustil sa so satyrmi za pasy a keby neboli vzali nohy na plecia, bol by ich naskutku zmárnil. Naši priatelia sa z víťazstva veľmi tešili, oslobodená dievčina sa zaľúbila do obra a vzala si ho za muža. Potom cestovali ďaleko, za hory, za doly, až napokon sa stretli s bandou zbojníkov. Tentoraz zaútočil prvý obor; ale ani trpaslík dlho neotáľal. Boj bol tvrdý a dlhý. Keď sa obor zahnal, zbojníci padali na zem ako zrelé hrušky; ale veľa nechýbalo, a trpaslík by bol istým synom smrti. Napokon naši dvaja dobrodruhovia zvíťazili; trpaslík však prišiel v bitke o nohu. Teraz už mal len jednu ruku, jedno oko a jednu nohu, zatiaľ čo obor ani sinku. Obor sa obrátil k svojmu mladému druhovi so slovami: ,Ty môj malý hrdina, to je život podľa mojej chuti! Ešte jedna bitka a jedno víťazstvo, a naše mená budú nesmrteľné.“ ,Nie,‘ zvolal trpaslík, ktorý už zmúdrel, ,ja už mám toho dosť. Už viac nepôjdem do boja; prišiel som na to, že všetky pocty a odmeny po boji pripadnú tebe, mne sa ujdú len údery.“„ Chystal som sa práve vyvodiť z tejto rozprávky mravné poučenie, keď našu pozornosť zaujala prudká výmena názorov medzi mojou ženou a pánom Burchellom o zamýšľanej ceste mojich dcér do Londýna. Moja žena veľmi horlivo vyratúvala výhody, ktoré pre ne z tejto cesty vyplynú; pán Burchell ju zasa od toho horlivo odhováral, ja som bol neutrálny. Teraz opakoval len to, čo už hovoril ráno a čo sa nám tak nepáčilo. Hádka bola čoraz prudšia, lebo Debora namiesto presvedčivých argumentov zvyšovala hlas a napokon musela hľadať záchranu pred porážkou v kriku. Záver jej reči nás veľmi rozladil. Vraj pozná istých ľudí, kričala, ktorí majú svoje tajné príčiny pre takéto rady; pokiaľ ide o ňu, títo ľudia nech radšej už k nám do domu nevkročia. „Milostivá pani,“

povedal Burchell veľmi pokojným hlasom, čo ju ešte väčšmi rozpálilo, „pokiaľ ide o tie tajné príčiny, máte pravdu. Mám ich, no teraz o nich nebudem hovoriť, lebo nie ste schopná odpovedať ani na tie, ktoré netajím. Ako vidím, moje návštevy tu nie sú vítané. Preto sa radšej poberiem preč; možno ešte raz prídem rozlúčiť sa s vami, keď navždy budem odchádzať z tejto krajiny.“ Keď to povedal, vzal klobúk a ani Sophia, ktorej bolo vidieť na tvári, že nesúhlasí s jeho prchkými slovami, ho nezdržala.

Po jeho odchode sme chvíľočku na seba rozladené hľadeli. Moja žena, ktorá si uvedomovala, že ona je na príčine, snažila sa sileným úsmevom a bezstarostnou tvárou zakryť obavy pred tým, čo príde, lebo videla, že sa chystám ju pokarhať.

„Preboha, stvora božia,“ zvolal som, „či takto sa správame k hosťom? Vari takto im splácame ich priateľstvo? Ver mi, že takéto silné a hrubé slová ti ešte z úst nevyšli!“ „Prečo ma provokoval?“ odpovedala. „Vidím mu dobre do karát. Chcel znemožniť dcérkam cestu do mesta preto, aby sa mohol s našou najmladšou stýkať u nás doma. No nech sa stane čokoľvek, moja dcéra si nájde lepšiu spoločnosť než takého niktoša.“ „Prečo ho nazývaš niktošom, drahá moja?“ prerušil som ju, „Je celkom možné, že ho dobre nepoznáme; dakedy sa mi vidí, že je takým dokonalým pánom, akých je málo na svete. Povedz mi, Sophia, povedz dcérka moja, naznačil ti vôbec dakedy, že je ti naklonený?“ „Môžem povedať len to,“ odvetila, „že so mnou sa zhováral vždy rozumne, skromne a milo. To je všetko. Ba raz mi povedal, že ešte nepoznal ženu, ktorá by si vedela ceniť človeka, ktorý je podľa všetkého chudobný.“ „Takto, dcéruška, hovoria len povaľači a bedári. Dúfam však, že vieš rozoznať, s kým máš do činenia, a že nie si taká hlúpa, aby si očakávala, že ťa urobí šťastnou ten, ktorý tak zle gazdoval so svojím majetkom. Tvoja mamka i ja

máme teraz pre teba vo výhľade dačo lepšie. Budúca zima, ktorú pravdepodobne stráviš v Londýne, ti určite poskytne príležitosť pre oveľa lepšiu voľbu.“

Čo si o tom myslela v tej chvíli Sophia, netrúfam si tvrdiť; ale v kútiku srdca som bol rád, že sme sa zbavili hosťa, ktorý nám mohol spôsobiť ďalšie nepríjemnosti. To, že sme sa prehrešili voči pohostinstvu, mi trocha ťažilo svedomie, ale chytro som umlčal ten nepríjemný hlas niekoľkými pádnymi dôvodmi, čím som zasa získal duševný pokoj. Bolesť, ktorú spôsobuje svedomie človeku, ktorý už raz ublížil, čoskoro prejde. Svedomie je zbabelec a keď nemá dosť síl, aby hriechu zabránilo, zriedka má toľko statočnosti, aby si robilo výčitky.

« KAPITOLA XIV »

 

NOVÉ SKLAMANIE ALEBO DOKAZ O TOM,

ŽE ZDANLIVÉ POHROMY MÔŽU BYŤ

OZAJSTNÝM POŽEHNANÍM

 

Teraz, keď už bolo isté, že dcérky pôjdu do Londýna, pán Thornhill bol taký láskavý a sľúbil, že tam bude dozerať na ich správanie a pravidelne nás bude o tom informovať. Povedali sme si, že je bezpodmienečne potrebné, aby ich zjav zodpovedal ich veľkej budúcnosti, čo sa, pravda, neobíde bez výdavkov. Na rodinnej porade sme teda dôkladne popretriasali spôsoby, ako najskôr prísť k peniazom, alebo presnejšie povedané, čo si môžeme najskôr dovoliť predať. Neuvažovali sme dlho. Zhodli sme sa na tom, že kôň, čo nám ostal, sám pluh neutiahne a práve tak je nesúci ako jazdecký kôň, lebo mu chýba jedno oko; nuž sme sa rozhodli, že ho predáme na najbližšom jarmoku, čím si zadovážime potrebné peniaze; aby sme sa opäť nestali obeťou podvodu, mal som s ním ísť na jarmok ja. Hoci to mala byť prvá obchodná transakcia v mojom živote, nepochyboval som, že sa jej zhostím úspešne. Názor, ktorý si človek vytvára o svojej múdrosti, podmieňuje prostredie, v ktorom žije; keďže som žil vlastne len v kruhu rodiny, nemal som nepriaznivú mienku o svojej múdrosti. Avšak na druhý deň ráno po rozlúčke, keď som už bol na niekoľko krokov od domu, moja žena ma zavolala späť a pošepkala mi, aby som sa mal dobre na pozore.

Na jarmoku som podľa obvyklých pravidiel predviedol koňa pri všetkých druhoch chodu, ale kupec sa dlho neukazoval. Napokon sa jeden zjavil, ale keď si koňa dokonale poobzeral a videl, že je slepý na

jedno oko, bez slova sa pobral preč. Prišiel aj druhý, ale keď videl, že má nákolennicu, povedal, že ho nechce ani do daru. Tretí zbadal, že má na členku nádor, a ani sa nezačal jednať, štvrtý podľa očú spoznal, že má červy, piaty sa čudoval, čo hľadám na jarmoku s poloslepou, prašivou a chromou kalikou, ktorú je najvyšší čas dať skántriť. Teraz som už z duše začal nenávidieť úbohé hoviadko a skoro som sa hanbil, keď sa priblížil kupec; hoci som predošlým kupcom celkom neveril, ale keď to hovorili toľkí svedkovia, mohol som predpokladať, že majú pravdu, a takejto mienky je ostatne aj sv. Juraj.

V tomto trápnom položení sa pristavil pri mne jeden môj starý známy, tiež kňaz, ktorý takisto po čosi prišiel na jarmok. Keď sme sa zvítali, navrhol mi, aby sme si zašli do najbližej krčmičky a dačo si vypili. Ochotne som s jeho návrhom súhlasil; keď sme vstúpili do krčmy, krčmár nás zaviedol do malej zadnej miestnosti, kde bol len jeden ctihodný starec, ktorý sedel hlboko sklonený nad knihou a čítal. Nikdy predtým som nevidel človeka, ktorý by bol na mňa urobil taký priaznivý dojem. Jeho striebrosivé kučery budili úctu a jeho mladistvý výzor zrejme pramenil zo zdravia a duševnej vyrovnanosti. Avšak nedali sme sa jeho prítomnosťou rušiť a rozhovorili sme sa o tom, ako sa nám vodilo, o mojom spore s Wilsonom, o mojom poslednom pamflete, o arcidekanovej odpovedi a o jeho tvrdých opatreniach voči mne. Našu pozornosť však čoskoro upútal mladík, ktorý vstúpil do miestnosti a úctivo čosi pošepkal neznámemu starcovi. „Len sa neospravedlňuj, syn môj,“ ozval sa starec, „konať dobro je naša povinnosť voči blížnym. Vezmi si aspoň toto; kiežby som ti mohol dať viac, ale päť libier ti tiež pomôže. Dávam ti ich rád.“ Skromný mládenec prelieval slzy vďaky; ale sotva cítil väčšiu vďaku ako ja. Starca by som bol najradšej vyobjímal, tak sa mi páčila jeho dobročinnosť. On sa opäť pohrúžil do čítania a my sme pokračovali v rozhovore,

až kým si môj spoločník nespomenul, že má čosi na jarmoku vybaviť. Vstal, sľúbil, že sa čoskoro vráti, a dodal, že vždy je mu potešením pozhovárať sa s dr. Primrosom. Keď starec začul spomenúť moje meno, pozornejšie sa mi prizrel a keď priateľ odišiel, veľmi úctivo sa ma spýtal, či snáď nie som v príbuzenstve s veľkým dr. Primrosom, odvážnym stúpencom monogamie, pevným pilierom cirkvi. Nikdy predtým som nepocítil v srdci väčšiu radosť ako teraz. „Pán môj,“ riekol som, „uznanlivé slová takého dobrého človeka, akým určite ste, iba zvyšujú radosť, ktorú som pocítil už pri vašom skutku milosrdenstva. Áno, pane, pred sebou vidíte dr. Primrosa, stúpenca monogamie, ktorého ste ráčili nazvať veľkým človekom. Pred sebou vidíte toho nešťastného dušpastiera, ktorý tak dlho, a ja nie som oprávnený povedať, či aj úspešne, bojuje proti deuterogamii nášho veku.“ „Pane,“ zvolal zhrozene starec, „obávam sa, že som bol príliš dôverný; ale vy mi zaiste prepáčite moju zvedavosť. Prosím o prepáčenie.“ „Pán môj,“ riekol som, uchopiac ho za ruku, „vaša dôvernosť mi vôbec nie je proti mysli, ba prosím vás, prijmite moje priateľstvo, lebo moju úctu už máte.“ „S vďakou prijímam vašu ponuku,“ odpovedal, stisnúc mi ruku, „vy pevný a neochvejný pilier ortodoxie. Teda naozaj zriem — „ Prerušil som ho a nedal mu dohovoriť, pretože ako spisovateľ som síce vedel zniesť peknú porciu pochlebných rečí, ale moja skromnosť mi nedovolila počúvať ďalej. Jednako v nijakom románe sa milenci tak chytro nezblížili ako my. Zhovárali sme sa potom o všeličom; sprvoti sa mi videlo, že je skôr zbožný ako učený, a mal som dojem, že opovrhuje svetskými vedomosťami, ktoré pokladá za ničotné. Ale tým vôbec neklesol v mojich očiach, pretože som aj ja od istého času potajme prechovával takéto myšlienky. Preto som využil túto príležitosť a povedal, že väčšina ľudí je odsúdeniahodné indiferentná k otázkam cirkevnej náuky a radšej sa oddáva svetským myšlienkam. „Áno, pán môj,“ od-

povedal, ako keby si bol šetril všetku učenosť len na túto chvíľu, ,“áno, pane, svet je už taký starý, a jednako kozmogónia alebo stvorenie sveta nedá spať filozofom všetkých vekov. S akými najrozličnejšími názormi o stvorení sveta vyrukovali doteraz Sanchoniathon, Manetho, Berosus a Ocellus Lucanus; tí všetci sa pokúšali márne túto hádanku rozriešiť. Posledný napísal toto: Anarchon ara kai ateleutaion to pan, čo značí, že všetko na svete nemá ani začiatok, ani koniec. Aj Manetho, ktorý žil v časoch Nebuchadon-Assera - Asser je sýrske slovo a zvyčajne ho používajú ako priezvisko králi tejto krajiny, ako napríklad Teglat Phael-Asser, Nabon-Asser - teda ten, ako vravím, tiež prišiel s bláznivým názorom. Pretože, ako hovoríme: ek to bibliou kybernétés, čo značí, že knihy nás nikdy nič nenaučia, aj on sa pokúšal vyskúmať… Ale, pane, prepáčte mi, odbočujem od nášho predmetu.“ Naozaj odbočil; a ja za živý svet som nevedel pochopiť, čo má stvorenie sveta do činenia s tým, o čom sme sa predtým zhovárali; ale podľa toho, čo povedal, som videl, že je to učený človek, a ja som si ho vážil teraz ešte väčšmi ako predtým. Preto som sa rozhodol, že si s ním v dišpute zmeriam sily; ale bol príliš skromný a fajnový na to, aby bojoval o vavrín víťazstva. Kedykoľvek som povedal niečo, čo sa mohlo považovať za výzvu na učený súboj, len sa usmial, potriasol hlavou a ani nemukol; z toho som vyrozumel, že by vedel toho povedať veľa, keby to pokladal za vhodné. Nepozorovane sme preto prešli zo staroveku k tomu, po čo sme prišli na jarmok; povedal som mu, že som prišiel predať koňa, a ukázalo sa - aká šťastná náhoda - že on zasa chce kúpiť koňa pre svojho nájomcu. Hneď som mu svojho ukázal a o chvíľu bola ruka v rukáve. Teraz už ostávalo len zaplatiť; vytiahol tridsaťlibrovú bankovku a pýtal späť drobné. Keďže som mu nemohol vyhovieť, kázal, aby zavolali jeho sluhu, ktorý sa čoskoro zjavil v peknej livreji. „Abrahám,“ povedal mu, „choď a premeň

mi túto bankovku, najskôr ti ju zamení sused Jackson; ak nemá drobné, tak ju zameň u niekoho iného.“ Pokým bol sluha preč, plamennými slovami kritizoval nedostatok strieborných mincí, ja som zasa lamentoval nad nedostatkom zlatých. Keď sa Abrahám vrátil, boli sme zajedno v tom, že človek v týchto časoch zriedka príde k peniazom. Abrahám nám povedal, že pobehal celý jarmok, ale bankovku sa mu nepodarilo rozmeniť, hoci tomu, kto ju rozmení, ponúkol pol koruny ako odmenu. Naše sklamanie bolo veľké. Starý pán sa na chvíľočku zamyslel, potom sa spýtal, či poznám istého Solomona Flamborougha, ktorý žije v našich končinách. Keď som mu odpovedal, že je to môj sused, povedal: „Ak je to naozaj tak, myslím, že bude všetko v poriadku. Dám vám pre neho zmenku, splatnú pri doručení; ach, verte mi, ten človek nemá široko-ďaleko páru. Poznáme sa už veľa rokov. Pamätám sa, že som ho vždy porazil v trojskoku, ale na jednej nohe skáče lepšie ako ja.“ Zmenka na meno môjho suseda bola to isté ako peniaze na dlaň, lebo som vedel, že peniaze má. Starec podpísal zmenku, dal mi ju do rúk a pán Jenkinson (tak sa volal ten starý pán) spolu so sluhom Abrahámom, mojím koňom — starým Blackberrym — odklusali veselo preč.

Keď som osamel a mohol celú vec rozvážiť, povedal som si, že som neurobil dobre, keď som prijal zmenku od cudzieho človeka, a tak som sa rozhodol ísť za kupcom a pýtať si späť svojho koňa. Bolo však už neskoro, preto som sa rozhodol hneď ísť domov a čím prv premeniť zmenku na peniaze u svojho priateľa. Svojho statočného suseda som našiel pred domom, ako si bafká z fajočky. Povedal som mu, že mám pre neho nejaké písmo. Prečítal ho dva razy. „Dúfam, že poznáte ten podpis - pán Jenkinson,“ povedal som. „Ale áno,“ odvetil, „podpis je zreteľný a toho pána aj poznám - je to najväčší podliak, akého nosí naša zem. Je to ten istý podvodník, čo nám predal tie okuliare. Pravda, vyzeral ako ctihodný

sivovlasý starec — a nemal na vreckách chlopne? A nehovoril veľmi učene o Grékoch a kozmogónii i o stvorení sveta?“ Pri týchto slovách som si len bolestne vzdychol. „Veru hej,“ pokračoval sused, „o inom nevie a vyrukuje s tým vždy, keď sa ocitne v spoločnosti vzdelaného človeka. Dobre poznám toho podvodníka, ale raz ho dolapím.“

Aj toto bolo na mňa dosť, no to najhoršie - totiž stretnutie so ženou a dcérami - ma ešte len čakalo. Ani jeden žiak sa ešte tak nebál vrátiť do školy a pozrieť učiteľovi do očí, ako ja teraz. Rozhodol som sa však predísť ich hnevu tým, že sa prvý rozčúlim ja.

Ale beda, keď som vstúpil, moji drahí neboli nijako náchylní k zvade. Žena i dcéry boli uplakané, lebo pán Thornhill im prišiel povedať, že z cesty do mesta nebude nič. Obe dámy, ktorým nejaké zlé jazyky o nás niečo navraveli, odcestovali v ten istý deň do Londýna. Nepodarilo sa mi zistiť, čo vlastne počuli, ani ktorý zlomyseľník im to nahovoril, ale pri tom všetkom náš milosťpán nás ubezpečil o svojom priateľstve a ochrane. Tak sa stalo, že môj neúspech prijali odovzdane, lebo ich vlastné sklamanie bolo oveľa väčšie. Najväčšmi som si však lámal hlavu nad tým, kto tak podlo očiernil meno mojej malej, neškodnej rodinky, príliš chudobnej na to, aby vzbudzovala závisť, a príliš dobrej na to, aby vzbudzovala nenávisť.

« KAPITOLA XV »

 

VŠETKA PODLOSŤ PÁNA BURCHELLA VYJDE NAJAVO. AKÝ JE POCHABÝ, KTO CHCE BYŤ PRÍLIŠ MÚDRY

 

Celý večer i dobrú časť nasledujúceho dňa sme si lámali hlavu nad tým, kto nám to vyparatil; upodozrievali sme každú rodinu v susedstve a všetci sme vedeli svoje podozrenie odôvodniť. Z bezradnosti nás vyviedol jeden z mojich malučkých. Ako tak šantil vonku na dvore, našiel na pažiti náprsnú tašku, s ktorou hneď pribehol. Hneď sme vedeli, že patrí pánu Burchellovi, u ktorého sme ju neraz videli. Nazreli sme do nej; boli tam nejaké papieriky s poznámkami, ale našu pozornosť najviac upútala zapečatená obálka, na ktorej stálo: „Kópia listu, ktorý treba poslať obom dámam v Thornhill Castle.“ Hneď nám zišlo na um, že on bol tým podlým udavačom, a rozmýšľali sme, či obálku otvoriť. Ja som bol proti tomu, ale Sophia, ktorá bola presvedčená, že práve on nie je schopný takej podlosti, nástojila na tom, aby sme list prečítali. V tom ju podporili aj ostatní členovia rodiny; vyhovel som teda ich spoločným prosbám a začal som čítať.

 

{„Milé dámy,

doručiteľ tohto lista Vám dostatočne objasní, kto je pisateľom týchto riadkov. Prinajmenšom ide o priateľa nevinnosti, ktorý je rozhodnutý zabrániť tomu, aby bola zvedená. Mám zaručené správy, že zamýšľate vziať do Londýna ako svoje spoločníčky dve mladé dievčatá, ktoré tak trocha poznám. Pretože nestrpím, aby dôverčivosť bola oklamaná a cnosť poškvrnená,}

{musím Vám povedať, že takýto krok bude veľmi nevhodný a bude mať nebezpečné následky. Nemám v povahe prísne zaobchádzať s nehanebnými alebo nemorálnymi osobami; ani teraz by som neobjasnil takto svoj názor a nekarhal pochabosť, keby nesmerovala k niečomu neblahému. Prijmite teda napomenutie od priateľa a vážne sa zamyslite nad tým, čo sa stane, ak privediete ohavnosť a neresť ta, kde doteraz prebýval len pokoj a nevinnosť.“}

 

Teraz sme si už boli vo všetkom nacistom. List bol síce dvoj zmyselný, pokarhanie sa mohlo vzťahovať práve tak na adresátky listu, ako aj na nás, ale zlý úmysel bol zrejmý, a to nám stačilo. Moja žena sa ani nevedela dočkať konca listu, hneď sa vyrútila na pisateľa nevyberanými slovami. Aj Olívia ostro odsúdila tento čin, Sophiu však táto podlosť pripravila o reč. Pokiaľ ide o mňa, pokladal som tento čin za najpodlejší príklad nezaslúženého nevďaku, s akým som sa kedy v živote stretol. Nevedel som si to vysvetliť ináč ako tým, že chcel zabrániť mojej mladšej dcérke odísť z domu, aby neprišiel o možnosť sa s ňou vídať. Ako sme tak sedeli a rozmýšľali o pomste, pribehol najmladší synček so zvesťou, že pán Burchell kráča poľom k nám. Je ľahšie predstaviť si než opísať naše zložité pocity, v ktorých sa miešali bolesť z tohto úderu a radosť z nadchádzajúcej pomsty. Aj keď sme nechceli iné, než vyhodiť mu na oči nevďak, rozhodli sme sa, že to urobíme tak, aby ho to poriadne mrzelo. Preto sme sa dohovorili, že ho privítame zvyčajnými úsmevmi, že spočiatku budeme k nemu milší ako doteraz, aby nič netušil, a potom naň udrieme ako blesk z čistého neba a dáme mu pocítiť celú jeho podlosť. Moja žena sa podujala, že vec vezme do svojich rúk; na také niečo bola naozaj ako stvorená. Videli sme ho, ako sa približuje; vstúpil dnu, vzal si stoličku a sadol si. „Dnes máme naozaj pekný deň, pán Burchell.“ „Naozaj, pekný, pán doktor, ale po-

dľa toho, ako ma bolia nohy, povedal by som, že bude pršať.“ „Vás bolia rohy?“ zvolala moja žena a hlasno sa rozosmiala, ale hneď ho poprosila, aby sa na ňu nehneval, že len žartovala. „Milostivá pani,“ odpovedal, „odpúšťam vám z celého srdca; ale priznám sa, ak nepoviete, že ste žartovali, ani nezbadám, že žartujete.“ „Môžbyť že nie, pán Burchell,“ povedala moja žena a žmurkla na nás, „ale podistým viete, koľko žartov ide na kilo.“ „Nazdávam sa, milostivá pani,“ odpovedal pán Burchell, „že ste ráno čítali nejakú knižku anekdot, preto je vám tak do smiechu. Aj ja mám rád žarty; ten nápad, že koľko žartov ide na kilo, je podarený, ale mne je milší gram rozumu.“ „To vám verím,“ povedala moja žena a ešte vždy sa usmievala, hoci teraz bola na smiech ona. „Poznám však aj takých, ktorí si veľa zakladali na rozume, hoci ho nemajú, ani čo by pod necht vošlo.“ „Ale podistým,“ pokračoval jej protivník, „poznáte aj také ženy, ktoré si rady zavtipkujú, hoci vtipu nemajú ani štipku.“ Videl som, že takéto reči nepovedú nikam, a preto som sa rozhodol, že naňho vystúpim ostrejšie. „Aj vtip, aj rozum,“ ozval som sa, „sú bez poctivosti nanič. Len poctivosť dáva charakteru hodnotu. Negramotný sedliak, ak má čisté svedomie, je väčší človek ako hociktorý filozof, lebo čo je génius a odvaha bez dobrého srdca? Čestný človek je najušľachtilejším dielom nášho Pána.“

„Vždy som bol tej mienky, že táto otrepaná Popeova fráza,“ odpovedal pán Burchell, „je nehodná takého veľkého ducha a len ho znižuje. Ako sa hodnota kníh nezvyšuje tým, že sú bez chyby, ale tým, že je v nich veľa krásy, tak i ľudí by sme si mali ceniť nie preto, že nemajú chyby, ale pre tie cnosti, ktoré majú. Učenec možno ani nie je taký múdry, štátnik je zasa pyšný a bojovník surový, ale zato nedáme pred nimi prednosť drobnému remeselníkovi, ktorý sa síce lopotí, ale nevykoná nič, za čo by si zaslúžil chválu alebo hanu. Práve tak by sme potom mohli dať pred-

nosť nevýrazným, korektným, i keď dokonalým maľbám flámskej školy pred výtvormi talianskych majstrov, ktoré človeka povznášajú, i keď nie sú bez chýb.“

„Vaše slová, pane,“ povedal som, „sú pravdivé, pokiaľ sa vzťahujú na žiarivé cnosti a drobné chyby; ale ak sa ukáže, že v tom istom človeku sú nielen nevšedné cnosti, ale aj veľké neresti, taký človek si zaslúži opovrhnutie.“

„Možno sú na svete aj také obludy, o akých hovoríte,“ povedal pán Burchell, „možno sa v nich snúbia veľké cnosti s veľkými neresťami; ale na svojej ceste životom ešte som nenaďabil ani na jedného takého človeka. Naopak, vždy som sa presvedčil, že človek s veľkým duchom bol aj človek ušľachtilých citov. Prozreteľnosť koná múdro, keď oslabuje rozum toho, kto má zlé srdce, a podlamuje sily toho, ktorý chce konať zlo. Toto sa vzťahuje zrejme aj na zvieratá: zradné, kruté a zbabelé sú tie najmenšie živočíchy, zatiaľ čo zvieratá obdarené silou sú veľkorysé, udatné a nežné.“

„Tieto slová znejú dobre,“ odpovedal som, „a predsa hneď teraz by som vedel ukázať prstom na človeka (pri týchto slovách som sa mu uprene zahľadel do očí), ktorého hlava a srdce tvoria ten najodpornejší protiklad. Áno, pán môj,“ tu som zvýšil hlas, „som rád, keď teraz môžem odhaliť takého človeka, a to práve v okamihu, keď si je istý, že to o ňom nikto nevie. Poznáte, pán môj, túto náprsnú tašku?“ „Áno, pán farár,“ odpovedal a ani sval sa mu na tvári nepohol. „A poznávate aj tento list?“ pokračoval som. „Nie, neuhýbajte, človeče, pozrite sa mi rovno do očí. Spytujem sa vás, poznávate tento list?“ „Áno, poznávam,“ odpovedal, „napísal som ho ja.“ „Ako ste mohli byť taký podlý a nevďačný,“ pokračoval som, „prečo ste ho vôbec napísali?“ „A ako ste sa vy mohli odvážiť,“ odpovedal s bezpríkladnou bezočivosťou, „byť taký podlý a otvoriť ho? Vari neviete, že by som vás za to

mohol poslať na šibenicu? Stačí, ak pred najbližším sudcom odprisahám, že ste otvorili moju náprsnú tašku, a odvisnete rovno na týchto dverách.“ Táto neslýchaná nehanebnosť ma tak rozzúrila, že som sa len horko-ťažko ovládol. „Nevďačný darebák, prac sa z môjho domu! Nikdy viac sa neopováž poškvrniť moje obydlie svojou podlosťou. Pakuj sa, vravím ti, a už sa mi nikdy neopováž prísť na oči! Ber sa od mojich dverí! Prajem ti len jeden trest: nech ťa trápia výčitky svedomia, nech ťa nikdy neprestanú mučiť!“ Po týchto slovách som mu hodil náprsnú tašku, ktorú s úsmevom zdvihol, úplne pokojne zavrel jej sponky a odišiel; chvíľu sme nevedeli ani k slovu prísť, ohromení jeho pokojným vystupovaním. Moja žena mu nemohla odpustiť najmä to, že ho nič nevyviedlo z miery a ani nám nenaznačil, že ho mrzí jeho podlý čin. „Žena moja,“ riekol som v snahe stlmiť jej veľký hnev, „nech nás neprekvapuje, že zlí ľudia necítia nijakú hanbu. Tí sa začervenajú len vtedy, keď ich prichytia pri dobrom skutku. Vina a Stud, hovorí sa v bájke, boli sprvu nerozluční priatelia a na začiatku svojej púte šli stále vedno. Ale čoskoro prišli na to, že toto spojenie je pre oboch nepríjemné a nepohodlné. Vina spôsobovala Studu často nepokoj a Stud neraz prezradil tajne zámery Viny. Po mnohých nedorozumeniach sa napokon rozhodli, že každý pôjde svojou cestou. Vina odhodlane vykročila po ceste sama, aby dohonila Osud, ktorý kráčal vpredu v podobe kata. Stud, ktorý je od prírody bojazlivý, sa vrátil, aby sa pripojil k Cnosti, ktorú na začiatku svojej cesty nechali vzadu. A tak, deti moje, i dnes sa stáva, že ľudí, čo sa Vine oddali, Stud po chvíli opustí a vráti sa k tým niekoľkým cnostiam, ktoré ešte ostali.“

« KAPITOLA XVI »

 

UCHÝLIME SA K LESTI, ALE STRETÁVAME SA S EŠTE VÄČŠOU

 

Nech už boli Sophiine pocity hocijaké, my ostatní sme ľahšie našli útechu za Burchellovu neprítomnosť v spoločnosti nášho pána, ktorého návštevy boli teraz častejšie a dlhšie. I keď sa mu nepodarilo zabezpečiť mojim dcéram pekný život v Londýne, ako to mal v úmysle, usiloval sa nahradiť im to rozptýleniami, ktoré umožňoval náš život v ústraní. Zvyčajne prichádzal už zaránky a pokým môj syn a ja sme sa venovali svojej činnosti vonku, uvelebil sa u nás a zabával mojich drahých opisom života v Londýne, ktorý poznal ako vlastnú dlaň. Porozprával im všetky klebety z divadla a poznal všetky vtipy dávno predtým, než sa dostali do humoristických časopisov. V prestávkach rozhovoru učil moje dcéry piket alebo mojich malučkých zápasiť, aby sa vraj v živote nestratili; ale nádej, že si moju dcéru vezme za ženu, do istej miery nás zaslepila, takže sme nevideli jeho nedostatky. Musím priznať, že moja žena sa uchýlila ku každej lesti, aby uviazol v jej sieti, alebo krajšie povedané, robila všetko, aby dcéry videl v tom najlepšom svetle. Ak koláčiky k čaju chrumkali jedna radosť, hneď sa poponáhľala povedať, že ich robila Olívia; ak sa egrešové víno vydarilo, tak preto, lebo egreše oberala aj ona; no a keď sa robil puding, tak vždy len podľa jej receptu. Tá dobrá žena neraz aj povedala, že podľa jej mienky by náš pán a Olívia boli pekným párom, a kázala im postaviť sa k sebe, aby

sme videli, kto je vyšší. Ale všetky jej prefíkané ťahy, o ktorých si myslela, že ich nikto nebadá, ktoré však každému hneď padli do oka, nášmu dobrodincovi zrejme neboli proti mysli. Každý deň podával nové dôkazy svojej lásky, no aj keď ju o ruku nepopýtal, nám sa zdalo, že nemá k tomu ďaleko; jeho váhanie sme pripisovali raz vrodenej hanblivosti, inokedy jeho obave, že si pohnevá strýka. Ale udalosť, ktorá sa onedlho stala, ukázala nad slnko jasnejšie, že pomýšľa stať sa členom našej rodiny; moja žena to dokonca pokladala za najistejší dôkaz.

Raz, keď žena i dcéry oplácali návštevu susedovi Flamboroughovi, dozvedeli sa, že našich susedov vymaľoval maliar, ktorý zavítal do našich končín a maľoval portréty po pätnásť šilingov. Pretože naše rodiny súperili už dlhší čas v tom, ktorá má lepší vkus, moji drahí sa naľakali, že ich susedia takto potajme dobehli, a nehladiac na to, že som im to vyhováral, ba dôkladne vyhováral, rozhodli sa, že aj my sa musíme dať vymaľovať. Neostávalo mi iné ako objednať maliara a potom už išlo len o to, aby sme dokázali, že máme vyberanejší vkus. Susedovic rodina bola sedemčlenná a dala sa vymaľovať so siedmimi pomarančmi — obraz bol nevkusný, neživotný, kompozícia nijaká. My sme ich chceli pretromfnúť a po mnohých debatách sme sa jednomyseľne rozhodli, že sa dáme vymaľovať spolu v historických krojoch. Bude to jednak lacnejšie, lebo postačí jeden rám, i oveľa vznešenejšie, lebo všetky lepšie rodiny sa dávali vymaľovať takto. Pretože sme sa nevedeli zhodnúť na historickom období, rozhodli sme sa, že každý z nás bude predstavovať inú postavu z dejín. Moja žena chcela, aby ju maliar znázornil ako Venušu, a prikázala mu, aby nešetril diamantmi na jej hrudi a vo vlasoch. Jej malučkí mali predstavovať Kupidov stojacich po jej boku, zatiaľ čo ja, odetý do kňazského rúcha, mal som jej podávať svoje knihy o spore s Whistonom.

Olívia bude Amazonkou sediacou na zakvitnutom brehu v zelenom jazdeckom odeve, ktorý mal byť bohato prešívaný zlatom, v ruke s bičíkom. Sophia zas mala byť pastierkou uprostred, toľkých ovečiek, koľko sa maliarovi podarí zadarmo vtesnať na obraz, a Mojžiš mal byť na obraze v klobúku s parádnym bielym perečkom. Nášmu pánovi sa táto myšlienka tak zapáčila, že sa chcel silou-mocou dať spolu s nami zvečniť ako člen rodiny v podobe Alexandra Veľkého, kľačiaceho pri Olíviiných nohách. Všetci sme to považovali za znak jeho túžby stať sa členom našej rodiny, a preto sme nemohli jeho žiadosť odmietnuť. Maliar sa teda dal do roboty. Keďže pracoval usilovne a rýchlo, ani nie za štyri dni bolo dielo hotové. Obraz bol veľký a nedá sa povedať, že umelec šetril farbami, za čo ho moja žena zvlášť pochválila. S výsledkom jeho práce sme boli nesmierne spokojní; ale až potom, keď obraz bol hotový, vyšla najavo nešťastná okolnosť, ktorá nás rozladila. Bol totiž taký veľký, že sme ho nemali kde v dome zavesiť! Raz neviem, ako sa mohlo stať, že sme na toto nepomysleli už predtým; isté je len to, že sme to zavinili všetci svojou nedbalosťou. Tak teda obraz namiesto toho, aby uspokojil našu márnivosť, ako sme dúfali, stál opretý o kuchynskú stenu, na ktorú si maliar rozostrel plátno, keď nás maľoval; bol priveľký na to, aby sme ho mohli vyniesť von. Boli sme susedom len na posmech. Jeden ho prirovnal k dlhému člnu Robinsona Crusoe, priveľkému na to, aby sa ním dalo pohnúť; iný bol zasa tej mienky, že pripomína veľkú zátku vo fľaši; jedni boli zvedaví, či vôbec bude možné dostať ho von, iní žasli nad tým, ako sa mohol dostať dnu.

Ale žiaľ, obraz nedal podnet len k posmeškom, ale aj k zlomyseľným poznámkam. To, že náš pán sa dal namaľovať s nami, bola pre nás taká veľká česť, že musela vzbudiť závisť. Začali sa o nás šíriť klebety a náš pokoj ustavične rušili osoby, ktoré nám pod

rúškom priateľstva prišli povedať, čo si o nás myslia naši nepriatelia. Tieto reči sme s hnevom odmietali, ale pre klebety to bola len dobrá živná pôda.

Znova sme sa teda poradili o tom, ako predchádzať zlomyseľnosti našich nepriateľov, a dospeli sme k rozhodnutiu, ktoré bolo také prefíkané, že som s ním nemohol plne súhlasiť. Pretože sme predovšetkým chceli zistiť, či sú úmysly pána Thornhilla čestné, moja žena sa podujala na to, že to vyskúma týmto spôsobom: poprosí ho, aby jej pomohol vybrať manžela pre najstaršiu dcéru; a ak sa ani potom nevyjadrí, naznačíme mu, že má soka, a tak vzbudíme v ňom žiarlivosť. K tomuto poslednému kroku som však dal súhlas, až keď mi Olívia čo najslávnostnejšie sľúbila, že sa vydá za muža vyhliadnutého za súpera pána Thornhilla, ak jej v tom nezabráni a sám ju nepopýta o ruku. Toto bol náš plán, s ktorým som nemohol celkom súhlasiť, i keď som sa proti nemu nestaval energicky.

Pri najbližšej návšteve pána Thornhilla sa dcérky úmyselne neukázali, aby poskytli mamke príležitosť uskutočniť náš plán. Uchýlili sa však len do susednej izby, kde mohli vypočuť celý rozhovor. Moja žena ho šikovne začala poznámkou, že jedna z dcér suseda Flamborougha urobí s pánom Spankerom dobrú partiu. Keď náš pán len prikývol, pokračovala, že dievky, ktoré majú pekné veno, vždy si nájdu dobrých manželov. „Ale nech sa Hospodin zľutuje nad tými, ktoré nemajú nič! Čo zmôže krása, pán Thornhill, čo cnosť a ostatné dobré vlastnosti v tomto sebeckom svete! Mužskí sa nespytujú, aké je dievča, ale čo má!“

„Milostivá pani,“ odpovedal, „vaše slová sú pravdivé; ale keby som bol kráľom, bolo by to celkom ináč. Chudobné dievčatá by mali zlaté časy a o vaše dcéry by som sa postaral na prvom mieste.“

„Ach, pán môj,“ odpovedala moja žena, „ráčite žartovať. Keby som ja bola kráľovnou, vedela by som

poradiť najstaršej dcérke, kde hľadať manžela. No keď ste ma už, pán Thornhill, priviedli na túto myšlienku, povedzte, nevedeli by ste mi poradiť pre ňu dobrého manžela? Má teraz devätnásť, strojnú postavu, dobrú výchovu a pri všetkej skromnosti si myslím, že jej nechýba ani talent.“

„Milostivá pani,“ odpovedal, „keby som jej ho mal vybrať ja, hľadal by som jej muža po všetkých stránkach dokonalého, takého, ktorý by aj anjela vedel urobiť šťastným. Ten muž by musel byť múdry, zámožný, s jemným vkusom a úprimný. Len taký, milostivá pani, bude hodný ruky vašej dcérky.“ „No dobre, pán môj,“ povedala, „ale poznáte dakoho takého?“ „Nie, milostivá pani,“ odpovedal, „nepoznám mužského, ktorý si zaslúži byť jej manželom. Ona je veľký poklad, škoda by bolo, keby patrila len jednému. Ona je bohyňa. Namojdušu, hovorím, čo si myslím, ona je naozajstný anjel!“ „Ach, pán Thornhill, chcete mojej úbohej dcérke len lichotiť. Pomýšľame na to, že ju vydáme za jedného z vašich nájomcov, ktorému nedávno umrela matka a teraz potrebuje gazdinú. Viete, koho mám na mysli? Je to gazda Williams: je majetný a bude sa vedieť o ňu dobre postarať. Už viac ráz sa o ňu uchádzal (to naozaj bola pravda), ale rada by som, keby ste našu voľbu odobrili.“ „Čo to vravíte, milostivá pani! Vy chcete môj súhlas? Nikdy! Ešteže čo! Chcete obetovať takú krásavicu, takú rozumnú a dobrú devu človeku, čo si neuvedomí, akého požehnania sa mu dostane? Prepáčte, ale nikdy nemôžem dať súhlas k takej nehoráznej krivde! Okrem toho mám na to aj svoje dôvody!“ „Nuž, pán môj,“ povedala Debora, „keď na to máte aj svoje dôvody, je to iná vec. Rada by som ich však poznala.“ „Prepáčte, milostivá pani, sú príliš hlboko skryté, nemôžem vám ich prezradiť (pritom si položil ruku na hruď), ostanú pochované tu.“

Keď odišiel, opäť zasadla rodinná rada, ale neve-

deli sme, čo si vlastne máme o jeho hlbokých citoch myslieť. Olívia ich považovala za dôkaz výsostnej vášne. Ja som však nebol až taký optimistický. Videlo sa mi, že je v nich viac ľúbostnej vášne než ochoty k sobášu; no nech už to bolo tak či onak, rozhodli sme sa pokračovať v našom pláne s gazdom Williamsom, ktorý od samého prvého dňa prejavoval o Olíviu záujem.

« KAPITOLA XVII »

 

CNOSŤ LEN ZRIEDKA ODOLÁ DLHÉMU

A PRÍJEMNÉMU POKUŠENIU

 

Keďže som nechcel iné, len aby moje dieťa bolo naozaj šťastné, vytrvalosť pána Williamsa ma tešila, lebo peňazí mal dosť a bol to rozumný a dobrý človek. Stačilo málo, a jeho láska ožila a o deň - o dva, keď bol práve u nás, prišiel k nám aj pán Thornhill. Premeriavali sa chvíľu nevraživými pohľadmi, ale Williams nedlhoval svojmu pánovi nájomné a málo dbal na jeho hnev. Olívia dokonca hrala koketku, ak sa vôbec dá povedať, že ju hrala, lebo koketnosť bola v jej náture, a tvárila sa, že prekypuje nehou voči svojmu novému nápadníkovi. Pána Thornhilla jeho prítomnosť zrejme skľučovala, lebo sa so smutným pohľadom od nás odobral. Priznám sa, že som nechápal, prečo tak trpí, veď bolo v jeho moci odstrániť túto prekážku tým, že prejaví svoje čestné úmysly. Jeho zármutok bol iste veľký, ale Olíviino utrpenie bolo ešte väčšie. Obaja milenci sa takto stretli viac ráz; po každom stretnutí sa Olívia utiahla do ústrania a tam sa oddávala svojmu žiaľu. Práve v takom rozpoložení som ju zastihol raz večer, hoci po celý čas predstierala veselosť. „Vidíš teraz, dieťa moje,“ riekol som, „že tvoja dôvera v lásku pána Thornhilla bola iba snom; strpí ako soka človeka z každej stránky nedokonalejšieho než on sám, hoci dobre vie, že by mu stačilo povedať jediné otvorené slovo a bola by si jeho.“ „Áno, tatuško,“ odpovedala, „ale má na to dôvody, aby sa neprenáhlil; viem, že ich má. Jeho úprimné pohľady a slová mi hovoria, že si ma naozaj váži. Onedlho sa zaiste ukáže, že jeho city sú úprimné,

a aj vy uvidíte, že môj názor o ňom bol bližší pravde ako váš.“ „Olívia, dieťa moje“„ povedal som, „všetky fígle, ktorými sme doteraz probovali prinútiť ho vyznať sa zo svojich citov, sú tvojím dielom. Nemôžeš ani tvrdiť, že som ťa v niečom obmedzoval. Ale nemysli si, že stále budem trpieť, aby sme jeho čestného soka zavádzali len preto, že tvoje city patria inému. Dávam ti toľko času, koľko chceš na to, aby ten, o ktorom si myslíš, že ťa ľúbi, sa vyjadril; ale keď môj termín vyprší a on ani potom neprehovorí, budem musieť trvať neochvejne na tom, aby pán Williams bol odmenený za svoju vernosť. Moja povesť, ktorej som sa doteraz nespreneveril, to odo mňa vyžaduje a ani moja otcovská láska neoslabí moje zásady, ktoré robia zo mňa statočného človeka. Urči si teda deň. Urči si takú lehotu, aká sa ti vidí primeraná, a postaraj sa o to, aby pán Tornhill vedel presný deň, kedy ťa odovzdám tomu druhému. Ak ťa naozaj ľúbi, zdravý rozum mu zaiste povie, že je len jeden spôsob, ako zabrániť, aby ťa navždy nestratil.“ Olívia s mojím návrhom, ktorý aj ona musela považovať za spravodlivý, ochotne súhlasila. Znovu opakovala svoj sľub, že sa vydá za pána Williamsa, ak ten druhý nápadník nič nepodnikne. Pri najbližšej príležitosti za prítomnosti pána Thornhilla som oznámil, že za Williamsa sa vydá presne o mesiac.

Toto rázne opatrenie zrejme zdvojnásobilo nepokoj pána Thornhilla. Mňa však bolelo, keď som videl, ako Olívia trpí. Boj medzi rozumom a vášňou, ktorý sa v nej odohrával, ju úplne pripravil o zvyčajnú živosť; využívala každú možnosť ostať sama a veľa plakala. Prešiel už týždeň, ale pán Thornhill nerobil nič, aby prekazil jej sobáš. Prešiel i druhý týždeň, on jej ďalej vytrvalo dvoril, ale otvorene sa nevyjadril. Keď nastal tretí týždeň, jeho návštevy celkom prestali. Moja dcéra namiesto toho, aby prejavovala netrpezlivosť, ako som to očakával, bola síce zamyslená, ale pokojná, a ja som si hovoril, že sa iste zmierila

so svojím osudom. Mal som úprimnú radosť pri pomyslení, že moje dieťa bude mať zabezpečený dobrý a pokojný život, a neraz som ju pochválil, že dala prednosť skutočnému šťastiu pred šťastím zdanlivým.

Vari štyri dni pred zamýšľaným sobášom kŕdlik mojich najdrahších sedel v príjemnej pohode pri kozube; hovorili sme o časoch nedávnych, robili plány do budúcnosti, stavali si vzdušné zámky a smiali sa každému pochabému nápadu. „Mojžiš, syn môj,“ riekol som, „čoskoro bude v našom dome svadba. Povedz, čo si o tom myslíš ty?“ „Len to, tatuško, že všetko ide ako po masle. Práve som myslel na to, že keď bude po svadbe, gazda Williams nám zaiste požičia lis na jabĺčka a kade na mušt zdarma.“ „O tom nepochybujem, synu,“ povedal som, „a na dôvažok nám zaspieva pieseň Smrť a dievča, aby nám bolo veselšie okolo srdca!“ „Dicka túto pieseň už naučil,“ ozval sa Mojžiš, „tuším, že ju už vie naspamäť.“ „Naozaj? Nuž nech nám ju zaspieva,“ povedal som. „Kde je Dick? Nech sa nedá dlho prosiť.“ „Braček Dick odišiel práve so sestričkou Livy,“ povedal Bill, môj najmenší chlapček. „Ale pán Williams aj mňa naučil dve pesničky, tatuško, jednu vám zaspievam. Vyberte si, ktorú. Umierajúcu labuť, alebo Elégiu na smrť besného psa?“ „Pravdaže tú elégiu,“ povedal som. „Ešte som ju nepočul. A ty, žena moja, srdiečko moje, dones fľašku nášho najlepšieho egrešového vínka, aby sme sa nerozplakali. V poslednom čase som počul toľko smutných elégií, že bez pohárika sa i pri tvojej piesni rozplačem. A ty, Sophy, vezmi si gitaru a sprevádzaj Billa.“

 

{Elégia na smrť besného psa

 

Vy bez groša, čujte pieseň, čujte ju, boháči.

Stalo sa to v jednu jeseň, možno sa zapáči.}

{Raz dobrák žil v Islingtone, akých nieto moc; len začul, jak dakto stone, bežal mu na pomoc.

 

A aký zbožný bol vám on, v duši svatý zápal.

Sotva sa ozval chrámu zvon, hned na kolena kľakal.

 

Žil tam aj jeden veľký pes — nielen samé štence.

Bál sa ho každý odkundes, miestne deťúrence.

 

Si rozumeli chlap i pes: dvojica to slávna!

No zrazu vošiel do psa bes, pohrýzol si pána.

 

Ľud pána beží ratovať, preklína zlé zviera.

Veď každý musí banovať, že dobrý človek zmiera.

 

Ach, aká rana hlboká, pomoci mu nieto.

Každý len vzdychá: „Preboha, urobte smrti miesto.“

 

Však čujte teraz čudnú zvesť: ten chlap sa vystrábil a uhryznutie sám ten pes životom zaplatil.}

 

„Výborne, namojveru výborne, chlapče. Je to naozaj tragická elégia. Nože, deti, pripime na Billovo zdravie. Kiež z neho raz bude biskup.“

$

 

„Z celého srdca mu pripíjam,“ povedala moja žena, „Ak bude tak dobre kázať, ako spieva, nebojím sa o neho. Všetci jeho príbuzní z matkinej strany vedeli pekne spievať, U nás doma sa vždy vravievalo, že Blekinsopovci sa nikdy nevedia pozrieť človeku do očí, Hugginsonovci sfúknuť sviečku, že Grogramovci vedia utešene spievať a Marjoramovci najkrajšie rozprávať rozprávky.“ „Ja sa zasa priznávam,“ riekol som, „aj tá najprostejšia balada sa mi lepšie páči než najvychýrenejšia moderná óda. Už prvá strofa človeka otrávi, sú to všetko výtvory, ktoré jedným dychom chválime i haníme. Mojžiš, podaj svoj pohárik bratovi. Veľkou chybou týchto elegikov je, že plačú nad tragédiami, ktoré pre rozumných ľudí vôbec nie sú tragédiami. Len čo niektorá dáma stratí psíča, vejár alebo muf, bláznivý básnik hneď beží domov zveršovať jej nešťastie.“

„To však platí len o vznešenejších básňach, lebo piesne z Ranelaghu sú prosté a všetky na jedno kopyto,“ povedal Mojžiš. „Colin stretne Dolly, dajú sa do rozhovoru, on jej dá hrebienok do vlasov, ktorý kúpil na jarmoku, a ona mu zas podaruje kytku. Potom sa odoberú vedno do kostola, kde radia devám a šuhajom, aby sa čo najskôr vzali.“

„A to je veľmi dobrá rada,“ riekol som, „počul som, že niet lepšieho miesta na svete na takéto rady; tu nám neradia len ženiť sa, ale zároveň dávajú aj žienku. Musí to byť naozaj výborný trh, kde nám zadovážia to, čo nemáme.“

„Áno, tatuško,“ povedal Mojžiš, „poznám len dva také trhy na ženy v Európe - je to Ranelagh v Anglicku a Fontarabia v Španielsku. Španielsky trh je raz do roka, ale anglické ženy možno kúpiť každú noc.“

„Máš pravdu, chlapče,“ povedala jeho mať. „V našom starom Anglicku nájdu mužskí tie najlepšie ženy.“ „Ale aj najväčšie xantipy,“ prerušil som ju. „Na pevnine sa hovorí, že keby sme postavili cez more

most, všetky ženy z kontinentu by prešli k nám a brali si príklad z našich. Lebo také ženy ako v Anglicku nemajú páru na svete. — Nože dones ešte jednu flašku, žena moja. Ty, Mojžiš, dačo nám zaspievaj. Z tej duše môžeme ďakovať Hospodinovi, že nám dožičil takýto pokojný život, zdravie a skromný majetok! Cítim sa šťastnejší než najväčší monarcha. Ten nemá taký kozub a okolo seba také tváre. Už sme starí, žena moja, ale podvečer nášho života iste bude šťastný. Štít našich predkov je bez poškvrny a aj my zanecháme po sebe pokolenie dobrých a cnostných detí. Pokým budeme žiť, budú nám oporou a potechou, a keď umrieme, odovzdajú potomstvu náš čistý štít. Poď, synku, zaspievajme si, zaspievajme všetci spolu. Ale kde je Olívia, dcérka moja radostná? Hlások nášho cherubína znie vždy najsladšie v našom malom zbore.“

Sotva som skončil, vbehol dnu Dick: „Och, tatuško, tatuško, odišla od nás, opustila nás, sestrička Livy od nás navždy odišla!“ „Čo to vravíš, dieťa moje!“ „Hej, odišla v dostavníku s dvoma pánmi. Jeden z nich ju pobozkal a povedal, že aj smrť pre ňu podstúpi; ona veľmi nariekala a chcela sa vrátiť, on ju však prehovoril, nuž znova nastúpila do dostavníka a riekla: ,Och, čo povie tatuško, keď sa dozvie, že som stratená!’ „ „Poddajme sa žiaľu, deti moje,“ riekol som, „lebo už nikdy nebudeme ani chvíľočku šťastní. A jeho i jeho kumpánov nech stihne hnev Hospodinov za to, že mi ulúpil dieťa! Boh ma vyslyší, lebo zviedol moje drahé nevinné dieťa, ktoré som vychovával tak, že by sa iste bolo dostalo do neba. Aká len bola úprimná! Nás už teraz nečaká na tejto zemi šťastie! Choďte, deti moje, nariekajte a trpte. Mne srdce puká žiaľom!“ „Otec,“ zvolal môj najstarší syn, „tak toto je tvoja pevnosť?“ „Ach, budem pevný!“ riekol som. „Uvidí, že ma žiaľ nezlomil! Prineste mi pištole. Budem prenasledovať toho zradcu. Pokým žije, budem mu stále v pätách. Aj keď som už starec, presvedčí

sa, že ruku mám pevnú. Ten podliak! Ten vierolomný podliak!“ Pri týchto slovách som zvesil pištole, ale moja úbohá žena, ktorá nebola až taká rozhnevaná, ma tuho objala. „Starký môj, starký môj najdrahší,“ riekla, „do našich starých rúk patrí už len svätá biblia. To je naša jediná zbraň. Otvor ju, drahý môj, čítaj nám z nej a naša bolesť sa zmierni, lebo nás podlo zradila.“ „Áno, otec,“ pripojil sa po chvíli môj syn. „Veľmi sa dávate uniesť hnevom. Vy by ste mali matku utešovať, a nie prehlbovať jej bolesť. Vám sa nepatrí preklínať ani svojho najväčšieho nepriateľa. Aj keď je podliak, preklínať by ste ho nemali!“ „Veď ja som ho nepreklínal, dieťa moje, alebo áno?“ „Áno, otec, práve to ste urobili. Prekliali ste ho dva razy.“ „Kiež mi to Hospodin odpustí. Teraz vidím, synku, že to bola nadľudská dobrota, ktorá nás učila odpúšťať svojim nepriateľom. Nech je požehnané jeho sväté meno za všetko dobro, ktoré nám on dal, i za všetko, čo nám vzal. Ale nijaký menší žiaľ by nebol vylúdil slzu z očí, čo neuronili ani jednu už toľké roky. Takto zničiť moje dieťa! Nech ho parom — Hospodine, odpusť mi to, čo som chcel práve povedať! Rozpamätaj sa, starká moja, aká bola dobrá, aká milá. Až do tejto hroznej chvíle jej jedinou starosťou bolo spraviť nás šťastnými. Kiežby radšej bola umrela! Ale ona je preč, poškvrnila česť našej rodiny a pre mňa už niet šťastia na tejto zemi. Ty, synáčik, ty si ich videl odchádzať. Povedz, nenútil ju k úteku? Ak hej, možno je predsa nevinná.“ „Ach, tatuško,“ povedal chlapec, „on ju len bozkával a vravel jej, že je jeho anjelom. Ona veľmi plakala, hlavu si mu oprela o rameno a veľmi rýchlo sa pobrali preč.“ „Nevďačnica akási,“ riekla moja žena, ktorá pre plač skoro nevedela hovoriť, „čo nám to len vyparatila! Nikdy sme jej nevnucovali, koho má ľúbiť. Ach, cundra jedna, takto zradne opustila svojich rodičov, hoci jej neublížili. Tento čin ťa, starký môj, privedie do hrobu a ja ťa zakrátko budem nasledovať.“

Takto sme po celú noc, prvú noc, keď nás stihla naozajstná pohroma, len bedákali a nariekali a zo všetkých síl sme sa snažili zmieriť sa s naším nešťastím. Zaumienil som si však, že toho, čo ju oklamal, nájdem, nech už bude kdekoľvek, a potrescem ho za jeho podlosť. Na druhý deň ráno nám úbohé dievča pri raňajkách veľmi chýbalo, lebo ona nás vedela vždy rozveseliť. Moja žena, tak ako vždy, probovala uľaviť svojej duši výčitkami. „Nikdy viac,“ riekla, „nesmie táto najhanebnejšia škvrna našej rodiny prekročiť náš bezúhonný prah. Nikdy ju už nenazvem dcérou. Nie, nech si tá cundra žije so svojím zvodcom. Naše meno síce poškvrnila, no už nikdy viac nás neoklame.“

„Žena,“ riekol som, „nebuď taká prísna. Aj ja ju práve tak odsudzujem. Ale tento dom i moja náruč vždy prijmú úbohého kajúcneho hriešnika. Čím skôr opustí cestu hriechu, tým mi bude vítanejšia. Aj tí najlepší sa raz môžu pomýliť. Môže ich zlákať lesť a očarovať kúzlo novosti. Prvý chybný krok je len dieťa dôverčivosti, až každý ďalší je potomkom viny. Áno, úbohé dievča prijmem do svojho srdca i do svojho domu, aj keď bude poškvrnená tisícorakými neresťami. Znova sa započúvam do jej melodického hlasu, znova si ju priviniem k srdcu, ak budem vidieť, že sa kaja. Syn môj, prines svätú bibliu a moju palicu. Pôjdem svetom hľadať ju; aj keď sa mi nepodarí uchrániť ju pred hanbou, možno prekazím ďalšie neprávosti. „

« KAPITOLA XVIII »

 

OTEC SA VYDÁ HĽADAŤ STRATENÉ DIEŤA, ABY HO PRIVIEDOL SPÄŤ NA CESTU CNOSTI

 

Hoci môj chlapec nevedel opísať pána, ktorý pomohol nastúpiť jeho sestre do dostavníka, bol som si istý, že to nebol nikto iný ako náš pán, lebo o ňom bolo široko-ďaleko známe, že je schopný takého činu. Preto som sa vybral do Thornhill Castle pevne rozhodnutý pokarhať ho a ak to bude možné, priviesť späť svoju dcérku. Ale ešte skôr ako som prišiel do jeho sídla, stretol som jedného farníka, ktorý mi povedal, že videl mladé dievča ponášajúce sa na moju dcéru v dostavníku s jedným pánom; podľa jeho opisu mohol to byť pán Burchell; povedal tiež, že koč šiel veľmi rýchlo. S touto zvesťou som sa však neuspokojil, šiel som preto ďalej do sídla nášho pána a hoci bolo ešte zavčasu, žiadal som, aby ma ihneď prijal. Čoskoro sa zjavil s veľmi nevinným a milým úsmevom na tvári. Dcérkin útek ho nesmierne prekvapil: vyhlásil na svoju česť, že s tým nemá nič spoločné. Svoje podozrenie som teraz upriamil na pána Burchella, ktorý, ako som sa rozpamätal, v nedávnej minulosti sa viac ráz s ňou rozprával o samote. V tom, že podlého činu sa dopustil on, ma utvrdil ďalší svedok, ktorý povedal, že dostavník s ním i mojou dcérou šiel smerom na Wells ležiaci asi tridsať míľ od nás, kde je teraz zhromaždená veselá spoločnosť.

Bol som v duševnom rozpoložení, keď je človek náchylnější skôr prenáhlene konať než pokojne všetko premyslieť; neuvážil som vôbec, či túto zvesť mi nedala osoba nastrčená do cesty, aby ma pomýlila,

a šiel som ďalej po stopách dcéry a jej údajného zvodcu na miesto, ktoré mi označil. Kráčal som veľmi odhodlane a neraz som sa okoloidúcich prezvedal na dcérku, ale viac som sa nedozvedel. Až keď som vstúpil do mesta, stretol som mužského na koni, ktorého som raz videl v sídle nášho pána, a ten ma ubezpečil, že ak pôjdem za nimi až k dostihovej dráhe, ktorá bola vzdialená ešte asi na tridsať míľ od miesta, kde som práve bol, určite ich dohoním. Tam ich totiž videl tancovať minulý večer a celá spoločnosť vraj bola mojou dcérou očarená. Na druhý deň hneď na úsvite putoval som k miestu, ktoré mi označil, a asi o štvrtej odpoludnia som ta konečne prišiel. Spoločnosť, ktorú som tu našiel, bola parádne vyobliekaná a mala v hlave len radovánky, zatiaľ čo ja, neborák, zas starosť o to, aby som svoje stratené dieťa priviedol na cestu cnosti. Zamarilo sa mi, že obďaleč stojí pán Burchell: ale ako keby sa bál rozhovoru so mnou; keď zbadal, že idem k nemu, zmizol v dave a viac som ho nevidel.

Povedal som si, že nebudem už daromne putovať ďalej, a rozhodol som sa vrátiť domov k svojej nevinnej rodinke, ktorá tak potrebovala moju pomoc. Ale vzrušenie a námaha, ktorú som podstúpil, spôsobili, že sa ma zmocnila horúčka, príznaky ktorej som pociťoval už vtedy, keď som odchádzal. To bol ďalší nečakaný úder, lebo od domova som bol vzdialený viac ako sedemdesiat míľ; uchýlil som sa do malého hostinca pri hradskej a tu, v tomto útočišti chudobných a núdznych, ľahol som si odovzdaný do vôle božej a čakal, kým sa neuzdravím. Chradol som tu asi tri týždne, ale napokon môj zdravý koreň zvíťazil. Pravda, peniaze na uhradenie výdavkov za opateru som nemal. Je možné, že práve táto okolnosť by bola spôsobila návrat choroby, ale našťastie mi peniaze požičal cestujúci, ktorý sa tu náhodne zastavil na malé občerstvenie. Bol to ľudomilný kupec kníh zo St. Paul’s Churchyard, ktorý napísal celú kopu knižočiek pre deti. Hovoril si priateľ dietok, ale dá sa povedať, že

bol priateľom všetkých ľudí. Ešte ani poriadne nezostúpil z koňa, a už sa poberal preč; lebo vždy mal dáku dôležitú prácu a práve v tom čase zhromažďoval materiál pre príbeh o istom Thomasovi Tripovi. Zaraz som spoznal uhrami pokrytú červenú tvár tohto dobrého človeka, lebo to on vydával moje traktáty proti deuterogamistom nášho veku. Od neho som si teraz požičal potrebné peniaze s tým, že mu ich pošlem po návrate domov. Bol som ešte slabý, preto keď som vyšiel z hostinca, rozhodol som sa neprepínať svoje sily a vracať sa domov pomaly, teda prejsť denne len desať míľ.

Zdravie a úplný pokoj sa mi teda úplne vrátili, takže teraz som odsudzoval svoju pýchu, ktorá ma pobúrila proti trestajúcej ruke Hospodina. Človek vie, aké pohromy vydrží, až potom, keď ich podstúpi. Keď vystupujeme na výšiny ctižiadosti, ktoré sa zdola zdajú ľahko dosiahnuteľné, pri každom kroku sa nám odhaľujú nové a chmúrne výhľady na skryté rozčarovanie. Pri zostupe z výšin rozkoše údolie biedy sa sprvoti možno zdá temné a hrozivé, no čulá myseľ, stále hľadajúca rozptýlenie, vždy nájde čosi, čo ju poteší a zaujme. Tak zostupujeme čoraz nižšie, i tie najtemnejšie predmety sú čoraz svetlejšie a náš duchovný zrak sa prispôsobuje ponurému okoliu.

Kráčal som teda k domovu. Šiel som už asi dve hodiny, keď som zbadal v diaľke predmet, čo sa ponášal na voz. Pridal som do kroku, že ho dohoním, ale keď som sa k nemu priblížil, videl som, že je to kára potulných hercov, ktorí si viezli kulisy a kostýmy do najbližšej dediny, kde mali mať predstavenie.

Na káre sedel len pohonič a jeden muž z hereckej kompánie; ostatní herci mali prísť za ním až na druhý deň. ,Ak sa má človek s kým porozprávať, cesta ubehne ako nič,“ pomyslel som si. Preto som tohto chudobného herca oslovil a keďže voľakedy aj ja som sa zaujímal o divadlo, reč veru nestála. Pravda, súčasný stav divadla som poznal len málo, nuž som sa

ho spýtal, ktorí autori sú v móde, kto je Otwayom a Drydenom dneška. „Myslím si, pán môj,“ povedal herec“ „že len máloktorý dnešný dramatik sa cíti poctený, keď ho prirovnajú k autorom, ktorých ste spomenuli. Dryden a Rowe sú už celkom z módy; náš vkus sa teraz vracia späť o celé storočie. Fletcher, Ben Johnson a Shakespeare teraz priťahujú ľudí.“ „To nie je možné!“ zvolal som. „Vari náš vek naozaj nachádza potešenie v zastaranej dikcii, v starosvetskom humore, v prepiatych postavách, ktorými oplývajú diela autorov, čo ste spomenuli?“ „Pán môj,“ odvetil môj spoločník, „diváci sa nestarajú o dikciu, humor alebo postavy, na tom im pramálo záleží; diváci sa chcú zabávať a tešia sa aj vtedy, keď uvidia pantomímu, len nech ju odporúča meno Shakespearovo alebo Johnsonovo.“ „Nuž teda,“ riekol som, „naši súčasní dramatici sa inšpirujú skôr Shakespearom než životom?“ „Pán môj,“ odpovedal môj spoločník, „nezbadal som, že by sa vôbec dačím inšpirovali. Diváci to od nich ani nežiadajú; ich nezaujíma obsah, ale len ruch a prekvapenia na javisku a vznešené pózy. Poznám hru, v ktorej nebol ani jeden žart, a predsa sa tešila obľube, inú zase zachránilo to, že básnik do nej dal scénku o tom, ako jedna postava hry dostala koliku. Nie, pán môj, hry Congreva a Farquhara majú priveľa vyumelkovaného vtipu pre súčasný vkus; náš moderný jazyk je oveľa prirodzenejsi.

Keď sme prišli do viesky, dedinčania už zrejme vedeli o našom príchode, lebo vyšli z domov a zvedavo nás okukovali. Môj spoločník utrúsil, že potulní herci majú oveľa viac divákov vonku než vnútri. Neprekážalo mi, že som v jeho spoločnosti, pokým sa okolo nás nezhrčil dav. Preto som sa čo najskôr uchýlil do prvej krčmy nablízku. Keď ma voviedli do výčapu, oslovil ma dobre oblečený pán, ktorý sa ma opýtal, či som naozaj kaplánom hereckej kompánie alebo či je to len preoblečenie a kaplána budem pred-

stavovať v hre. Keď som mu povedal, ako sa veci majú, že vôbec nepatrím do hereckej družiny, láskavo mňa i hercov pozval na pohár punču, nad ktorým sa oduševnene rozhovoril o rozličných aktuálnych politických otázkach. Pomyslel som si, že je zaiste prinajmenšom poslancom. V tomto presvedčení ma neskôr utvrdil tým, že keď sa spýtal, čo majú v krčme na večeru, nástojil na tom, že musíme večerať s ním v jeho dome. Nedali sme sa veľa prosiť a pozvanie sme prijali.

« KAPITOLA XIX »

 

OPISUJE OSOBU, KTORÁ JE NESPOKOJNÁ SO SÚČASNOU VLÁDOU A BOJÍ SA STRATY NAŠICH SLOBÔD

 

Pretože dom nášho hostiteľa stál trocha von z dediny a nebol naporúdzi nijaký koč, náš hostiteľ sa ponúkol, že nás ta zavedie peši. Čoskoro sme prišli k jednému z najveľkolepejších vidieckych sídel, ktoré som kedy videl v týchto končinách. Miestnosť, do ktorej nás zaviedol, bola zariadená moderne a s prvotriednou eleganciou; náš hostiteľ vyšiel dať príkazy ohľadne večere a herec mi dal pohľadom na vedomie, že máme naozajstné šťastie. Hostiteľ sa čoskoro vrátil a sluhovia priniesli chutnú večeru, na ktorej sa zúčastnilo aj niekoľko dám v prostých domácich šatách; rozprúdil sa živý rozhovor. Náš hostiteľ hovoril však zoširoka najmä o politike, tvrdil totiž, že sloboda je jeho pýchou, ale aj postrachom. Keď poodnášali zo stola, spýtal sa ma, či som čítal posledné číslo Monitoru. Povedal som, že nie, načo zvolal: „To nie je možné! Vari ani Auditora?“ „Ani, pán môj,“ odpovedal som. „To je čudné, veľmi čudné,“ odpovedal zasa náš hostiteľ. „Ja čítam všetky politické časopisy. Public i Daily, Ledger i Chronicle, London Evening aj Whitehall Evening, ďalej sedemnásť časopisov a dve revue a hoci sa navzájom nenávidia, ja ich mám rád všetky. Na slobodu, pán farár, na slobodu je pyšný každý Angličan a pri všetkých mojich uhoľných baniach v Cornwalle, môžete mi veriť, že si vážim jej strážcov.“ - „Potom,“ riekol som, „si zaiste ctíte aj kráľa.“ „Áno,“ povedal náš hostiteľ, „keď robí to, čo chceme my; ale ak bude pokračovať tak ako v po-

$

 

slednom čase, nebudem sa miešať do jeho vecí. Radšej budem ticho. Budem si len myslieť svoje. Viete, niektoré veci by som vedel zariadiť lepšie ako on. Nazdávam sa, že nemá dosť poradcov. Mal by sa radiť s každým, kto je ochotný poradiť mu, potom by u nás všeličo išlo ináč.“

„Takých dotieravých poradcov,“ riekol som, „by som najradšej videl na pranieri. Čestní ľudia by si mali považovať za povinnosť pomáhať kráľovi upevňovať slabšiu stránku našej ústavy, tú svätú moc, ktorá v posledných rokoch slabne a stráca svoj vplyv v štáte. Ale tí sprostáci len omieľajú slovo sloboda a keby ich slovo niečo zavážilo, priložili by ho na klesajúcu misku váh.“

„Neslýchané!“ zvolala jedna z dám. „To som sa musela dožiť dňa a prevedčiť sa, že je niekto taký, čo tak podlo a hanebne zavrhuje slobodu a zastáva sa tyrana! Ach, sloboda, ty svätý dar nebies, ty slávna výsada Britov!“

„Vari je možné,“ zvolal náš hostiteľ, „že sa nájde človek, ktorý zastáva otroctvo? Vari sú ešte takí ľudia, ktorí sa ochotne vzdajú privilégií britského občana?“

„Nie, pán môj,“ odpovedal som, „ja som za slobodu, ten symbol Hospodina! Som za drahú slobodu, o ktorej tak vzletne hovoria básnici, Najradšej by som bol, keby všetci ľudia boli kráľmi. Aj ja by som chcel byť kráľom. My všetci máme prirodzené právo na trón, lebo všetci sme si od prírody rovní. Takto zmýšľam ja, takto zmýšľala tá hŕstka ľudí, ktorí si hovorili Stúpenci rovnosti. Chceli vytvoriť obec, v ktorej by všetci mali rovnaké práva. Ale, žiaľ, nepodarilo sa im to, lebo medzi nimi niektorí boli silnejší, iní lstivější a tí opanovali slabších; tak ako váš sluha si osedlá koňa, lebo je lstivějším tvorom, bytosť lstivejšia a silnejšia ako on si zasa vysadne na jeho plecia. Údelom človeka je totiž aj poroba. Jedni sa narodili, aby rozkazovali, iní aby poslúchali; ide teda o to, že keď už tyrani musia byť, či je lepšie mať ich vo vlastnom

dome, v tej istej dedine, alebo radšej až niekde ďaleko v hlavnom meste. Pokiaľ ide o mňa, pán môj, z celej duše nenávidím tyrana, preto čím ďalej je odo mňa, tým som radšej. Väčšina ľudí zmýšľa tak ako ja, a preto sa jednomyseľne rozhodla pre jediného kráľa; tým, že kráľ je len jeden, zmenšuje sa jednak počet tyranov, jednak tyrania sa odsúvajú čo najďalej od najväčšieho počtu ľudí. Pravda, tí, ktorí boli tyranmi predtým, než sa ľudia rozhodli pre jedného tyrana, samozrejme sa vzpierajú moci nad sebou, lebo tá vždy najväčšmi dolieha na poddaných. Usilujú sa teda čo najviac obmedziť kráľovu právomoc, lebo to, čo mu vezmú, pripadne im. Neostáva im teda nič iné, len ustavične podkopávať moc jediného tyrana a tak získavať späť svoje bývalé mocenské postavenie. Môže sa ale stať to, že štátne zriadenie, zákony i boháči sa spoja a spoločne podkopávajú monarchiu. V prvom prípade, ak štát pripustí hromadenie bohatstva a bohatí sa stanú ešte bohatšími, ich ctižiadosť vzrastie. K hromadeniu bohatstva nutne dochádza vtedy, keď - ako je to teraz u nás - štát má väčšie zisky zo zahraničného obchodu než z domáceho podnikania; zo zahraničného obchodu totiž majú prospech jedine bohatí, ale zároveň bohatým plynú všetky zisky z vnútorného trhu. Takže boháči u nás majú dva zdroje bohatstva, pokiaľ chudobní len jeden. Preto vo všetkých štátoch, ktoré obchodujú, sa bohatstvo hromadí a všetky takéto štáty sa časom stávajú aristokratickými.

Aj samotné zákony krajiny môžu prispievať k hromadeniu bohatstva, a to vtedy, keď ich vinou sa trhajú prirodzené putá medzi bohatými a chudobnými, teda keď prikazujú bohatým ženiť sa len medzi sebou, alebo keď ľudí učených neuznajú za schopných slúžiť vlasti v úlohe poradcov len preto, že nie sú bohatí. Takýmto činom aj múdry človek je donútený považovať bohatstvo za najželateľnejší cieľ svojho snaženia a bohatstvo sa zasa len bude hromadiť. Ten, kto

už má veľký majetok, ten, kto si zadovážil všetko potrebné k životu i rozkoši, si povie, že zvyšok majetku najlepšie investuje, ak si kúpi moc. Povedané inými slovami, kúpi si slobodu bedára, človeka, ktorý je ochotný niesť bremeno ustavičnej tyranie len preto, aby mal aspoň skyvu chleba. Každý veľmi zámožný človek sa teda obklopuje samými bedármi; štát, ktorý oplýva nazhromaždeným bohatstvom, možno prirovnať ku karteziánskej predstave vesmíru, podľa ktorej má každé nebeské teleso vlastný vírivý kolobeh. Avšak okolo mocného človeka krúžia len otroci - zberba ľudstva, ľudia, ktorých duša a výchova predurčuje pre otroctvo a ktorí slobodu poznajú len podľa mena.

Ale ostáva ešte veľa tých, ktorí sa nedostali pod vplyv boháčov. To sú tí, čo nie sú ani veľmi bohatí, ani veľmi chudobní, tí, ktorí sú dosť bohatí, aby sa nedostali do područia najbližšieho mocipána, ale sú prichudobní na to, aby sa stali tyranmi. V tejto strednej vrstve zvyčajne nájdeme umelcov, mudrcov a vôbec ľudí ušľachtilých. Pretože dnes stačí desaťkrát menší majetok na to, aby niekto mohol mať hlas v správe štátu, než vtedy, keď sa ústava robila, je zrejmé, že do politického systému prenikne veľa takých ľudí, ktorí vždy krúžia okolo najväčších boháčov a ktorí pôjdu tou cestou, ktorou ich mocní povedú. V takom štáte strednej vrstve neostáva iné než chrániť prerogatívy a privilégiá jediného zvrchovaného panovníka. Lebo on rozdrobí moc bohatých a nedovolí im gniaviť desaťnásobnou váhou strednú vrstvu stojacu pod nimi. Strednú vrstvu možno prirovnať k mestu, ktoré boháči obliehajú a ktorému sa panovník náhli zvonka na pomoc. Pretože obliehatelia sa boja nepriateľa stojaceho nad nimi, je len prirodzené, že obyvateľom mesta ponúkajú veľmi výhodné podmienky; lichotia im všakovými rečičkami a sľubujú im rôzne výhody. Ale keď porazia panovníka, múry mesta obyvateľov už neochránia. Čo ich čaká, vidíme

na príklade Holandska, Janova alebo Benátok, kde chudobní poslúchajú zákony a zákony poslúchajú boháčov. Ja teda žijem a zomieram pre monarchiu, pre našu svätú monarchiu, lebo ak je niečo na zemi sväté, je to pomazaný monarcha svojho ľudu a každé obmedzenie jeho moci, vo vojne či v mieri, je porušením skutočných slobôd jeho poddaných. Prázdne slová, ako sloboda, láska k vlasti, britský občan, už narobili veľa zla; dúfajme, že skutoční synovia slobody nedovolia, aby ho narobili ešte viac. Poznám mnoho takzvaných bojovníkov za slobodu, ale nepoznám ani jedného, ktorý nie je vo svojom srdci, či v kruhu svojej rodiny tyranom.“

Uvedomil som si, že zápal, s akým som predniesol túto dlhú reč, bol nenáležitý; môj hostiteľ, ktorý sa ma neraz snažil netrpezlivo prerušiť, to už napokon nevydržal. „No ale toto! Priviedol som si do domu jezuitu v rúchu farára! Pri všetkých mojich uhoľných baniach v Cornwalle, nech sa berie preč, akože sa volám Wilkinson.“ Videl som, že som zašiel priďaleko, a prosil som ho, aby mi prepáčil zápal, s ktorým som hovoril. „Prepáčiť vám!“ zvolal rozzúrene. „Kto vyznáva také zásady, tomu nemožno prepáčiť. To by mi ešte chýbalo — vzdať sa slobody, majetku a ako píše Gazette, dať sa osedlať krpčiarmi. Pane, naskutku sa berte z môjho domu, aby sa nestalo niečo horšie. Trvám na tom, pane!“ Chcel som ešte niečo na to povedať, ale práve vtedy zabúchal na dvere sluha a obe dámy zvolali: „To je pán s paňou!“ Náš hostiteľ bol zrejme len lokajom, ktorý sa chcel zahrať na pána, keď boli jeho páni preč, ale musím priznať, že politizoval tak dobre ako hociktorý vidiecky šľachtic. Môj úžas, keď domáci páni vošli, sa nedá ani opísať; ich prekvapenie, keď videli takú veselú spoločnosť, nebolo o nič menšie. „Páni,“ riekol skutočný pán domu, obracajúc sa na mňa a môjho spoločníka, „vítame vás v našom dome, ale česť, ktorú ste nám preukázali, je taká nečakaná, že to ani nevieme vypovedať. „ Chápem

ich prekvapenie, ale ich príchod bol pre nás nemenším prekvapením a celá situácia bola natoľko nepríjemná, že mi jazyk zdrevenel. Vtom na moje prekvapenie vstúpila do izby Arabella Wilmotová, ktorá sa mala stať manželkou môjho syna Georgea; zo svadby, ako som už spomenul, však zišlo. Len čo ma zočila, hodila sa mi nesmierne potešená do náruče. „Ach, dôstojný pán,“ riekla, „akej šťastnej náhode ďakujeme za túto nečakanú návštevu? Som si istá, že strýko i tetuška budú plesať od radosti, keď sa dozvedia, že ten dobrý človek, ktorý je ich hosťom, je dr. Primrose.“ Keď starý pán a stará pani začuli moje meno, podišli ku mne a veľmi srdečne ma privítali. Keď sa dozvedeli, ako sa stalo, že som u nich, nevedeli potlačiť úsmev; ale nešťastnému sluhovi, ktorého chceli hneď prepustiť, na moju prosbu odpustili.

Pán Arnold a jeho žena, ktorým dom patril, teraz trvali na tom, že im musím urobiť tú radosť a pobudnúť u nich niekoľko dní. Keď ich neter, moja milá žiačka, ktorú som tak trocha aj ja vychoval, sa k ich prosbám pripojila, privolil som. V ten večer ma zaviedli do nádhernej spálne a na druhý deň ráno slečna Wilmotová ma poprosila, aby som sa s ňou poprechádzal v záhrade upravenej a pestovanej moderným spôsobom. Najskôr mi poukazovala najkrajšie zákutia a potom, akoby mimochodom, sa ma opýtala, kedy som naposledy dostal písmo od môjho syna Georgea. „Och, milé dievča,“ povedal som, „už je od nás preč takmer tri roky, ale ani mne, ani mojim priateľom doteraz nenapísal ani riadok. Neviem, kde sa zdržuje, a možno ho už nikdy ani neuvidím. Nie, milá slečna, už nikdy neprežijeme také krásne chvíle ako voľakedy pri našom kozube vo Wakefielde. Moja malá rodinka sa rýchlo rozpadá po svete a bieda, ktorá nás prikvačila, priniesla nám nielen núdzu, ale nás uvrhla aj do hanby.“ To dobrosrdečné dievča malo pri týchto slovách slzy v očiach; keď som videl, akú má dobrú dušu, nezoznámil som ju podrobnejšie s naším

trápením. Dobre mi padlo, keď som videl, že jej city čas nezmenil, že odmietla niekoľkých pytačov odvtedy, čo sme museli odísť z kraja, kde bývala. V záhrade mi poukazovala všetko, chodníčky i besiedky, no zakaždým, keď na niečo ukázala, nezabudla sa spýtať na niečo, čo vždy nejako súviselo s mojím synom.

Takto sme strávili predpoludnie; keď sa ozval zvon, šli sme k obedu. Pri stole sme našli aj direktora potulnej hereckej kompánie, o ktorom som hovoril predtým. Doniesol nám lístky na Krásnu kajúcnicu, ktorú hrali v ten večer. V úlohe Horatia mal vystúpiť mladík, ktorý sa ešte nikdy nezjavil na javisku. Direktor tohto herca veľmi chválil a tvrdil, že takého vynikajúceho herca ešte nevidel. „Hrať sa človek nenaučí za deň,“ povedal. „No tento mládenec,“ pokračoval, „je zrejme rodený herec. Jeho hlas, postava i chôdza, to všetko je priam obdivuhodné. K nám sa dostal čírou náhodou.“ Tieto slová, pochopiteľne, vyvolali našu zvedavosť, a keďže mladé dámy ma o to usilovne prosili, odprevadil som ich do divadla, ktorým bola vlastne stodola. Pretože spoločnosť, s ktorou som sem prišiel, bola najváženejšia v tomto kraji, herci nás privítali s veľkou úctou a posadili do predných kresiel, kde sme dosť netrpezlivo očakávali príchod Horatia na javisko. Napokon sa nový herec zjavil; otcovia i matky, predstavte si, čo som cítil, keď som uvidel, že tým hercom nie je nikto iný ako môj nešťastný syn. Už-už otváral ústa, keď mu pohľad padol na publikum; hneď zbadal slečnu Wilmotovú i mňa a jazyk mu od údivu zdrevenel.

Herci za scénou, ktorí pripísali túto pauzu jeho tréme, naňho povzbudivo volali, ale on nevyriekol ani slovo, vybuchol v plač a odišiel z javiska. Už neviem, čo som vtedy cítil, lebo city vo mne sa prudko striedali. Z tohto nepríjemného duševného rozpoloženia sa čoskoro vyburcovala slečna Wilmotová, ktorá, bledá v tvári a trasúcim sa hlasom, ma poprosila, aby som ju zaviedol naspäť k strýkovi. Pánu Arnoldovi,

ktorý nič netušil, sme až po príchode domov povedali, že tým hercom bol môj syn; hneď poslal po neho. Pretože môj syn odmietol znova ísť na javisko, prevzal jeho úlohu iný herec a on čoskoro prišiel medzi nás. Pán Arnold ho privítal veľmi láskavo, ja zasa s obvyklou prekypujúcou radosťou, lebo nikdy som nevedel predstierať to, čo necítim. Slečna Wilmotová ho pozdravila zdanlivo zdržanlivo, no videl som, že zdržanlivosť len predstiera. Jej rozrušená myseľ sa zrejme ešte neupokojila. Hovorila živo, ale dosť nesúvisle, a potom sa smiala tomu, čo povedala. Podchvíľou sa kútikom oka pozrela na seba do zrkadla, ako keby bola šťastná, že je taká krásna, a často sa na niečo spýtala, ale odpoveď nevyčkala.

« KAPITOLA XX »

 

PRÍBEH FILOZOFICKÉHO TULÁKA, KTORÝ HĽADÁ ZMENU, PRIČOM PRÍDE O SPOKOJNOSŤ

 

Po večeri pani Arnoldová povedala, že pošle dvoch sluhov po batožinu môjho syna. Túto jej ochotu sprvoti odmietal, ale keď nástojila, bol nútený vyjsť s pravdou von a priznať sa, že na svete nemá nič okrem palice a kapsy. „Synku, synku,“ riekol som, „chudobný si odo mňa odchádzal a chudobný sa vraciaš. Ale to nič, iste sa ti aspoň podarilo uvidieť hodný kus sveta.“ „Áno, otec,“ odpovedal, „ale šťastie človek nechytí tým, že za ním beží. Preto som svoju púť už skončil.“ „Ale iste, pán môj,“ povedala pani Arnoldová, „ste zažili pestré a zaujímavé príhody. Niečo nám už porozprávala moja neter; ak by ste nám teraz vyrozprávali ďalšie, veľmi by sme tomu boli radi.“

„Milostivá pani,“ odpovedal môj syn, „verte mi, že váš pôžitok z mojich dobrodružstiev nebude ani spolovice taký veľký, ako moja márnomyseľnosť, keď ich budem znova rozprávať. Ale vlastne to, čo vám poviem, ani nebudú moje dobrodružstvá, lebo budem hovoriť len o tom, čo som videl, a nie, čo som urobil. Ako viete, už prvé nešťastie, čo ma v živote postihlo, bolo veľké, ale aj keď mi spôsobilo muky, nepoddal som sa mu. Nikto nemal v sebe toľko úfnosti ako ja. Čím menej mi bola Fortúna naklonená, tým viac som od nej očakával, a hoci som bol už celkom na dne, nedeprimovalo ma to a ustavične som veril, že mi svitnú lepšie časy. Preto som vykročil jedného pekného rána do Londýna a vôbec sa neznepokojoval tým,

čo mi prinesie nasledujúci deň. Naopak, šiel som vpred veselý ako vtáča, čo vyspevovalo pri ceste, a utešoval som sa myšlienkou, že Londýn je trhoviskom, kde každý schopný človek sa uplatní a získa uznanie.

Keď som prišiel do mesta, tatuško, mojou prvou starosťou bolo odovzdať váš odporúčajúci list nášmu bratancovi, ktorému sa však viedlo len o málo lepšie ako nám. Ako viete, tatuško, pôvodne som sa chcel stať podučiteľom na niektorom výchovnom ústave. Spýtal som sa ho, čo na to povie. Bratanec sa len posmešne zaškeril. ,Naozaj, bratku,“ zvolal, ,to si si vybral pekné živobytie! Ja som bol tiež podučiteľom v jednom penzionáte, ale nech skapem, ak by mi nebolo lepšie na mieste žalárnika v Newgate. Musel som vstávať už za svitu a mohol som si ľahnúť až o polnoci. Učiteľ na mňa len gánil, jeho žena ma nenávidela, lebo moja tvár sa jej videla mrzká, chlapci ma trápili a voľno mi nedali, takže som sa ani zabaviť nemohol. Si si istý, že sa hodíš pre takéto povolanie? Nože dovoľ, trocha si ťa preskúšam. Robil si už čosi podobné?“ ,Nie.‘ ,Nuž teda pre školu sa nehodíš. Vyspíš sa, aj keď ležíte v posteli traja?’ ,Nie.‘ ,Nuž pre školu sa nehodíš. Máš dobrý žalúdok?“ ,Áno.‘ ,Tak v nijakom prípade sa pre školu nehodíš. Nie, chlapče, ak si chceš nájsť dobré, ľahké zamestnanie, staň sa na sedem rokov učňom u brusiča, ale škole sa na míle vyhýbaj. No, ale nič to, vidím, že si rozumný a vzdelaný chlapec. Čo keby si to sproboval s perom ako ja? Podistým si už čítal v knihách, že nejeden geniálny básnik alebo spisovateľ umrel hladom. Ja ti však ukážem v Londýne aj štyridsať hlupákov, ktorí žijú v nadbytku. Sú to všetko neškodní povaľači, ktorí chodia po vychodených chodníčkoch, píšu o dejinách i o politike a všetci ich uznávajú. Sú to všetko ľudia, priateľu, ktorí budú celý život opravovať topánky, keby sa stali príštipkármi, no nikdy neurobia nový pár.

Keď som videl, že byť podučiteľom nie je nič vznešené, rozhodol som sa prijať jeho návrh. Pretože som si literatúru nesmierne vážil, pozdravil som antiqua mater na Grub Street čo najúctivejšie. Bol som nesmierne hrdý na to, že budem kráčať po ceste, po ktorej šli predo mnou Dryden a Otway. Považoval som bohyňu tejto končiny za matku múdrosti; a hoci život človeka učí rozvahe, chudobu, ktorá mi bola útechou, som pokladal za kolísku génia. Uveličený týmito úvahami sadol som si k stolu a keďže som zistil, že tie najlepšie veci ešte neboli napísané, rozhodol som sa napísať knihu, ktorá bude niečím úplne novým. Preto som zošil a ozdobil duchaplnosťou tri paradoxy. Boli nanič, ale boli nové. Iní už toľkokrát prišli na trh s drahokamami pravdy, že mne už neostávalo iné ako vyhrabať niektoré, čo ešte zvýšili a ktoré na prvý pohľad vyzerali k svetu. Och, nebeské mocnosti, vy ste boli svedkom toho, aký dôležitý som sa cítil, keď som sa chopil brka. Vôbec som nepochyboval o tom, že celý učený svet sa postaví proti môjmu systému. Ale ja som bol pripravený jeho útokom čeliť. Ako ježovec som sa stočil do klbka s perom namiereným proti každému, kto by sa chcel postaviť proti mne. „

„To si dobre povedal, synku,“ zvolal som. „A o čom si to písal? Dúfam, že nie o dôležitosti monogamie! Ale nechcem ti skákať do reči; pokračuj. Vydal si teda svoje paradoxy. No a čo na ne povedal učený svet?“

„Otče,“ odvetil môj syn, „učený svet nepovedal na moje paradoxy nič, vôbec nič, otče. Lebo všetci boli priveľmi zaujatí vychvaľovaním svojich priateľov alebo hanobením svojich nepriateľov. No a pretože ja, na nešťastie, som nemal ani priateľa ani nepriateľa, dožil som sa najkrutejšej pohromy - nikto si ma ani len nevšimol.

Keď som raz v jednej kaviarničke meditoval o osude svojich paradoxov, do miestnosti vstúpil malý mužský, sadol si k môjmu stolu a keď po chvíli zbadal, že som vzdelaný človek, vytiahol kopu formulárov

a poprosil ma, aby som si predplatil jeho nové dielo - komentované vydanie Propertia. Na to som mu musel iba odpovedať, že nemám peniaze. Po tomto priznaní sa ma spýtal, aké sú moje vyhliadky. Keď videl, že moje vyhliadky sú práve také veľké ako moja peňaženka, povedal: Vidím, že ešte neviete, ako to v Londýne chodí. Ja vás s tým trocha oboznámim. Pozrite sa na tieto formuláre: už dvanásť rokov mi pomáhajú k pohodlnému životu. Len čo sa niektorý šľachtic vráti z cesty, nezáleží na tom či z Jamajky alebo len zo svojho vidieckeho sídla, požiadam ho, aby sa stal subskribentom. Najprv útočím na ich srdcia lichôtkami a keď ich takto spracujem, vyrukujem so subskripčným hárkom. Ak si moje dielo predplatia hneď na prvý raz, pýtam si od nich honorár za venovanie. Ak mám znova úspech, najbližšie ich ohúrim tým, že ich požiadam, aby som na knihu mohol dať vytlačiť ich erb. Tak,‘ pokračoval, ,žijem z ľudskej márnomyseľnosti a smejem sa jej. Ale len tak medzi nami, už ma veľmi dobre poznajú, nuž rád by som si požičal vašu tvár. Z Talianska sa práve vrátil významný šľachtic. Jeho sluha ma už pozná, ale ak vy mu donesiete výtlačok veršov, stavím sa, že budete mať úspech a korisť si rozdelíme.’

,Preboha,‘ zvolal som, ,vari toto je teraz údel básnikov? Vari ľudia nadaní nesmiernymi vlohami sa znižujú k žobraniu? Vari sú schopní uvrhnúť takú hanbu na svoje povolanie, že slávu obetujú zárobku?’

,Och, nie, pán môj,‘ odpovedal, ,skutočný poeta nikdy nie je taký nízky. Kto je génius, je aj hrdý. Kreatúry, o ktorých hovorím, sú obyčajní veršotepci. Skutočný básnik pre slávu vie čeliť všetkým ťažkostiam, ale neznesie hanbu. Len tí, čo sú nehodní podpory, sa natoľko ponížia, že o ňu žobrú.‘

Pretože som bol príliš hrdý na to, aby som sa znížil k takémuto nečestnému konaniu, ale predsa len som mal peňazí málo na to, aby som si mohol dovoliť hazardovať po druhý raz so slávou, bol som nútený

ísť strednou cestou a písať tak, aby som si zarobil na živobytie. Ale nebol som uspôsobený na povolanie, v ktorom len usilovnosť môže zabezpečiť úspech. Túžbu po aplauze, ktorá vo mne bola, nevedel som však potlačiť. Márnil som teda čas tým, aby som si vycibril štýl a vedel sa vyjadrovať stručne, hoci som radšej mohol pracovať na rozsiahlejších spisoch, ktoré i pri svojej prostřednosti by mi boli vyniesli viac. Moju útlu knižočku si uprostred záplavy novín a časopisov nikto nevšimol a zapadla. Verejnosť mala oveľa dôležitejšiu prácu, než aby si našla čas oceniť aký ľahký je môj štýl, aké vyvážené sú moje súvetia. Hárok za hárkom zapadli bez povšimnutia. Moje eseje sa stratili medzi esejami o slobode, rozprávkami z Orientu a receptami proti besnote. Zatiaľ Philautos, Philalethes, Philelutheros a Philantropos písali lepšie, lebo písali rýchlejšie ako ja.

Preto som sa začal stýkať len s neúspěšnějšími autormi, ako som bol ja, ktorí sa vzájomne chválili, ľutovali a nenávideli. Naša radosť z prác slávnych spisovateľov bola v opačnom pomere k ich zásluhám. Zbadal som, že geniálne vlohy u iného mi boli proti srsti. Moje nešťastné paradoxy spôsobili, že už som necítil uspokojenie ani pri čítaní, ani pri písaní: lebo nenávidel som toho, kto niečím vynikal, a písanie sa mi stalo len živnosťou.

Raz, keď som zahrúžený do týchto chmúrnych myšlienok sedel na lavičke v parku sv. Jakuba, šiel okolo mňa významný mladý muž, ktorého som veľmi dobre poznal z čias štúdia na univerzite. Pozdravili sme sa váhavo. Jemu bolo zrejme nepríjemné, že ho pozdravil tak biedne oblečený človek, a ja som sa zas bál, že ma odmietne. Ale moje obavy sa ukázali zbytočnými, lebo Ned Thornhill bol v jadre dobrosrdečný chlapec.“

„Čo si to povedal, George?“ prerušil som ho. „Ten mladík sa menoval Thornhill? To musel určite byť náš domáci pán.“ „Bože dobrý,“ zvolala pani Arnoldová,

„vari je pán Thornhill vaším susedom? Veď jeto náš dávny priateľ. Očakávame jeho návštevu v krátkom čase.“

„Prvou starosťou môjho priateľa,“ pokračoval môj syn, „bolo, že sa postaral o zmenu môjho zovňajšku. Dal mi jeden zo svojich oblekov a mohol som chodievať k nemu domov tak trochu ako priateľ a ako podriadený. Mojou úlohou bolo pomáhať mu na aukciách, zabávať ho, keď ho portrétovali, zasadnúť na ľavej strane jeho koča, keď miesto zostalo prázdne, žartovať, keď s ním šili všetci čerti. Okrem toho som mal zo dvadsať ďalších úloh v jeho domácnosti. Musel som vybavovať rozličné maličkosti bez toho, že by mi to rozkázali: priniesť vývrtku, byť krstným otcom všetkým deťom jeho sluhov, spievať, keď mi prikázal, byť vždy dobrej vôle, byť vždy úslužný a nikdy sa nechmúriť.

Na tomto čestnom mieste som však nebol bez konkurencie. Istý námorný kapitán, ktorý už svojou povahou zapadol do tohto spôsobu života, usiloval sa pripraviť ma o priazeň môjho pána. Jeho matka bola práčkou u vznešeného pána, a tak už od mala sa v ňom vypestovala náklonnosť k zdrobneninám a rodokmeňu. Tento pán si určil za životný cieľ poznať čo najviac vznešených ľudí. A keď ho mnohí pre jeho hlúposť od seba odohnali, našlo sa mnoho takých hlúpych ako on, ktorí boli ochotní trpieť jeho dotieravosť. Lichôtky boli jeho odborom, súkal ich ako z rukáva, zatiaľ čo ja som bol v tomto smere neokrôchanec. Pretože túžba môjho pána po lichôtkach rástla a ja som čoraz väčšmi poznával jeho chyby, čoraz menej som bol ochotný líškať sa mu. Práve som sa rozhodol, že prenechám pole kapitánovi, keď môj priateľ potreboval moju pomoc. Nešlo o nič menšie ako o duel s pánom, sestru ktorého údajne urazil. Ochotne som súhlasil s jeho žiadosťou. Vidím, že sa vám moje rozhodnutie nepozdáva, no ja som to pokladal za priateľskú službu, a preto som nemohol odmietnuť.

Súboj sa uskutočnil, protivníka som porazil a čoskoro som s radosťou zistil, že tá panička bola len obyčajná mestská cundra a ten chlapík pasák a podvodník. Za tento prejav priateľskej služby sa mi dostali tie najvrúcnejšie prejavy vďaky; ale pretože môj priateľ odchádzal o niekoľko dní do mesta, nevidel inú možnosť, ako sa mi odmeniť, než mi dať odporúčanie pre jeho strýka sira Williama Thornhilla a iného veľmi vznešeného pána, ktorý bol v štátnej službe. Keď odišiel, mojou prvou starosťou bolo doniesť odporúčajúci list jeho strýkovi, mužovi, o ktorom bolo známe, že je výkvet všetkých cností. Jeho sluhovia ma privítali širokými a srdečnými úsmevmi; pohľady služobníctva totiž vždy prezradia, ako je ich pán naladený. Uviedli ma do veľkej miestnosti, kam čoskoro prišiel aj sir William. Odovzdal som mu list, ktorý si prečítal, a po chvíli povedal: Prosím vás, pane, povedzte mi, čo ste vlastne urobili pre môjho príbuzného, že ste si vyslúžili takú vrúcnu pochvalu? Ach, myslím si, že to viem. Bili ste sa za neho a teraz čakáte odmenu odo mňa za to, že ste boli nástrojom jeho neprávostí. Ja vám ju však nedám a dúfam, z celej duše dúfam, že táto skutočnosť bude trestom pre vašu vinu a že svoj čin oľutujete. Toto tvrdé odmietnutie som vypočul trpezlivo, lebo som vedel, že bolo spravodlivé. Mojou jedinou nádejou teraz ostal len list tomu vznešenému pánovi. Pretože dvere šľachticov takmer vždy oblieha bedač, striehnúca na každú možnosť ľstivo podstrčiť nejakú svoju prosbu, nebolo mi ľahké dosiahnuť, aby ma prijali. Keď som však podplatil sluhov polovicou svojho pozemského majetku, predsa som sa ocitol vo veľkej komnate; list dostal osvietený pán už predtým, aby si ho mohol prečítať. Počas tohto čakania plného úzkosti mal som dosť času poobzerať sa okolo seba. Všetko tu bolo veľkolepé a vkusné — pri pohľade na maľby, nábytok, zlátenie mi zarazilo dych a moja úcta k majiteľovi stúpla ešte väčšmi. ,Ach‘, pomyslel som si, aký veľký musí byť majiteľ

týchto pokladov, ktorý má v hlave štátne veci a v dome polovicu bohatstva nášho kráľovstva. Jeho génius je zaiste bezodný! Ako som tak o tomto naplnený úctou rozmýšľal, počul som blížiť sa pomalé kroky. Ach, to je iste ten veľký muž! Ale nie, bola to len jeho komorná. Čoskoro nato sa znova ozvali kroky. Toto už je naisto on! Ale nie, bol to len valet de chambre veľkého muža. Napokon sa velikán zjavil. ,Ten list ste priniesli vy?‘ spýtal sa. Odpovedal som mu úklonom. „Dozvedám sa z neho,“ pokračoval, ,že …‘ Práve v tej chvíli priniesol mu sluha nejaký lístok a on nepočkal na moju odpoveď, vyšiel z izby a nechal ma samého prežívať šťastie, ktoré ma postretlo. Už sa neukázal. Sluha mi potom povedal, že osvietený pán gróf šiel k svojmu koču, ktorý čakal pri dverách. Naskutku som sa rozbehol za ním a pripojil svoj prosebný hlas k hlasom troch ďalších uchádzačov o jeho priazeň. Osvietený pán však kráčal veľmi rýchlo, nestačili sme mu; dlhými krokmi sa približoval ku koču, keď som za ním zakričal, či dostanem nejakú odpoveď. Už sedel v koči, ale čosi mi ako odpoveď zamrmlal; polovicu z toho som počul, druhá zanikla v hrkote kolies. Chvíľu som tam stál a s natiahnutým krkom hľadel za kočom, ako ten, čo chce počuť nebeské tóny. Keď som sa spamätal, videl som, že pred bránou jeho domu som už sám.

S trpezlivosťou,“ pokračoval môj syn, „som bol už na konci. Bolestne zranený tisícorakými poníženiami, ktoré som musel pretrpieť, najradšej by som sa bol zmárnil. Hovoril som si, že som jeden z tých biednych tvorov, ktorých príroda predurčila na to, aby boli odvrhnutí do tmavej pivnice a tam skapali. Ešte vždy mi však zostávalo pol guiney. Povedal som si, že o tú ma osud nesmie pripraviť. Preto som sa rozhodol, že ju hneď miniem a v ďalšom sa spoľahnem na náhodu. S takýmto rozhodnutím som vykročil ! uskutočniť svoj úmysel. Náhodou som sa ocitol pred kanceláriou pána Crispeho; otvorené dvere mi sľu-

bovali dobré prijatie. Pán Crispe láskavo sľubuje všetkým poddaným jeho veličenstva tridsať libier ročne a za tento prísľub žiada maličkosť: dotyčný sa vzdá navždy svojej slobody a dá sa dopraviť do Ameriky ako otrok. Bol som šťastný, že som našiel miesto, kde som mohol utopiť svoj strach v zúfalstve, a vstúpil som do tej cely, lebo jeho kancelária sa na celu naozaj ponášala, s pocitmi zbožného mnícha. Tu už čakalo na pána Críspeho niekoľko takých úbožiakov ako ja; všetci boli výstižným obrazom nefalšovanej britskej trpezlivosti. Boli to všetko nepoddajné duše, lenže osud sa s nimi zle zahral. Konečne pán Crispe prišiel a my sme stíchli. Uráčilo sa mu vrhnúť na mňa naozaj obdivný pohľad. Bol to skutočne prvý človek, ktorý sa po mesiaci so mnou prívetivo rozprával. Po niekoľkých otázkach usúdil, že zvládzem na svete všetko. Chvíľu sa zamyslel nad tým, ako najlepšie mi pomôcť, potom sa plesol po čele, ako keby už na to prišiel, a povedal, že sa pokúsi urobiť ma sekretárom synody štátu Pensylvánia, ktorá posiela delegáciu k Indiánom Chickasaw. Hned som vedel, že chlap klame, a jednako jeho sľub ma potešil, lebo znel tak veľkolepo. Preto som si rozmenil polguineu, polovica putovala k jeho tridsaťtisíc librám a druhú polovicu som chcel minúť v najbližšej krčme a byť tam šťastnejší, než je on.

S týmto rozhodnutím som šiel k dverám, kde som stretol lodného kapitána, ktorého som už voľakedy videl; ochotne sa dal prehovoriť na pohár punču. Pretože som sa nikdy a ničím netajil, povedal som mu, ako to so mnou je. Povedal, že to bude moja skaza, ak prijmem lákavú ponuku toho pána v kancelárii. Ten ma totiž určite predá na niektorú plantáž do Ameriky. ,Ale,‘ pokračoval, ,myslím si, že kratšou cestou by ste sa dostali oveľa ľahšie k slušnému chlebíku. Dajte na moje slová. Moja loď vypláva zajtra do Amsterdamu. Čo keby ste sa plavili na nej ako pasažier? Keď vystúpite na breh, nemusíte robiť nič iné,

len učiť Holanďanov po anglicky. Ručím vám, že budete mať dosť žiakov a tým aj peňazí. Veď po anglicky rozumiete,’ dodal, ,ak nie, nech sa prepadnem do horúceho pekla.’ Ubezpečil som ho, že rozumiem, ale zapochyboval som, či Holanďania budú ochotní učiť sa po anglicky. Prisahal, že po inom netúžia. Jeho návrh som teda prijal a na druhý deň som nasadol na loď s predsavzatím učiť Holanďanov angličtinu. Vietor bol priaznivý, naša plavba krátka a keď som zaplatil za cestu polovičkou svojich hnuteľností, ocitol som sa, sťaby som z neba spadol, v jednej z hlavných ulíc Amsterdamu. Za týchto okolností som nechcel zmeškať ani chvíľu a dal som sa hľadať žiakov. Oslovil som na ulici niekoľkých chodcov, ktorí budili vo mne najväčšiu dôveru; ale nevedeli sme sa dohovoriť. Až teraz som si uvedomil, že ak chcem učiť Holanďanov angličtinu, najprv sa ja musím naučiť po holandsky. Nepochopím, ako som len mohol prehliadnuť takúto očividnú prekážku; ale je to tak, práve to sa stalo.

Keď aj tento môj plán stroskotal, začal som pomýšľať na návrat do Anglicka. Ale náhodou som stretol írskeho študenta, ktorý sa vracal z Louvaine. Prišla reč aj na literatúru (len tak mimochodom, musím sa priznať, že vždy zabúdam na svoje biedne položenie, keď sa môžem zhovárať o veciach ducha), dozvedel som sa od neho, že na univerzite, na ktorej študuje, nikto nerozumie po grécky. Toto ma náramne prekvapilo. Naskutku som sa rozhodol pobrať sa do Louvaine a tam sa živiť vyučovaním gréckeho jazyka; slová toho študenta, že na tom sa dá zarobiť celý majetok, ma v tom úmysle iba utvrdili.

Druhý deň na svitaní som odhodlane vykročil. Každý deň mi ubral trocha z bremena mojich nehnuteľností; bol som ako Ezop s košíkom chleba, lebo Holanďanom som nimi platil na svojej púti za nocľahy. Keď som prišiel do Louvaine, povedal som si, že nebudem strácať čas s nižšie postavenými profesormi,

a šiel som rovno za samotným rektorom a ponúkol mu svoj talent. Šiel som teda k nemu, on ma prijal, a ja som mu ponúkol svoje služby učiteľa gréčtiny, lebo som sa dopočul, že na univerzite ich hľadajú. Rektor zrejme sprvu pochyboval o mojich schopnostiach; preto som ho chcel presvedčiť o nich tým, že preložím stať z ktoréhokoľvek gréckeho autora do latinčiny. Keď videl, že to myslím naozaj vážne, povedal mi toto: ,Pozrite, mladý pán, nikdy som nevyučoval gréčtinu. A poviem vám tiež, že mi to nikdy ani nechýbalo. Dostávam desaťtisíc florinov aj bez gréčtiny. Najem sa dosýta aj bez gréčtiny. Skrátka a dobre,’ pokračoval, ,pretože po grécky neviem, nechápem ani, na čo je gréčtina vôbec potrebná.’

Teraz som už bol priďaleko z domu a nemohol som pomýšľať na návrat. Preto som sa rozhodol skúsiť dačo iné. Trocha som sa vyznal v hudbe a obstojne som spieval. Čím som si voľakedy spríjemňoval život, teraz som sa chcel tým uživiť. Šiel som teda medzí prostých flanderských sedliakov i medzi tých francúzskych, ktorí boli dosť chudobní na to, aby mohli byť veľmi veselí; presvedčil som sa totiž, že čím sú ľudia chudobnejší, tým lepšie sa vedia radovať. Keď som prišiel na mrkaní k chalupe niektorého sedliaka, zahral som jednu zo svojich najveselších pesničiek;, za čo som dostal nielen nocľah, ale aj jedlo na cestu. Zopár ráz som sproboval zaspievať aj vznešeným pánom, ale tým sa nikdy môj spev nepozdával a nikdy ma neobdarovali ani maličkosťou. To ma veľmi prekvapilo, pretože keď som v lepších časoch hrával a spieval vybranej spoločnosti len pre vlastné potešenie, vždy boli ako v extáze, najmä dámy. No teraz, keď som sa spevom živil, opovrhovali mnou. Opäť pekný dôkaz toho, ako spoločnosť podceňuje talent, ktorým sa človek živí.

Takto som sa dostal až do Paríža; nemal som pritom iný plán než trocha si ho popozerať a potom putovať ďalej. Parížania majú oveľa radšej bohatých

$

 

než duchaplných cudzincov; keďže som sa nemohol preukázať ani jedným, nezískal som priazeň nikoho. Chodil som už štyri či päť dní po uliciach tohto mesta, pozrel si zvonka najkrajšie domy a zberal som sa opustiť toto útočiště úplatnej pohostinnosti. Ale koho som nestretol na jednej z hlavných ulíc? Nášho bratanca, ktorému ste ma, tatuško, odporúčali. Tomuto stretnutiu som sa zaradoval, a myslím, že aj on. Opýtal sa ma, čo ma priviedlo do Paríža, a povedal mi, že tam zbiera obrazy, medaily, drahokamy a starožitnosti všetkého druhu pre jedného pána v Londýne, ktorý sa chce obklopiť krásnymi predmetmi, lebo prišiel k majetku. Moje prekvapenie, že bratanec sa dal práve na toto, bolo tým väčšie, že sám mi neraz povedal, že takýmto veciam sa nerozumie. Keď som sa ho spýtal, ako to, že sa zrazu stal z neho znalec, tvrdil, že nič nie je ľahšie. Celé tajomstvo spočíva v prísnom zachovávaní dvoch pravidiel: po prvé, vždy treba poznamenať, že obraz by bol lepší, keby si umelec bol s ním dal väčšiu námahu, po druhé, vždy treba chváliť Pietra Perugina. ,Nuž, keď som ťa naučil, ako sa stať spisovateľom v Londýne,’ pokračoval, ,naučím ťa teraz, ako treba nakupovať obrazy v Paríži.‘

S týmto návrhom som ochotne súhlasil, lebo mi mohol zabezpečiť živobytie a teraz som po inom ani netúžil. Šiel som preto s ním do jeho bytu, za peniaze, ktoré mi dal, som si kúpil lepšie šaty a chodil som s ním na aukcie obrazov, na ktoré prichádzali zámožní Angličania. Nevedel som sa vynačudovať jeho dôvernému správaniu k ľudom z najvyšších spoločenských vrstiev; obracali sa na neho o radu pri kúpe každého obrazu alebo medaily, ako keby jeho vkus bol neomylný. Pri tom som mu bol veľmi užitočný, lebo keď sa ho spýtali na mienku, s vážnou tvárou ma odviedol nabok, tváril sa, že sa spytuje na môj názor, krčil plecami a keď sa vrátil, s vážnou tvárou povedal, že o takej dôležitej veci radšej svoj názor nepovie. Ale

neraz sa stalo, že musel podať presvedčivejší dôkaz. Tak raz, keď povedal, že podľa jeho mienky farby obrazu nie sú dosť mäkké, energicky schmatol najbližší štetec, namočil ho do hnedého laku a pokojne ním pred očami všetkých prešiel po obraze a potom sa spýtal, či farby tým nezískali.

Keď skončil svoje poverenie v Paríži, odporúčal ma niekoľkým významným osobnostiam ako človeka zvlášť vhodného na miesto sprievodcu na cestách a odišiel. Po nejakom čase prijal ma do služby jeden pán, ktorý priviedol do Paríža svojho zverenca, aby ho vypravil na cestu po Európe. Ja som mal byť jeho sprievodcom, ale s podmienkou, že ho nechám robiť to, čo bude chcieť. Môj žiak sa vyznal v peňažných veciach oveľa lepšie ako ja. Bol dedičom majetku v hodnote dvestotisíc libier, ktorý mu zanechal strýko v Západnej Indii, a jeho správcovia dali ho na učenie k advokátovi, aby sa ho naučil spravovať. Jeho prevládajúcou vlastnosťou bola skúposť. Na cestách nemal inú starosť, len ako čo najviac ušetriť. Tak sa dá aj lacnejšie cestovať. Hľadel len na to, aby kúpil niečo také, čo po návrate predá v Londýne so ziskom. Rád si pozrel pamätihodnosti, ktoré sa dali vidieť zadarmo; ale ak bolo treba platiť vstupné, hneď povedal, že podľa toho, čo počul, nie je na nich nič zvláštne. Vždy keď platil účet, frflal, aký je vysoký; a pritom ešte nemal ani dvadsaťjeden rokov. Tak sme prišli do Livorna a išli si obzrieť prístav; tam sa vyzvedal, čo stojí cesta loďou do Anglicka. Keď počul, že neporovnateľne menej než cesta po zemi, neodolal pokušeniu; vyplatil mi teda to málo peňazí, čo mi patrili, rozlúčil sa so mnou a nalodil sa iba s jedným sluhom na loď do Londýna.

Teraz som sa znova ocitol v šírom svete bez miesta; no na to som už bol zvyknutý. Hudobné nadanie mi takisto bolo nanič v krajine, kde každý sedliak bol lepším muzikantom ako ja. Medzitým však som získal nový talent, ktorý mi tiež dobre poslúžil - bola to

obratnosť v dišpute. Na všetkých univerzitách a kláštoroch v Európe je taký zvyk, že v niektoré dni možno obhajovať filozofické témy proti ktorémukoľvek náhodnému oponentovi. Ak je vyzývatel dosť obratný, odmenia ho peniazmi, obedom a nocľahom. Takýmto spôsobom som si teda prekliesnil cestu do Anglicka; kráčal som z mesta do mesta, poznával zblízka ľudí a môžem povedať, že som ich poznal zo všetkých stránok. Presvedčil som sa, že monarchia je pre chudobných ľudí najlepším zriadením, republika zas pre bohatých. Presvedčil som sa ďalej, že slobodní sú len bohatí a že ani jeden slobodný človek nemá natoľko rád slobodu, aby nepodriadil svojej vôli niekoho zo spoluobčanov, ak môže.

Po návrate do Anglicka som sa rozhodol, že najprv sa pokloním vám, tatuško, a potom sa dám zverbovať do prvej expedície, ktorá pôjde za more. Ale počas cesty sem som svoje rozhodnutie zmenil. Stretol som sa totiž so známym, ktorý je hercom kompánie, čo sa v lete chystala hrať na vidieku. Herci nemali nič proti tomu, aby som sa k nim pripojil. Všetci ma však upozorňovali, že sa podujímam na veľkú vec. Diváci vraj sú obluda s mnohými hlavami a len naozaj dobrý herec ju uspokojí. Ďalej, že herecké umenie sa človek nenaučí za deň a že bez tradičných grifov, ktoré sa udržujú na javisku a len na javisku už tristo rokov, nikdy to nikam nedotiahnem. S ďalšou prekážkou sme sa stretli, keď mi hľadali úlohu, lebo takmer všetky už boli obsadené. Nejaký čas ma teda hnali z úlohy do úlohy, až napokon mi ostala úloha Horatia, a len tejto spoločnosti môžem ďakovať za to, že som ju nemusel hrať.“

« KAPITOLA XXI »

 

PRIATEĽSTVO NERESTNÍKOV MÁ KRÁTKE TRVANIE. TRVÁ LEN DOVTEDY, KÝM SÚ SI VZÁJOMNE OSOŽNÍ

 

Príbeh môjho syna bol veľmi dlhý, takže ho nemohol vyrozprávať naraz; prvú časť nám rozpovedal v ten večer a na druhý deň popoludní, keď svoj príbeh končil, pred domom sa zastavila ekvipáž pána Thornhilla a na čas prerušila našu dobrú náladu. Majordomus, ktorý mi teraz bol veľmi naklonený, pošepkal mi do ucha, že jeho pán už viac ráz dal najavo svoj záujem o slečnu Wilmotovú a že jej teta i strýko ich sobáš veľmi vítajú. Keď pán Thornhill vstúpil a zbadal môjho syna i mňa, zdalo sa mi, že sa zarazil; ale pripísal som to skôr jeho prekvapeniu ako nevôli. Na pozdrav nám všetkým odpovedal veľmi srdečne a o chvíľu jeho prítomnosť len prispela k zlepšeniu dobrej nálady.

Po čaji ma zavolal nabok a spýtal sa ma, ako sa vodí mojej dcérke. Keď som mu povedal, že moje pátranie bolo bezvýsledné, bol zrejme veľmi prekvapený; dodal, že odvtedy bol viac ráz u nás, aby utešil mojich drahých, a keď naposledy od nich odišiel, boli všetci zdraví. Potom sa ma spýtal, či som slečne Wilmotovej alebo môjmu synovi povedal, aké nešťastie postretlo moju dcérku. Keď som mu odpovedal, že ešte nie, veľmi ma pochválil, aký som múdry a prezieravý, a veľmi mi kládol na srdce, aby som to ďalej tajil. „V najlepšom prípade,“ povedal, „by to len ešte väčšmi rozšírilo vašu hanbu a slečna Lívia možno ani nie je taká vinná, ako si myslíme.“ Tu nás prerušil sluha, ktorý prišiel pánu Thornhillovi oznámiť, že vidiecka

veselica sa začína. Ja som zostal dnu dojatý jeho záujmom o osudy mojej rodiny. Slečne Wilmotovej však dvoril tak nápadne, že jeho úmysel bol očividný. Ale dievčinu pozornosť, ktorú jej preukazoval, nijako netešila a prijímala ju skôr preto, aby vyhovela svojej tete, než preto, že mu bola naklonená. Dokonca som s potešením zbadal, že často vrhala zaľúbené pohľady na môjho nešťastného syna, ktorého ten druhý nevedel zatieniť ani svojím bohatstvom, ani vytrvalým dvorením. Pán Thornhill však zachovával pritom taký pokoj, že som nevedel, čo si mám o tom myslieť. Boli sme tu už týždeň, lebo pán Arnold nechcel o našom odchode ani počuť, a čím bola slečna Wilmotová k môjmu synovi milšia, tým priateľskejšie sa správal k nemu aj pán Thornhill.

Už dávnejšie nás ubezpečoval, že použije svoj vplyv na to, aby pomohol mojej rodine, avšak jeho terajšia veľkomyseľnosť sa neobmedzila iba na sľuby. Ráno toho dňa, ktorý som určil, pre náš odchod, prišiel pán Thornhill za mnou s rozžiarenou tvárou povedať mi, akú priateľskú službu urobil môjmu synovi Georgeovi. Podarilo sa mu zadovážiť preň miesto práporčíka v jednom pluku, ktorý odchádza do Západnej Indie. Za miesto treba zaplatiť len sto libier. Ďalších dvesto libier nebude treba, lebo na jeho príhovor nám ich odpustili. „Za túto nepatrnú službičku,“ povedal pán Thornhill, „nežiadam nič. Odmenou nech mi je len radostný pocit, že som urobil službu priateľovi. A ak si tých sto libier nemôžete zadovážiť, požičiam vám ich. Splatíte mi ich, keď budete môcť.“ Tá priateľská služba bola taká veľká, že sme nenachádzali slová vďaky. Rád som mu teda vystavil zmenku na sto libier a zahrnul ho takými prejavmi vďaky, ako keby som už nikdy nemal v úmysle dlžobu mu splatiť.

George mal odísť do mesta na druhý deň a prihlásiť sa u pluku; tak mi to prikázal jeho štedrý patrón, ktorý povedal, že najlepšie je ísť ta hneď,

$

 

aby jeho miesto nedostal niekto, kto má ešte väčšiu protekciu. Na svite bol teda náš mladý vojak prihotovený na odchod a zdalo sa, že jedine on sa nelúči ťažko. Ani námaha a nebezpečenstvá, s ktorými sa mal stretnúť, ani priatelia a milá - pretože slečna Wilmotová ho naozaj ľúbila — ktorých tu zanechával, nevedeli zmariť jeho odhodlanie. Odobral sa od všetkých a nakoniec ja som mu dal všetko, čo mám, teda svoje požehnanie. „Teraz, syn môj,“ riekol som, „odchádzaš bojovať za vlasť. Pamätaj na to, ako tvoj starý otec udatné bojoval za svojho najjasnejšieho kráľa v čase, keď vernosť u nás bola najväčšou cnosťou. Choď, synku, nech ti je vzorom vo všetkom, okrem svojho nešťastného konca, ak pravda, možno označiť za nešťastný koniec smrť po boku lorda Falklanda. Choď, synáčik, a ak z vôle osudu padneš v ďalekej krajine a tvoji drahí tam nebudú, aby ťa oplakali, nech ťa uteší to, že najcennejšie sú slzy, ktorými nebesá orosia nepokrytú hlavu mŕtveho vojaka.“

Na druhý deň ráno som sa rozlúčil s týmito dobrými ľuďmi, ktorí ma tak dlho prituľovali pod svojím krovom, a nezabudol som sa poďakovať ani pánu Thornhillovi za jeho nedávnu veľkorysú pomoc. Zanechal som týchto dobrých ľudí v šťastí a spokojnosti a ja som sa vydal na cestu domov bez nádeje, že ešte uvidím svoju dcérku, ale s modlitbou k Hospodinovi, aby ju ušetril trápenia a odpustil jej. Už som mal domov len asi dvadsať míľ, lebo som cestoval na koni, ktorého som najal, pretože ísť peši bolo ešte nad moje sily; ako ma blažilo pomyslenie, že čoskoro uvidím tých, ktorých mám na zemi najradšej! Ale pretože ma prikvačila noc, zasadol som v malej krčme pri hradskej; krčmára som poprosil, aby si so mnou vypil za pohár vínka. Sadli sme si k ohňu v kuchyni, lebo to bola najlepšia miestnosť v dome, a rozhovorili sa o politike i o tom, čo je v našom kraji nového. Prišla reč aj na mladého pána Thornhilla. Krčmár

mi o ňom prezradil, že ľudia ho tak nenávidia, ako voľakedy zbožňovali jeho strýka sira Williama, ktorý sa tu dávnejšie usadil. Povedal, že mladému nič iné nechodí po rozume, len ako by zviedol dcéry tých, ktorých dom mu bol vždy otvorený; avšak keď sa ich po dvoch-troch týždňoch nabaží, bez milosti ich vyženie a zanechá napospas svetu.

Ako sme sa takto zhovárali, vošla jeho žena, ktorá bola vonku rozmeniť peniaze. To, že jej muž si tu zatiaľ v teple sedí a popíja, ju nasrdilo a zlostne sa ho spýtala, čo tam robí. On na to len posmešne zdvihol pohár a pripil jej na zdravie. „Chlap jeden mizerný,“ zvolala, „to už je priveľa. Už viac to nebudem trpieť. Ja aby som sa zodrala, a ty nepohneš ani malíčkom, len slopeš s hosťami, ako je deň dlhý. Ja si nesmiem vypiť ani kvapku, i keby mi lyžička páleného zahnala horúčku.“ Pobadal som, o čo jej vlastne ide, a hneď som jej nalial za pohárik, čo s vďakou prijala a pripila mi na zdravie. Potom povedala: „Pán farár, nehnevám sa ani tak preto, že pálenka je drahá, ale nemôžem vidieť, ako vychádzame na psí tridsiatok. Ak hosť neplatí, iba ja musím ísť pýtať peniaze, on sa ani nehne. Všetko to nechá na mňa. Radšej zhltne aj celú sklenicu, ale prstom nepohne. Napríklad hore v izbe máme mladú ženu, ktorá tu síce býva, ale iste má prázdny mešec. S platením sa nikdy neponáhľa. Malo by sa jej to už raz povedať.“ „Načo,“ ozval sa krčmár, „aj keď sa s platením neponáhľa, hlavná vec, že zaplatí. Pomaly ďalej zájdeš.“ „To si celý ty,“ odvrkla krčmárka. „Už je tu dva týždne, ale peňaženku si v jej rukách ešte nevidel.“ „Iste zaplatí všetko naraz,“ povedal krčmár. „Nech bude tak či onak, ale zaplatiť musí,“ povedala krčmárka. „Ale ak nezaplatí hneď, nech ide kade ľahšie.“ „Uváž, dušička,“ povedal krčmár, „že je to fajnová dáma. Musíme k nej mať rešpekt.“ „Fajnová, nefajnová, to je mi fuk,“ odpovedala krčmárka, „nech sa zbalí a ide het. Fajnoví

ľudia do našej krčmy nepatria; ak k nám prídu, vždy to zle vypáli!“

Po týchto slovách vybehla hore úzkymi schodmi, ktoré viedli z kuchyne do hornej izby, a z jej rozhorčeného kriku som poznal, že hosť nemá čím zaplatiť. Zreteľne som počul, ako jej nadáva: „Naskutku sa ber, ty cundra, ty fľandra! Ak nie, tak ťa zmlátim, že sa budeš liečiť tri mesiace. Ach, podvodníčka jedna! Opováži sa prísť do slušného domu bez haliera vo vrecku. Tak von, nepočuješ?“ „Och, drahá pani,“ počul som neznámu, „zľutujte sa nado mnou úbohou, opustenou stvorou ešte aspoň túto noc. Potom nech aj umriem!“ Hned som spoznal hlas svojej úbohej dcérky Olívie a náhlil som sa jej na pomoc. Keď som vyšiel hore, krčmárka ju už držala za vlasy a vliekla za sebou; zachytil som úbohé nešťastné dieťa do náručia. „Vitaj, z celého srdca vitaj, moje stratené dieťa, ty môj poklad, na hrudi svojho úbohého starého otca! Aj keď ťa nerestník opustil, je ešte na svete človek, ktorý ťa nikdy neopustí, i keby si bola spáchala trebárs tisíc zločinov, on ti ich odpustí.“ „Och, môj jediný, môj, — — —“ Dlho nevedela prísť k slovu. „— Môj drahý úbohý tatuško! Ani anjel nemôže byť lepší ako vy. Ja si to ani nezaslúžim! Och, ten podliak! Nenávidím jeho i seba! Akou hanbou som sa vám odvďačila za vašu dobrotu. Vy mi nemôžete odpustiť! Viem, že nemôžete.“ „Môžem, dieťa moje, z celého srdca ti odpúšťam! Len ľutuj a ešte nám svitne šťastie, Olívia!“ „Ach, nikdy, tatuško! Mne už nezostáva nič, ako zlá povesť medzi ľuďmi a hanba v kruhu rodiny. Och, tatuško, ste oveľa bledší bež inokedy. Veru si nezaslúžite, aby stvorenie ako ja vám spôsobilo toľko trápenia. Ste iste natoľko múdry, že si nebudete pripúšťať moje trápenie k srdcu.“ „Naša múdrosť, dievča - „ začal som. „Ach, tatuško, nie tak,“ povedala. „Teraz po prvý raz ste ma oslovili tak chladne.“ „Odpusť, dieťa moje,“ povedal som, „ale

chcel som len riecť, že naša múdrosť sa neponáhľa obrániť nás proti trápeniu, hoci ona je pomocou najspoľahlivejšou.“

Krčmárka sa medzitým vrátila a opýtala sa, či nechceme lepšiu izbu; keď som prikývol, zaviedla nás do inej, kde sme sa slobodnejšie pozhovárali a neskôr aj trocha upokojili. Potom som už neodolal a spýtal sa jej, ako sa vlastne dostala do tohto nešťastného položenia. „Tatuško, ten podliak,“ povedala, „od prvého dňa mi sľuboval, že si ma vezme za ženu, a ja som uverila, že úmysly má čestné, aj keď navonok nedával nič najavo.“ „To bolo od neho naozaj podlé,“ riekol som, „len nechápem, že taký rozumný a čestný človek, ako je pán Burchell, sa mohol dopustiť takej premyslenej podlosti a celú našu rodinu uvrhnúť do nešťastia.“

„Drahý tatuško,“ odpovedala moja dcéra, „ste obeťou veľkého omylu. Pán Burchell sa ma nikdy nepokúsil oklamať. Naopak, pri každej príležitosti ma medzi štyrmi očami varoval pred úkladmi pána Thornhilla, ktorý, ako som sa presvedčila, je ešte horší, ako mi o ňom rozprávali.“ „Pán Thornhill?“ prerušil som ju. „Je to možné?“ „Áno, otec,“ odpovedala, „mňa zviedol pán Thornhill. To on naviedol obe vznešené dámy - boli to však dámy len podľa jeho vyjadrenia, v skutočnosti však obyčajné cundry bez srdca v tele, - aby ma vylákali do Londýna. Ich úklady, ako sa rozpamätáte, sa skoro podarili, nebyť listu pána Burchella, ktorého výčitky sme mylne vzťahovali na seba. Ako sa mohlo stať, že sa mu podarilo tie intrigy zmariť, je mi ešte stále hádankou. Teraz však som presvedčená, že vždy bol naším najúprimnejším a najlepším priateľom.“

„Dieťa moje, žasnem nad tým, čo počujem,“ povedal som. „Teraz vidím jedno: moje prvé podozrenie, že pán Thornhill nie je čestný človek, bolo správne. On teraz triumfuje a už sa mu nič nemôže stať, lebo je

bohatý a my chudobní. Avšak povedz mi, dieťa moje, to pokušenie iste nebolo malé, keď si zabudla na svoju výchovu a spreneverila sa svojej cnostnej povahe.“

„Áno, otec,“ odpovedala, „za svoj triumf vďačí tomu, že som chcela urobiť šťastného jeho, nie seba. Vedela som, že náš svadobný obrad, ktorý tajne vykonal katolícky kňaz, nie je platný a že sa môžem spoľahnúť jedine na jeho čestné úmysly.“ „Ako,“ zvolal som, „ty si zosobášená? A sobášil vás katolícky kňaz?“ „Áno, otec,“ odpovedala, „no obaja sme prisahali, že neprezradíme jeho meno.“ „Nuž teda, dieťa moje, poď znova na moju hruď; teraz ťa objímem s tisíc ráz väčšou radosťou ako predtým, lebo si teraz jeho skutočnou manželkou a nijaký svetský zákon, aj keby bol vyrytý do diamantových tabuliek, nezoslabí toto sväté puto.“

„Ach, tatuško,“ riekla na to, „ako málo viete, koľkej podlosti je ten človek schopný. Ten istý kňaz ho už zosobášil vari so siedmimi či ôsmimi dievčatami. Tie všetky oklamal a opustil ako mňa.“

„Naozaj?“ zvolal som. „Nuž ten kňaz musí odvisnúť na šibenici. Hneď zajtra naň podáš trestné oznámenie.“

„Ale, otec,“ povedala, „ako to môžem urobiť, keď som prisahala, že nič neprezradím?“ „Drahá dcérka,“ riekol som, „ak si takýto sľub dala, nemôžem a nechcem od teba, aby si ho porušila. I keby to verejnosti prospelo, nesmieš to urobiť. Svetské zákony trpia menšie zlo, ak sa tým získa väčšie dobro. Napríklad politik obetuje provinciu, aby upevnil kráľovstvo, lekár zas odsekne úd, aby zachránil telo. Ale v náboženstve platí neporušitelné prikázanie nekonať nič zlé. A toto prikázanie, dieťa moje, je správne. Lebo hrešíme aj vtedy, ak spáchame menšie zlo, aby sme získali väčšie dobro. Pretože vtedy rátame s tým, že osoh nám z toho vyplynie až v budúcnosti. To tak aj býva,

ale medzi časom, keď sme zlo spáchali, a osohom, ktorý má nám z toho vyplynúť, môže sa stať, že nás Hospodin povolá zložiť účty a tým sa účtovná kniha nášho života navždy zatvorí. Ale nechcel som ťa prerušiť, pokračuj.“

„Na druhý deň ráno,“ pokračovala, „presvedčila som sa o tom, aká je tá jeho úprimnosť. Ešte v ten deň ráno ma zoznámil s dvoma ďalšími nešťastnicami, ktoré tiež oklamal; tie ženy sa však s tým zmierili a žili naďalej v hriechu. Ja som sa však nevládala preniesť ponad to, že v láske mám také sokyne, chcela som zabudnúť na poníženie, a preto som sa vrhla do víru rozkoše. Ale ani tanec, ani parádne šaty mi nedávali zabudnúť. Jednostaj som bola nešťastná. Páni, ktorí ma navštevovali, ustavične hovorili o moci mojich pôvabov, to však môj smútok len zvyšovalo, lebo vlastnou vinou som sa o ne pripravila. Zo dňa na deň som bola smutnejšia a bezočivejšia; napokon sa tá ohava opovážila ponúknuť mi za milenca mladého baróna, svojho dobrého známeho. Nemusím vari hovoriť, ako ma ranil tento jeho nevďak. Takmer som sa pominula na rozume. Rozhodla som sa odísť. Keď som odchádzala, podal mi peňaženku. Šmarila som mu ju rozhorčene do tváre a vybehla som taká rozzúrená, že dobrú chvíľu som si neuvedomovala svoje biedne položenie. Ale čoskoro som sa spamätala a uvedomila som si, že som úbohá, opustená hriešnica bez jediného priateľa, ku ktorému by som sa mohla obrátiť o pomoc. Práve v tej chvíli prechádzal okolo dostavník; nasadla som s jedným želaním — dostať sa čím ďalej od toho ohavného človeka, ktorého som nenávidela a ktorým som opovrhovala. Tu som potom vystúpila a od môjho príchodu jedinými mojimi spoločníkmi sú tu muky a tá zlostná žena. Trpím už len pri pomyslení na hodiny šťastia, ktoré som strávila s matkou a sestrou. Ich žiaľ je veľký, ale môj je väčší ako ich, lebo si uvedomujem svoj hriech a hanbu, ktorá ma stihla.

$

 

„Buď trpezlivá, dieťa moje,“ povedal som, „raz sa všetko na dobré obráti. Dneska si dobre odpočiň, zajtra ťa zavediem domov k matke, sestre i bratom. Uvidíš, všetci ťa prijmú s otvorenou náručou. Úbohá tvoja mamka! Veľmi si ju ranila, ale stále ťa ľúbi, Olívia, a odpustí ti.“

« KAPITOLA XXII »

 

TEN, KTO ĽÚBI, ĽAHŠIE ODPÚŠŤA

 

Na druhý deň ráno som vysadol s dcérkou na koňa a vydali sme sa na spiatočnú cestu. Po celý čas som sa zo všetkých síl snažil zmierniť jej žiaľ, rozptýliť obavy i vôbec pripraviť ju na stretnutie s utrápenou matkou. Naša cesta viedla utešenou krajinou, čo mi dalo zámienku poukázať na to, že nebesá sú k nám milostivejšie než my voči sebe a že príroda nám len zriedka spôsobuje utrpenie. Ubezpečil som ju, že moja láska k nej sa nezmenila a že do konca môjho života, ktorý môže byť ešte dlhý, bude sa môcť na mňa spoľahnúť ako na svojho ochrancu a učiteľa. Usiloval som sa ju aj obrniť proti výčitkám, ktorými ju ľudia zahrnú, dokazoval som jej, že knižky sú milými, ohľaduplnými spoločníkmi nešťastníkov a ak aj nás nenaučia zo života sa radovať, naučia nás život aspoň znášať.

Najatého koňa, na ktorom sme sa niesli domov, mal som nechať v jednej krčme pri hradskej, asi na päť míľ od nášho domu. Mojich drahých doma na prijatie dcérky som chcel vopred pripraviť; preto som sa rozhodol nechať ju na noc v hostinci a vrátiť sa po ňu s dcérkou Sophiou hned na svite nasledujúceho dňa. Keď sme k tej krčme prišli, bolo už tma. Postaral som sa, aby dcérka dostala slušnú izbu, prikázal som krčmárke, aby jej dala dačo zjesť, pobozkal ju a kráčal som k domovu. Čím som prichádzal bližšie k našej tichej chalúpke, tým väčšia radosť sa mi šírila v hrudi. Ako vtáča vyplašené z hniezda predbehla

túžba moje kroky a vznášala sa nad naším kozúbkom plná radostného očakávania. Myslel som na to, s akou láskou sa s nimi zvítam, a v duchu som si predstavoval, ako ma prijmú. Už teraz som cítil nežné objatie mojej starkej a v duchu som sa usmieval nad radosťou svojich malučkých. Kráčal som pomaly, lebo ma už prikvačila noc. Ľudia si už políhali, ani v jednej chalupe sa nesvietilo; ticho prerušilo len zakikiríkanie kohúta alebo brechot strážneho psa niekde v diaľke. Čoraz väčšmi som sa približoval k svojmu malému príbytku, kde prebývalo šťastie; keď som bol od neho len na pár krokov, pribehol mi v ústrety náš verný pes a skákal na mňa od radosti.

Keď som zaklopal na dvere, bola už takmer polnoc; navôkol i v dome vládlo ticho. Srdce sa mi rozbúšilo nevýslovným šťastím — ale zrazu na moje zdesenie z domu vyšľahli plamene. Strašne som vykríkol a padol v bezvedomí na zem. Výkrik zobudil môjho syna, ktorý až doteraz spal hlbokým spánkom. Keď zbadal šľahajúce plamene, zobudil moju ženu a dcéru; všetci vybehli von len v nočnom úbore a ich výkriky mi prinavrátili vedomie. Ale, ach, len na to, aby som bol svedkom ďalších hrôz. Strecha chalupy, do ktorej sa plamene už zahryzli, začala časť po časti opadávať a my sme tu len stáli v tichom zúfalstve a hľadeli na oheň ako obarení. Striedavo som hľadel na horiaci dom a na hŕstku mojich drahých pred ním. Zrazu som zbadal, že moji malučkí nie sú s nami vonku. „Oj, bože,“ zvolal som, „kde sú moji malučkí?“ „Našli smrť v ohni,“ povedala moja žena s akýmsi čudným pokojom, „a ja umriem s nimi.“ Vtom som začul výkrik mojich najmenších, ktorých hukot ohňa práve prebudil. Nič ma už nemohlo zadržať. „Kde ste, kde ste, dietky moje?“ volal som, skočil do plameňov a vylomil dvere izby, kde boli zavreté. „Tu sme, tatuško,“ kričali, zatiaľ čo plamene už olizovali posteľ, na ktorej ležali. Schytil som ich do náruče a rýchlo vyniesol z plameňov; len čo som sa ocitol vonku, stre-

cha sa zrútila. „Teraz si ničte, plamene,“ zvolal som, dvíhajúc ich k nebesám, „spáľte bárs aj celý dom. Hlavné, že dietky sú pri mne; svoj poklad som zachránil. Drahí moji, hľa, tu je náš poklad, uvidíte, ešte aj my budeme raz šťastní.“ Znova a znova sme bozkávali našich najmenších, ktorí nás oblápali okolo hrdla a radovali sa spolu s nami, zatiaľ čo ich mať hneď plakala, hneď sa smiala.

Chvíľu som sa pokojne díval na plamene, ale potom som pocítil, že plece mám strašne popálené. Preto som nemohol pomáhať synovi vyniesť z domu to, čo sa ešte dalo zachrániť, ani pri jeho úsilí zabrániť plameňom, aby nepreskočili aj na sýpku. Teraz už sa pozobúdzali aj susedia a pribehli nám na pomoc; ale aj oni už mohli len nečinne stáť a hľadieť na oheň. Všetok môj majetok, medzi ním aj bankovky, ktoré som mal odložené pre dcérky na veno, úplne zhorel; zostala mi len jedna škatuľa s písmami, ktorá stála v kuchyni, a niekoľko bezcenných drobností, ktoré syn vyniesol ešte na začiatku požiaru. Susedia robili všetko, aby nám uľahčili naše trápenie. Priniesli nám háby a do jednej šopy poodnášali kuchynské potreby, takže keď začalo svitať, mali sme sa znova kam uchýliť. I môj najbližší sused, tá dobrá duša, a jeho deti, horlivo nám znášali to, čo sme najviac potrebovali, a zo všetkých síl sa usilovali byť nám na pomoci.

Keď sa moji drahí trochu spamätali, začala sa hlásiť zvedavosť a chceli vedieť, prečo som tak dlho bol preč. Všetko som im podrobne rozpovedal a zberal som sa pripraviť ich na prijatie nášho strateného dieťaťa. Hoci teraz sme boli chudobní ako kostolné myši, chcel som sa s ňou deliť o všetko. Moju úlohu mi uľahčila nedávna pohroma, lebo tento úder osudu pokoril hrdosť mojej ženy a otupil jej city voči iným bolestiam. Pretože som nemohol ísť po svoje dieťa sám, poslal som syna s dcérou. Čoskoro sa vrátili aj s nešťastnou hriešnicou. Nemala odvahu pozrieť sa

do očí matke, ktorá sa nevedela zmieriť s jej hriechom, hocako som sa o to usiloval; lebo ženy oveľa prísnejšie posudzujú poklesok inej ženy ako muži. „Ach, dievča,“ riekla matka, „do peknej psoty prichádzaš po dňoch strávených v hojnosti. Sophia i ja sotva budeme môcť uspokojiť toho, kto sa stýkal len s urodzenými ľuďmi. Áno, dievča, otec a ja sme v poslednom čase veľa vytrpeli, ale dúfam, že Hospodin ti odpustí.“ Pri týchto slovách nešťastná obeť len stála bledá a chvela sa, neschopná plakať alebo niečo povedať. Keď som videl, ako trpí, nemohol som zostať ticho. Preto som prísnejším hlasom a pohľadom, čo sa nikdy neminulo účinkom, povedal: „Žiadam ťa, žena, aby slová, čo poviem, si si zapamätala raz navždy. Priviedol som späť úbohú, zablúdenú ovečku. Svoj čin oľutovala, preto musíme byť k nej milí a láskaví. Hospodin zoslal na nás navštívenia, nesťažujme si život nezhodami medzi sebou. Ak si budeme vychádzať v ústrety, môže sa medzi nás vrátiť spokojnosť, lebo je nás dosť, aby sme sa vedeli chrániť pred neprajným svetom. Boh sľúbil kajúcnikom odpustenie, a preto aj my buďme zhovievaví. V Písme stojí, že Hospodin má väčšiu radosť z jedného hriešnika, ktorý robí pokánie, než z deväťdesiatich deviatich spravodlivých, ktorí ani na krok nezídu z pravej cesty. A tak je to správne. Lebo už ten krok, ktorý urobíme, aby sme sa vrátili z cesty vedúcej do zatratenia, je sám osebe väčším dôkazom našej snahy žiť cnostnejším životom než sto skutkov spravodlivosti.“

« KAPITOLA XXIII »

 

LEN VINNÍCI MÔŽU BYŤ DLHO A HLBOKO NEŠŤASTNÍ

 

Nemalé úsilie sme museli vynaložiť na to, aby sme naše terajšie obydlie zariadili tak útulne, ako sa len dalo; ale onedlho sme zasa žili tichým, pokojným životom. Pretože som nemohol pomáhať synovi pri prácach okolo domu, predčítaval som svojim drahým z tých niekoľkých knižiek, ktoré sa nám podarilo zachrániť, najmä z tých, ktoré človeka nielen zaujmú, ale aj potešia. Všetci naši dobrí susedia prišli nás ubezpečiť, že s nami cítia, a dohodli sa, že nám pomôžu opraviť vyhorenú chalúpku. Sused Williams bol jeden z prvých, čo nám ponúkol pomoc. Najradšej by bol opäť začal dvoriť mojej dcére, ona ho však odmietla tak rozhodne, že potom sa už o to nepokúsil. Žiaľ ju neopúšťal a jej jedinej v našom kŕdliku ani po týždni sa nevrátila bývalá veselosť. Z líc jej zmizol nevinný rumenec, stratila úctu k sebe a jedinú radosť nachádzala v tom, keď mohla urobiť radosť iným. Ustavične sa trápila a už nebola taká pekná, lebo chradla a nedbala o seba. Každé pekné slovo určené jej sestre ju zabolelo a v očiach sa jej zjavili slzy. Lebo je to tak, že z každej neresti, aj keď sa z nej človek vylieči, vždy vyrastie iná a vedomie viny, aj keď otupené ľútosťou, zanechá po sebe žiarlivosť a závisť. Tisícorakým spôsobom som sa usiloval zmierniť jej bolesť a pritom som dokonca zabúdal na svoju. Z dejín som jej rozprával tie najzaujímavejšie príbehy; poznal som ich dosť, lebo som hodne čítal, a keďže som mal dobrú pamäť, nezabudol som ich.

„Naše šťastie, drahé dieťa,“ hovorieval som, „spočíva v rukách Hospodina. On ho môže zoslať na nás tisícorakým spôsobom, keď sa ho najmenej nazdáme. Ak chceš, dieťa moje, aby som uviedol príklad, rozpoviem ti príbeh z drievnych čias. Je síce nepravdepodobný, ale kronikár, ktorý ho napísal, i keď sa trošku dal uniesť fantáziou, vychádzal zo skutočnosti.

Matilda sa vydala za veľmi mladého neapolského šľachtica, ktorého rodina patrila k najurodzenejším v celom meste, ale už ako pätnásťročná sa stala vdovou a matkou. Raz, keď stála pri otvorenom okne v komnate paláca nad riekou Volturnom a láskala svoje dieťa, náhle jej vypadlo z rúk do rieky. Zúfalá matka skočila za ním, že ho zachráni, avšak svojmu dieťaťu nemohla pomôcť, ba sama len s najväčším vypätím síl doplávala na druhý breh. Niekoľkí francúzski vojaci, ktorí práve v tejto končine rabovali, ju hneď zajali.

Keďže Taliani a Francúzi viedli proti sebe neľútostnú vojnu, vojaci chceli na nej spáchať násilie, ku ktorému ich nutkala vilnosť a krutosť. Násiliu zabránil mladý oficier, ktorý, hoci ich ústup nestrpel odklad, vzal ju k sebe na koňa a priviedol ju bez úhony do svojho rodného mesta. Najprv mu padla do oka jej krása, neskôr si získala jeho srdce jej cnosť. Vzali sa; oficier postupoval na najvyššie priečky vojenského rebríčka a žili spolu šťastne. Ale šťastie vojaka je vrtkavé; po siedmich rokoch jeho oddiely utrpeli porážku a on musel ustúpiť do mesta, kde žil so svojou ženou. Nepriateľ mesto obliehal a napokon dobyl. Celé stáročia sa vari nespácha toľko krutostí, koľko ich spáchali vtedy Taliani a Francúzi. Víťazi sa rozhodli popraviť všetkých francúzskych zajatcov; ako prvého manžela Matildy, lebo práve jeho zásluhou mesto tak dlho odolávalo obliehateľom. Svoje rozhodnutie, tak ako mali vo zvyku, chceli vykonať hneď. Zajatého oficiera priviedli, kat s mečom stál už pripravený obďaleč a diváci v pochmúrnom tichu

očakávali osudný úder. Pokyn na popravu mal dať generál, ktorý predsedal súdu. V týchto okamihoch plných úzkosti a napätia prišla Matilda dať posledné zbohom svojmu manželovi a záchrancovi. Plakala nad nešťastím, ktoré ich stihlo, žalovala sa na krutosť osudu, ktorý ju zachránil pred predčasnou smrťou v rieke Volturne len preto, aby jej pripravil ešte horší údel. Generála, bol to ešte mladík, prekvapila jej krása a bolo vidieť, že ho jej nešťastie dojíma. Ale ako žasol, keď ju počul rozprávať, čo zažila v minulosti! Ukázalo sa totiž, že je jej syn, dieťa, pre ktoré podstúpila také nebezpečenstvá. Hneď dal rozhlásiť, že je to jeho matka, a vrhol sa jej k nohám. Ostatné si ľahko predstavíš: zajatca prepustili na slobodu a všetci prežívali šťastie, ktoré môže vyvolať len láska, priateľstvo a pocit z dobre vykonanej povinnosti.“

Takto som sa snažil rozptýliť svoju dcéru, ale počúvala ma len na pol ucha, lebo jej vlastné trápenie jej nedovoľovalo cítiť tak ako voľakedy s trpiacimi. Nič ju už nevedelo uspokojiť. Keď bola medzi ľuďmi, bála sa pohŕdania, keď bola sama, premáhal ju žiaľ. Takéto poľutovaniahodné bolo jej položenie, keď sme sa dozvedeli, že pán Thornhill si bude brať slečnu Wilmotovú; mňa to neprekvapilo, lebo som ho vždy podozrieval, že sa mu páči, hoci pri každej príležitosti sa predo mnou vyjadroval o nej i jej majetku pohŕdavo.

Táto zvesť len prehĺbila utrpenie úbohej Olívie; takéto cynické porušenie vernosti bolo nad jej sily. Ja som však bol rozhodnutý získať o celej veci bližšie podrobnosti, a ak to bude možné, zmariť jeho plán. Poslal som preto svojho syna k pani Wilmotovej, aby zistil, čo je na tom pravdy, a aby odovzdal slečne Wilmotovej list s podrobnosťami o tom, ako sa pán Thornhill zachoval voči mojej rodine. Môj syn odišiel a keď sa vrátil, potvrdil, že to, čo sme počuli, je pravda. List síce odovzdať nemohol, ale nechal ho tam. Pán Thornhill so slečnou Wilmotovou totiž práve

chodili po návštevách. Povedal, že sa majú vziať o niekoľko dní, že boli spolu minulú nedeľu v kostole; bola to veľká paráda, lebo slečna Wilmotová mala šesť družičiek a ženích ten istý počet družbov. Celý kraj sa už nevie dočkať tej svadby. Teraz chodia von len v najparádnejšej ekvipáži, akú tunajší ľudia nevideli už dlhé roky. Už sú tam aj všetci príbuzní, predovšetkým strýko mladého“ pána, sir William Thornhill, o ktorom každý len dobre hovorí. Dodal, že hostiny a veselice nemajú konca, všetci vychvaľujú krásu mladej nevesty a zaťove panské spôsoby, že mladí sa veľmi ľúbia. Svoje rozprávanie zakončil tým, že podľa jeho mienky pán Thornhill sa môže pokladať za jedného z najšťastnejších mužov na zemi, „Nech je len šťastlivý,“ riekol som. „Ale ty, syn môj, či vidíš túto slamenú posteľ a deravú strechu, tieto prehnité múry a vlhkú dlážku, moje úbohé telo zmrzačené ohňom a moje deti, čo ma obstali a plačúc si pýtajú chleba? Vrátil si sa domov, synku, a našiel len biedu a žiaľ. Ale ten, kto stojí pred tebou, je človek, ktorý by za nič na svete nechcel byť na mieste toho oplana. Och, deti moje, kiežby ste sa započúvali do hlasu svojho srdca a poznali, aký je to skvelý priateľ; elegancia a nádhera nehodných by vás nelákala. Takmer všetci ľudia na svete sa naučili hľadieť na život ako na cestu a na seba ako na pútnikov. Toto prirovnanie bude ešte jasnejšie, keď poviem, že dobrý človek je veselý a šťastný ako pútnik, ktorý sa náhli domov. Zlý človek však je šťastný len občas, ako pútnik, ktorý odchádza do vyhnanstva.“

Súcit s dcérou, zničenou touto novou pohromou, mi nedovolil dokončiť to, čo som mal na mysli. Nakázal som jej matke, aby jej poskytla útechu; o chvíľu sa dcérka trocha spamätala. Od tej chvíle sa zdala pokojnejšia a ja som sa nazdával, že je už dosť silná. Ale zdanie ma oklamalo; pokojná bola len preto, že sklamanie ju vyčerpalo.

Žena i ostatné deti sa trocha rozveselili, keď nám

moji farníci priniesli potraviny. Bol som rád, keď som videl, že trocha ožili. Nepokladal som za správne kaliť im radosť a žiadať od nich, aby cítili sústrasť s hlbokou trudnomyseľnosťou svojej sestry, alebo zaťažovať ich zármutkom, ktorý necítili. Nuž teda znova sme si rozprávali príbehy i zaspievali a tichá radosť sa vznášala nad naším malým príbytkom ako voľakedy.

« KAPITOLA XXIV »

 

NOVÉ POHROMY

 

Pretože na druhý deň ráno bolo teplejšie, než býva v tom ročnom období, rozhodli sme sa raňajkovať na brehu rieky v besiedke obrastenej kozím listom. Tu sme si posadali, vtáci na stromoch veselo koncertovali a na moju žiadosť najmladšia dcérka sa k nim pripojila. Práve na tomto mieste úbohá Olívia po prvý raz stretla svojho zvodcu, a preto tu všetko vzbudzovalo u nej smútok. Ale smútok, ktorý vyvoláva krásna prírodná scenéria alebo príjemné zvuky, dušu neumára, naopak, uľavuje jej. Aj jej matka v tej chvíli cítila sladký smútok, ronila slzy a ľúbila svoju dcéru väčšmi než predtým. „Moja dobrá Olívia,“ povedala, „nože nám zaspievaj tú smutnú pesničku, ktorú má tvoj tatuško tak rád. Tvoja sestra Sophia nás už potešila piesňou; zaspievaj i ty, dieťa moje. Urob radosť svojmu staručkému tatuškovi.“ Olívia jej vyhovela a zaspievala takú dojímavú pieseň, že aj ja som sa rozcítil.

 

{Keď hlavu stratí krásna žena a pozde zvie, muž ľúbi inú, jak premôže bôľ, ohrdená, jak odčiniť má svoju vinu?

 

Len jedno zmyje previnenie, len jedno stupí hanby hrot a v oči zvodcu slzy vženie — keď uložia ju v chladný hrob.

Pri poslednej strofe sa jej hlas zlomil žiaľom, takže jej pieseň vyznela ešte dojemnejšie. Sotva dospievala, objavil sa koč pána Thornhilla. Zľakli sme sa, najväčšmi moja najstaršia dcéra, ktorá sa nechcela stretnúť so svojím zvodcom, a preto sa vrátila so sestrou do domu, Pán Thornhill zostúpil z koča, prišiel k miestu, na ktorom som ešte vždy sedel, a spýtal sa so zvyčajnou familiárnosťou na moje zdravie. „Pán môj,“ odvetil som, „vaše doterajšie sebavedomé správanie ešte lepšie ukazuje, aký ste podliak. Boli časy, keď by som vás bol pokarhal za bezočivosť, s akou sa predo mnou zjavujete. Teraz sa však nemusíte báť ničoho, lebo staroba oslabila moje rozhorčenie a aj moje povolanie mi v tom bráni.“

„Priznám sa, pán farár,“ odpovedal, „že žasnem nad vašimi slovami a nechápem, čo tým chcete povedať. Dúfam, že si nemyslíte, že svojím nedávnym výletom s vašou dcérou som spáchal cudzoložstvo?“

„Preč,“ zvolal som, „ber sa preč, ty darebák, pľuhák a klamár. Tvoja podlosť je ti ochranou pred mojím hnevom, hoci pochádzam z rodu, ktorý by sa s niečím podobným nebol zmieril. Ach, podliak, len preto, aby si si ukojil chvíľkovú vášeň, zničil si úbohej deve život a znevážil rodinu, ktorá nemá na svete nič iné okrem svojej cti.“

„Ak silou-mocou chcete zostať bedármi,“ povedal, „nemôžem vám v tom brániť. Myslím si však, že ešte môžete byť šťastní. Myslite si o mne, čo chcete, vždy vám rád k šťastiu pomôžem. Napokon ju môžeme dobre vydať za niekoho iného a na dôvažok si môže podržať aj svojho milenca. Totiž, ja budem vždy o nej zmýšľať ako predtým, to mi môžete veriť.“

Pri tomto novom ponižujúcom návrhu vzkypela vo mne krv; myseľ človeka si totiž neraz zachová pokoj, keď mu veľmi ukrivdia, ale malá hanebnosť môže preniknúť priamo do duše a vyvolať zúrivosť.

„Preč z mojich očí, ty had,“ zvolal som, „neopováž sa mi viac chodiť na oči. Keby bol môj syn doma, ten

by ti ukázal! Ale ja som len chorý starec a nešťastný človek. „

„Vidím,“ povedal, „že ma chcete prinútiť, aby som sa zachoval bezohľadnejšie, ako som zamýšľal. Už som vám povedal, čo môžete čakať od mojej priazne; nebude teda od veci, ak vám prezradím, čo vás čaká, keď vzbudíte moju nevôľu. Môj právny zástupca, ktorému som postúpil vašu zmenku, už chce peniaze a veru neviem, ako ináč zabrániť tomu, aby celú vec nedal na súd, než že mu dám tie peniaze sám. No keďže som mal nedávno výdavky súvisiace s mojou nastávajúcou svadbou, nebude to také ľahké ani pre mňa. Okrem toho, môj správca trvá na tom, aby ste zaplatili nájomné, ktoré dlhujete. Ja sa takýmito vecami nezapodievam, ale on vie, čo má robiť. No pri tom všetkom chcem vám pomôcť, rád vás uvidím i s vašou dcérou na svojej svadbe so slečnou Wilmotovou. Želá si to aj moja pôvabná Arabella a dúfam, že jej žiadosť neodmietnete.“

„Pán Thornhill,“ odpovedal som, „počujte moje posledné slovo. Nikdy nedám súhlas k vašej svadbe s inou ženou než s mojou dcérou, aj keď vaša priazeň ma môže vyzdvihnúť až na kráľovský trón, váš hnev však priviesť do hrobu, nedbám. Ty si ma už raz podlo oklamal. Uveril som tvojim čestným úmyslom, ale presvedčil som sa, aký si podliak. Nečakaj teda, že ti budem naklonený. Chod a užívaj, čo ti osud dal krásu, bohatstvo, zdravie a rozkoše. Choď a mňa nechaj v biede, hanbe, smútku a žiali. Ale aj pokorený zachovám si svoju hrdosť. Odpúšťam ti, ale vždy budem tebou opovrhovať.“

„Dobre teda,“ odpovedal, „spoľahnite sa na to, že sa vám odvďačím za tieto nehanebné slová. Čoskoro uvidíte, koho stihne opovrhnutie, mňa alebo vás.“ Hneď nato sa rýchlo vzdialil.

Moja žena i môj syn, ktorí boli pri tomto rozhovore, boli celí zhrození. Dcérky, keď sa dozvedeli, že odišiel, vyšli von a spýtali sa, o čom sme hovorili. Keď počuli.

čo povedal, boli vari ešte zhrozenejšie než ostatní. Pokial ide o mňa, z jeho zloby som si nič nerobil; najtvrdší úder už zasadil a ja som bol pripravený odraziť každý další.

Čoskoro sme sa však presvedčili, že jeho hrozby neboli prázdne slová. Na druhý deň ráno prišiel k nám jeho správca po ročné nájomné. Vzhľadom na okolnosti, o ktorých som už hovoril, nemohol som zaplatiť. Výsledok bol taký, že večer dal odohnať moje hoviadka a predal ich za menej ako polovicu skutočnej hodnoty. Žena i deti ma veľmi prosili, aby som pristúpil radšej na hocijaké podmienky, než dopustil, aby nás náš milosťpán priviedol na mizinu. Zároveň ma zaprisahali, aby som mu dovolil zasa nás navštevovať, a zoširoka vymaľovali pohromy, ktoré ma ináč čakajú; muky v žalári v takej krutej zime, aká nás práve navštívila, i ako v žalári utrpí moje zdravie, beztoho už oslabené popáleninami pri požiari. Ale ja som nepoľavil. „Moji najdrahší,“ riekol som, „prečo chcete odo mňa, aby som urobil to, o správnosti čoho nie som presvedčený. Povinnosť mi kázala odpustiť mu, ale moje svedomie hovorí niečo iné. Mám vyznávať pred svetom to, čo moje srdce odsudzuje? Mám byť krotký ako ovečka a zahŕňať lichôtkami toho nehanebného zradcu, vyhnúť sa tak žaláru, ale naveky niesť oveľa horšie putá, putá duševného otroctva? Nie, nikdy! Ak nás vyženie z tejto chalúpky, nech! My sa len držme pravdy; nech nás uvrhnú hocikam, vždy nám zostane čarovný byt, ktorý nám poskytne útočiště, ak sa budeme môcť zahľadieť do svojich sŕdc neohrozene a s radosťou.“

Takýmito rečami nám prešiel večer. V noci napadlo snehu, preto môj syn ho ráno začal odpratávať a odmetať spred prahu. Nepracoval dlho; zrazu pribehol celkom bledý v tvári a volal, že k nám idú dvaja cudzí chlapi; poznal v nich súdnych vykonávateľov.

Ešte hovoril, keď vošli dnu a šli rovno k posteli,

na ktorej som ležal. Povedali mi, kto sú a po čo prišli, že ma totiž zatýkajú. Prikázali mi, aby som si zbalil svoje veci a šiel s nimi do okresného žalára, ktorý bol od nás vzdialený asi jedenásť míl.

„Priatelia moji,“ povedal som, „mám v takej krutej zime ísť do áreštu? A práve teraz, keď mám popálené rameno a horúčku z popálenia? Nemám poriadnych šiat a som prislabý a pristarý na to, aby som sa brodil takým hlbokým snehom. Ale ak to musí byť, nedbám - -“

Potom som sa obrátil k žene a deťom, povedal som im, aby pobalili to málo, čo nám ostalo, a pripravili sa na odchod. Kládol som im na srdce, aby sa poponáhľali; synovi som povedal, aby si vzal na starosť najstaršiu sestru, ktorá omdlela, keď videla, že ona je príčinou našej pohromy. Snažil som sa povzbudiť svoju ženu, lebo bola bledá ako stena a v náručí tuho stískala zdesené deti, ktoré ju pevne oblapili okolo hrdla a báli sa pozrieť na cudzích mužov. Medzitým moja najmladšia dcéra dala sa do balenia a keďže som jej povedal, aby sa poponáhľala, o hodinu sme boli pripravení na odchod.

« KAPITOLA XXV »

 

I TO NAJBIEDNEJŠIE POSTAVENIE

VŽDY SPREVÁDZA NEJAKÁ ÚTECHA

 

Odišli sme z toho tichého kúta a pomaly kráčali ďalej. Keďže moja najstaršia dcéra bola oslabená horúčkou, ktorá jej v posledných dňoch podkopávala zdravie, jeden zo súdnych úradníkov, ten, čo šiel na koni, zľutoval sa nad ňou a vzal ju k sebe, lebo ani v týchto ľuďoch celkom nevymreli ľudské city. Môj syn držal za rúčku jedného z mojich najmenších, moja žena druhého, mňa viedla najmladšia dcérka, ktorá ronila slzy nie nad svojím, ale nad mojím utrpením.

Už sme sa vzdialili od nášho domu asi na dve míle, keď sme zbadali, že za nami beží hlúčik ľudí, ktorí čosi kričali. Bolo to zo päťdesiat mojich najchudobnejších farníkov. Títo s hroznými nadávkami schmatli oboch súdnych úradníkov a prisahali, že nikdy nedovolia, aby ich pána farára odvliekli do žalára, a že sú ochotní brániť ma do poslednej kvapky krvi. Hneď sa aj do nich pustili. Videl som, že je zle, preto som zakročil a i keď s námahou, predsa sa mi podarilo vyslobodiť súdnych úradníkov z rúk rozzúreného davu. Moje deti ma už videli na slobode, boli bez seba od radosti a dali ju aj najavo. Ale ich radosť netrvala dlho, keď počuli, s akými slovami som sa obrátil na úbohých bedárov, ktorí prišli v dobrej viere, že mi pomôžu.

„Preboha, dietky moje,“ riekol som, „takto ma ľúbite? Takto poslúchate príkazy, ktoré som vám dával z kancľa? Prečo ste sa pustili do súdnych úradníkov? Chcete priviesť do skazy seba i mňa? Kto

vás na to nakriatol? Ukážte mi toho muža! Ako že dýcham, neminie ho môj hnev! Ach, dietky moje, ovečky moje oklamané, vráťte sa domov a slúžte Hospodinovi i vlasti. Možno ešte raz sa sem vrátim šťastnejší ako teraz a urobím všetko, aby aj vy ste boli šťastlivejší. Teraz mi ale neodoprite aspoň tú útechu, že ani jeden z vás nebude chýbať, keď povediem svoje ovečky do Hospodinovho košiara.“

Bolo vidieť, že svoj čin oľutovali, rozplakali sa a jeden za druhým pristupovali ku mne a lúčili sa so mnou. Každému som srdečne potriasol pravicou, každému dal požehnanie a potom sme pokračovali v ceste už bez ďalšej príhody. Podvečer sme prišli do mesta, lepšie povedané do dediny, lebo to bolo iba niekoľko biednych chalúp. Po niekdajšom blahobyte nebolo ani stopy; len žalár prezrádzal, že voľakedy toto miesto bolo vo veľkej vážnosti.

Vstúpili sme do mesta a vošli do hostinca, kde sme sa občerstvili. Po večeri sme boli takí veselí ako vždy. Keď som sa presvedčil, že všetci majú pohodlie, šiel som so súdnymi úradníkmi do žalára. Bola to pôvodne pevnosť a mala jednu väčšiu miestnosť s hrubými mrežami; dlážka bola kamenná. Tu sa zlodeji a dlžníci zdržiavali v niektoré denné hodiny. Okrem toho každý väzeň mal svoju celu, kde ho zatvárali na noc.

Keď som do žalára vstupoval, očakával som, že budem počuť len nárek a stony väzňov; bolo to však celkom ináč. Väzni sa zrejme zo všetkých síl usilovali zaplašiť trudné myšlienky veselým hurhajom. Hneď ma vyzvali, aby som im ako nováčik dal vypiť. Ochotne som im vyhovel, hoci z tej trošky peňazí mi neostalo skoro nič. Poslali po pálenku a o chvíľu v celom žalári sa ozýval len krik, huriavk, smiech a oplzlé reči.

„Ako to,“ hovoril som si, „že títo bezbožní ľudia vedia byť takí veselí a ja som smutný? Veď som väzeň tak ako oni a podistým mám oveľa viac dôvodov byť šťastnejší.“

Takýmito úvahami som sa snažil rozveseliť, ale veselú myseľ človek nikdy nedosiahne úsilím, lebo už samo úsilie je bolestné.

Ako som tak sedel zamyslený v kúte žalára, pristúpil ku mne jeden zo spoluväzňov, sadol si ku mne a dal sa so mnou do rozhovoru. Vždy som sa riadil pravidlom nikdy sa nevyhýbať rozhovoru s hocikým, kto o rozhovor stojí; lebo ak je to dobrý človek, budú mi jeho slová na osoh, ak je zlý, môžem byť osožný ja. Presvedčil som sa, že tento človek, aj keď nie je študovaný, veľa toho vie a že dobre pozná život, lepšie povedané, jeho tienistú stránku. Opýtal sa ma, či som sa už postaral o posteľ; na túto okolnosť som, pravda, vôbec nepomyslel.

„To je zle,“ povedal, „lebo tu vám nedajú nič okrem slamníka a cela je vlhká a studená. Vidí sa mi, že ste vznešený pán. Aj ja som dakedy bol, preto vám prepustím svoju posteľnú plachtu.“

Poďakoval som sa mu a vyslovil svoje prekvapenie nad tým, že nachádzam toľko porozumenia práve v žalári, kde sú samí vyvrheli spoločnosti. Aby videl, že som učený človek, dodal som „že staroveký mudrc si dobre vedel oceniť kamaráta, keď bol v trapiech, lebo povedal — ton kosmon aire, el dós ton hetairon - a naozaj,“ pokračoval som, „aký by to bol svet, keby človek musel byť stále sám?“

„Keď už hovoríte o svete, pane,“ odpovedal môj spoluväzeň, „poviem vám, že svet je už na pokraji staroby: no jednako, kozmogónia alebo stvorenie sveta nedáva spať filozofom všetkých čias. Koľko je názorov na stvorenie sveta! Ale ani Sanchoniathon, Manetho, Berosus a Ocellus Lucanus záhadu stvorenia nerozlúštili. Posledný povedal toto: „Anarchon ara kai ateleutaion to pan, čo znamená —„ „Prepáčte, pane,“ prerušil som ho, „že vám skáčem do takej učenej reči, ale marí sa mi, že tieto slová som už raz počul. Nemal som snáď to šťastie stretnúť vás na jarmoku vo Welbridgi a nevoláte sa náhodou

Ephraim Jenkinson?“ Na túto otázku si iba povzdychol. „Možno si spomeniete,“ pokračoval som, „na istého dr. Primrosa, od ktorého ste kúpili koňa.“

Až teraz ma spoznal, lebo temno v miestnosti a nastávajúca noc mu predtým nedovolili poznať moje črty. „Áno, pán môj,“ riekol Jenkinson, „kúpil som od vás koňa, ale zabudol som zaň zaplatiť. Jediný žalobca, z ktorého mám strach na najbližšom pojednávaní, je váš sused Flamborough. Chce totiž odprisahať, že som aj falšovateľ peňazí. Veľmi ma mrzí, pán môj, že som vás aj iných podviedol. Vidíte,“ pokračoval, „kam ma moje podvody doviedli.“

„Pane,“ riekol som, „ponúkli ste mi svoju pomoc bez nároku na odplatu, nuž si zaslúžite, aby som sa vám odvďačil. Pokúsim sa obmäkčiť suseda Flamborougha, požiadam ho, aby nesvedčil proti vám. Nepochybujem, že splní moju žiadosť, a pokiaľ ide o moju svedeckú výpoveď, nestrachujte sa ničoho.“

„Ach, dôstojný pán,“ zvolal, „budem sa vám za to revanšovať. Dám vám na dnešnú noc svoju najlepšiu posteľnú plachtu a tu v žalári, kde mám nejaké to slovo, vždy vám pomôžem. „

Poďakoval som sa mu a nevedel som sa vynadiviť, ako omladol; pretože vtedy, keď som sa s ním stretol prvý raz, vyzeral aspoň na šesťdesiat. „Dôstojný pán,“ vysvetľoval, „málo poznáte, ako to na svete chodí. Vtedy som mal na hlave parochňu a okrem toho viem napodobniť každý vek od sedemnásť do sedemdesiatky. Ach, dôstojný pán, keby som bol len polovicu toho úsilia, ktoré som vynaložil na podvody, vynaložil na niečo iné, dneska som mohol byť zámožným človekom. Ale aj keď som gauner, môžem vám ešte preukázať priateľské služby, a to aj vtedy, keď to budete najmenej čakať.“

V rozhovore sme potom nemohli pokračovať, lebo vošli väzenskí strážcovia; prišli skontrolovať počet väzňov a pozamkýnať ich na noc. Bol s nimi aj jeden chlap s batohom slamy, ktorý ma zaviedol temnou

chodbou do cely, tiež s kamennou dlážkou. Do jedného kúta som rozložil slamník a dal naň plachtu, ktorú mi dal môj spoluväzeň. Keď som bol s tým hotový, môj sprievodca - bol to zdvorilý človek - zaželal mi dobrú noc. Potom som sa pomodlil a vzdal chválu Hospodinovi za navštívenie, ktoré na mňa zoslal, ľahol som si a spal pokojným spánkom až do svitania.

« KAPITOLA XXVI »

 

NÁPRAVA V ŽALÁRI: ZÁKONY BY BOLI DOKONALÉ,

KEBY NIELEN TRESTALI, ALE AJ ODMEŇOVALI

 

Ráno na svite ma zobudili moji drahí, stáli pri mojej posteli a plakali. Ponurý žalár v nich zrejme vzbudzoval strach. Trocha som ich pokarhal za ich plač a ubezpečil, že som nikdy nespal pokojnejšie ako v tú noc. Potom som sa spýtal na najstaršiu dcérku, ktorá nebola medzi nimi. Povedali mi, že po včerajšej nevoľnosti a námahe jej stúpla horúčka, a preto ju radšej nechali doma. Potom som povedal synovi, aby šiel pohľadať pre nich malý byt s jednou či dvoma izbami, čo najbližšie k žaláru. Poslúchol ma, ale podarilo sa mu nájsť len jednu izbu, ktorú prenajal za lacný peniaz pre matku a sestry. Žalárnik bol dobrý človek, dovolil jemu i jeho malým bračekom bývať so mnou v žalári. Do jedného kúta cely im aj hneď dal priniesť dosť pohodlnú posteľ. Najprv som sa však chcel spýtať svojich malučkých, či sa neboja spávať so mnou na mieste, ktorého sa pri príchode tak hrozili.

„Nože mi povedzte, chlapci, ako sa vám páči vaša nová posteľ? Nebudete sa báť v tejto cele, keď je taká tmavá?“

„Nie, tatuško, nebudeme,“ povedal Dick, „keď ste vy s nami, tak nie.“

„Ani ja nie,“ povedal Bill, ktorý mal ešte len štyri roky, „mne sa páči všade, kde je tatuško, tam je mi najlepšie.“

Mojim drahým som potom povedal, čo každý z nich bude mať na starosti. Dcérke som veľmi kládol na srdce, aby opatrovala chorú sestru, žena sa bude sta-

rať o mňa a moji malučkí mi budú predčítať. „A ty, synku,“ povedal som mu, „vedz, že ich musíš uživiť prácou svojich rúk. To, čo zarobíš ako námezdný robotník, nám bude úplne stačiť. Máš už šestnásť, si mocný, tvoja sila ti pomôže vykonať vela dobrého; musíš totiž zachrániť pred hladom svojich bezbranných rodičov, ba celú rodinu. Nemeškaj teda a ešte dneska večer si nájdi prácu a každý večer dones domov všetko, čo zarobíš.“

Keď som vydal tieto pokyny a zariadil ostatné, odišiel som do spoločnej cely, kde bolo viac svetla a vzduchu. Ale dlho som tam neostal; nadávky, oplzlé a surové slová, ktoré som počul zo všetkých strán, ma zahnali späť do mojej cely. Tu som chvíľu sedel, hĺbajúc o tej čudnej zaslepenosti darebákov, ktorí v presvedčení, že proti nim stojí v zbrani celá spoločnosť, zo všetkých síl sa snažili, aby sa v budúcnosti stali strašnými nepriateľmi ľudstva.

Ich bezcitnosť vyvolávala vo mne najhlbší súcit a zaplašila z mojej mysle vlastné trápenie. Dokonca som si pokladal za povinnosť urobiť pokus o ich nápravu. Rozhodol som sa preto vrátiť sa a napriek ich výsmechu získať si ich vytrvalým úsilím. Keď som prišiel opäť medzi nich, povedal som pánu Jenkinsovi, čo zamýšľam. Ten prijal moje predsavzatie s veselým smiechom a oboznámil s ním ostatných väzňov. Privítali môj návrh s veselým rehotom, lebo si od neho sľubovali novú kratochvíľu; veď už nemali iný zdroj veselostí ako ten, ktorý pramenil z posmeškov a oplzlých rečí.

Najprv som im predniesol prostým, jasným hlasom niekoľko žalmov, čo sa ím videlo veľmi smiešne. Oplzlé slová, stony predstieraného pokánia, grimasy a odŕhanie len zvyšovali všeobecnú veselosť. Ale to ma nepomýlilo; modlil som sa vrúcne ďalej presvedčený, že božie slovo môže len spasiť, nič ho nemôže poškvrniť.

Keď som skončil, začal som kázeň. Dbal som o to,

aby ich najprv pobavila, aby som ich hneď nezahrnul výčitkami. Ešte predtým som zdôraznil, že mi ide len o blaho ich duše, že aj ja som väzňom a že za kázeň nedostanem ani halier. Povedal som, že ma bolí, keď ich počujem nadávať, lebo tým nič nezískajú, ale môžu veľa stratiť. „Ubezpečujem vás, drahí priatelia moji,“ riekol som, „lebo ja vás pokladám za priateľov, hoci svet o vaše priateľstvo nestojí, ubezpečujem vás, že keď denne budete kliať hoc tisíc ráz, do vášho mešca tým nepribudne ani penny. Nuž prečo teda spomínate každú chvíľu diabla, načo sa uchádzate o jeho priateľstvo, keď viete, ako mrzko sa vám za to odvďačí. Vari vám dal inšie než nabrúsený jazyk a prázdny žalúdok? Môžete mi veriť, že ani na druhom svete vám nedá nič lepšie. Ak máme s niekým zlé skúsenosti, je len prirodzené, že sa obrátime na niekoho iného. Vari by stálo za pokus presvedčiť sa, ako sa vám budú páčiť skutky toho, ktorý vám sľubuje, že vás vezme k sebe na nebesá. Veru, povedám vám, dietky moje, že vskutku je hlúpy ten, ktorý najprv vyrabuje dom a potom volá na pomoc žandárov. A ste vy vari múdrejší? Všetci sa utiekate k tomu, ktorý vás už toľko ráz oklamal a ktorý je oveľa horší ako žandári. Tí vás len chytia a obesia, ale tento nielen chytí a obesí, ale čo je najhoršie, nepustí vás z rúk, aj keď kat už dokončí svoje dielo.“

Keď som skončil, ozvali sa pochvalné hlasy a podaktorí väzni prišli ku mne, stisli mi ruku a prisahali, že som skvelý človek, že ma chcú lepšie poznať. Sľúbil som im teda, že kázeň na druhý deň zopakujem, a začal som dúfať, že dakoho aj napravím; vždy som totiž bol tej mienky, že nikto nie je taký zlý, aby sa nemohol napraviť, že každé srdce môžu zraniť šípy výčitiek, ak lukostrelec dobre zacieli. Spokojný s tým, čo som vykonal, vrátil som sa do svojej komnaty, kde mi žena pripravila skromné jedlo. Pán Jenkinson ma poprosil, či si môže prisadnúť so svojím jedlom ku mne, lebo, ako sám povedal, so mnou je radosť sa

zhovárať. Mojich drahých videl teraz po prvý raz, lebo do mojej cely prichádzali dverami z úzkej chodby, o ktorej som už hovoril, nechodili cez spoločnú väzenskú celu. Zbadal som, že na Jenkinsona hlboko zapôsobila krása mojej mladšej dcérky, ktorej na kráse pridával jej zamyslený výzor, a obdivne sa pozrel aj na mojich malučkých.

„Ach, dôstojný pán,“ zvolal, „toto nie je miesto pre také utešené a dobré deti.“

„Nuž bohu buď vďaka,“ povedal som, „moje dietky sú naozaj poriadne a dobré a ostatné nie je dôležité.“ „Som presvedčený, pán farár,“ povedal Jenkinson, „že je to dobrý pocit, keď človek má pri sebe takú milú rodinku.“

„Áno, pán Jenkinson,“ odpovedal som, „je to naozaj dobrý pocit. Bez nich by som bol ako stratený. Pri nich aj žalár sa premení na palác. Je len jeden spôsob, ako ma raniť — keď im dakto ublíži.“

„Bojím sa, pán farár,“ povedal, „že aj ja som sa voči vám previnil, lebo tuším jednému z vašich — „ pozrel pritom na Mojžiša, „,som ublížil. Chcem ho poprosiť, aby mi odpustil.“

Môj syn sa hneď rozpamätal na jeho hlas a črty, hoci predtým ho videl v preoblečení; podal mu ruku a rád mu odpustil. „Predsa však nechápem,“ povedal, „podľa čoho ste poznali, že práve ja budem ľahká obeť.“

„Mladý pán,“ odpovedal, „nevyčítal som to z vašej tváre, ale povedali mi to biele pančuchy a čierna stuha vo vašich vlasoch. Ale nemajte mi to za zlé, oklamal som už aj múdrejších ľudí. No napokon mi moja prešibanosť nepomohla a tí hlupáci ma dostali.“

„Možno,“ povedal môj syn, „keby stenám vyrozprávali svoj život, veľa by sme sa poučili a pobavili.“ „Ani jedno, ani druhé,“ odpovedal Jenkinson. „Opis nerestí a podvodov len stupňuje našu nedôveru a prekáža nám v dosahovaní úspechov. Pútnik, ktorý nedôveruje nikomu, s kým sa stretne, a odvráti sa od

každého, kto vyzerá ako lupič, zriedka príde načas k cieľu svojej cesty.

Naozaj, z vlastnej skúsenosti viem, že ten, čo veľa vie, je najväčší hlupák pod slnkom. Mňa považovali za prešibaného už od mala. Keď som mal sedem, ženy vraveli, že som poriadny parobček. Ako štrnásťročný som už dobre poznal svet, nosil som klobúk zacapený nakrivo a ľúbil ženy. Keď som dosiahol dvadsiatku, hoci som bol počestný a poriadny, každý ma považoval za mladíka mazaného všetkými masťami. Čo mi ostávalo iné, ako stať sa podvodníkom? Odvtedy snujem len samé podvody, no žijem v stálom strachu, že ma odhalia. Často som sa vysmieval vášmu počestnému susedovi Flamboroughovi a aspoň raz za rok som mu prešiel cez rozum. A predsa tento počestný človek, ktorý nič netušil, zbohatol, pokým ja som síce podvádzal, ale som zostal chudobný, a nemôžem sa utešovať ani tým, že som počestný človek. Teraz však,“ pokračoval, „rozpovedzte mi, čo sa vám vlastne stalo, čo vás doviedlo sem. Hoci mne sa žaláru vyhnúť nepodarilo, možno sa mi podarí dostať z neho svojich priateľov.“

Rozpovedal som mu pekne po poriadku nešťastie, čo nás postihlo a z ktorého sa teraz nevieme vymotať.

Počúval ma pozorne, na chvíľu sa zamyslel, potom sa udrel po čele, ako keby mu dačo zišlo na um, a rozlúčil sa s tým, že uvidí, čo sa dá urobiť.

« KAPITOLA XXVII »

 

POKRAČOVANIE PREDOŠLEJ KAPITOLY

 

Na druhý deň ráno som oboznámil ženu a deti so svojím plánom polepšiť väzňov. Stretol som sa však so všeobecným nesúhlasom; všetci tvrdili, že sa to nedá uskutočniť, a hovorili, že moje úsilie vyjde nazmar a zneuctí moje povolanie.

„Nevravte tak,“ povedal som, „lebo títo ľudia, aj keď hlboko padli, sú ešte vždy ľuďmi a to stačí na to, aby som s nimi cítil. Ohrdená dobrá rada sa vráti k tomu, kto ju dáva, a obohatí ho. Ak ich moje rady nepolepšia, možno polepšia mňa. Och, dietky moje, keby títo úbožiaci boli kniežatami, tisícky kňazov by prejavili ochotu ujať sa ich; ja si ale myslím, že srdce človeka pochovaného na dne žalára je práve také cenné ako toho, čo sedí na tróne. Áno, drahí moji, ak to bude len trocha možné, sprobujem ich napraviť. Možno nie všetci pohrdnú mojou pomocou. Možno sa mi podarí zachrániť z priepasti aspoň jedného a už to bude veľký zisk; lebo niet na zemi väčšieho drahokamu, ako je ľudská duša.“

Rieknuc to, odišiel som od nich a odobral sa do spoločnej väzenskej cely, kde väzni v dobrej nálade nedočkavo ma očakávali. Každý sa chystal z pána farára si vystreliť. Ešte som ani nezačal, jeden väzeň ma akoby náhodou potiahol za parochňu a hneď sa mi ospravedlnil. Druhý, ktorý stál obďaleč, tak šikovne pľuvol cez zuby, že celá spŕška slín padla na moju modlitebnú knižku. Tretí volal amen takým přetvářným hlasom, že ostatní jasali od radosti. Štvrtý mi

ukradomky vzal puzdro na okuliare. Bol však medzi nimi jeden, ktorého kúsok rozveselil ostatných najväčšmi. Keď videl, ako si ukladám náboženské knihy pred seba na stôl, šikovne jednu z nich vzal a miesto nej ta položil knihu s oplzlým obsahom. No ja som si vôbec nevšímal, čo mi títo nespratníci vyparatili, ďalej som hovoril v pevnom presvedčení, že to, čo bolo na mojom pokuse smiešne, vyvolá posmech iba po prvý alebo druhý raz, zatiaľ čo to vážne bude mať trvácny účinok. Môj plán sa podaril a ani nie o týždeň ma počúvali trpezlivo i pozorne.

Teraz som si gratuloval, že som v svojom úmysle vytrval a v skazených ľuďoch prebudil ľudské city; začal som pomýšľať i na to, že im pomôžem aj vo veciach všedných, aby užitočnejšie trávili čas. Doteraz poznali len hlad alebo hojnosť, neviazaný život alebo trpkú núdzu. Ustavične sa len vadili, mastili karty, vyrezávali šparáky na tabak. Táto ich kratochvíľa mi vnukla myšlienku, že ich navediem, aby prirezávali kolíky pre trafikantov a drevené klince pre ševcov; na drevo, ktoré sme na to potrebovali, sme sa zložili a ja som zariadil predaj hotových výrobkov. Takto si každý denne čosi zarobil — síce máličko, ale dosť na obživu. To však nebolo všetko; zaviedol som tiež pokuty za oplzlé reči a peňažité odmeny za zvlášť veľkú pilnosť. A tak ani nie za štrnásť dní vychoval som z nich pomerne užitočných a družných ľudí. Mňa zasa tešilo vedomie, že som bol ako zákonodarca, ktorý v nich potlačil rodenú divosť a urobil z nich ľudí priateľských a poslušných.

Bolo by naozaj potrebné, aby zákonodárci dbali skôr o nápravu než prísne tresty. Mali by pochopiť, že zločiny nevyhubíme, keď budeme často trestať, takže trest bude niečím všedným, ale vtedy, ak trest bude čímsi hrozným. Potom terajšie žaláre, do ktorých posielajú previnilcov alebo úbožiakov, ktorí sa stanú tam zločincami, potom žaláre, do ktorých zatvoria úbožiaka za jeden zločin, ale keď z nich

Vyjde, ak vôbec raz vyjde von živý, je pripravený páchať tisícky iných zločinov, mali by nahradiť miesta pokánia a samoty, ako je to v ostatných krajinách. Tam by sa o previnilcov starali ľudia, ktorí by v nich vedeli vzbudiť ľútosť, ak boli vinní, alebo ak boli nevinní, utvrdiť ich v úsilí žiť cnostným životom. Len takto, nie čoraz vyššími trestami možno spravovať štát. Taktiež môžem iba pochybovať o platnosti práva, ktoré si človek osobuje, totiž o práve vyniesť hrdelný trest za malé previnenie. Ak ide o vraždu, je to v poriadku, lebo už zákon sebaobrany nám prikazuje zbaviť sa človeka, ktorý si neváži život iného. Proti takému človeku sa búri celá naša prirodzenosť, ale nebúri sa vtedy, ak mi niekto niečo ukradne. Prirodzené právo mi nedáva právo vziať dotyčnému život, lebo kôň, ktorého mi ukradol, je práve tak jeho majetkom ako mojím. Takéto právo by mohlo vyplynúť len z dohody medzi nami, že totiž ten, kto ukradne druhému koňa, musí zomrieť. Ale to by bola zlá dohoda, veď nikto nemá právo voľne nakladať s ľudským životom, lebo mu nepatrí. A okrem toho táto dohoda je škodlivá a nepotvrdilo by ju ani dnešné právo, lebo hrdelný trest by bol priveľkým trestom za malé previnenie; je lepšie, ak dvaja ľudia ostanú nažive než jeden. Ak takáto dohoda nemá miesta medzi dvoma ľuďmi, práve tak to platí pre stovky alebo státisíce ľudí; lebo práve tak ako desať miliónov kruhov nikdy nevytvorí štvorec, ani spojený hlas miliardy ľudí nemôže z toho, čo je zlé, urobiť niečo dobré. To hovorí zdravý rozum i naša prirodzenosť. Divosi, ktorí sa spravujú len prirodzeným zákonom, majú vo veľkej úcte život človeka; zriedka prelievajú krv, a to len vtedy, keď chcú potrestať nejaký krutý zločin.

Naši saskí predkovia boli síce vo vojne krutí, ale v časoch mieru málo zamestnávali katov. Všetky mladé štáty, ktoré majú ešte silne vyvinutý cit pre prirodzené právo, len zriedka vynášajú hrdelný trest.

Len vo vyspelejších štátoch trestné právo, ktoré je v rukách boháčov, ťažko dolieha na chudobných. Čím je vláda staršia, tým väčšmi sa na nej prejavujú príznaky stareckej nevrlosti. Akoby sme lipli na majetku, čím ho máme viac, ale zároveň akoby sme sa tým väčšmi oň strachovali, na jeho ochranu dennodenne vydávame nové zákony a stavaním šibeníc chceme nahnať strach každému zlodejovi.

Neviem, či je to preto, že máme toľko zákonov, alebo či je u nás toľko darebákov, ale isté je, že v žalároch našej krajiny je viac odsúdencov, než v polovici štátov na kontinente dohromady. Možno je to z oboch príčin, lebo sa vzájomne podmieňujú. Keď ľud vidí, že právo nerozlišuje a trestá rovnakým trestom rozličné previnenia, sám prestáva rozlišovať medzi veľkým a malým zločinom; práve toto rozlišovanie je základom morálky. Preto sa stáva, že množstvo zákonov vyvoláva nové priestupky a nové priestupky si vyžadujú nové tresty.

Bolo by lepšie, keby štátna moc miesto toho, aby vynášala nové zákony na potrestanie previnilcov, namiesto toho, aby napínala tetivu, kým nepraskne, namiesto toho, aby odkopla ničomníkov bez toho, že by sa presvedčila, či nemôžu byť ešte užitoční, a namiesto úsilia o nápravu sa uchyľovala k pomste, opakujem, lepšie by bolo, keby priestupkom predchádzala a zo zákona urobila ochrancu, a nie tyrana ľudí. Potom by sa ukázalo, že ľudia, ktorých pokladáme za stratených, potrebujú len pomocnú ruku; potom sa ukáže, že ľudia uvrhnutí na dlhé roky do žalára len preto, aby tým, čo žijú v hojnosti, nechýbalo nič, pri správnom zaobchádzaní budú štátu oporou v čase nebezpečenstva; potom sa ukáže, že sa nám podobajú nielen tvárou, ale i dušou. Potom sa ukáže, že len málo je takých skazených, aby sa nám vytrvalým úsilím nepodarilo ich napraviť, a že človek prestane páchať zločiny, aj keď neodvisne na šibenici, a že nebude potrebné krvou upevňovať našu bezpečnosť.

« KAPITOLA XXVIII »

 

NA TOMTO SVETE SÚ ŠŤASTNÍ SKÔR TÍ, ČO SI HĽADIA

SVOJHO PROSPECHU, NEŽ ĽUDIA CNOSTNÍ. V OČIACH

HOSPODINA NIE JE HLAVNÉ POZEMSKÉ ŠŤASTIE ČI NEŠŤASTIE,

A ANI NEDBÁ O TO, ABY CNOSTI UŽ NA ZEMI DOŠLI ODMENY

 

Už som bol v temnici viac ako dva týždne, ale moja drahá dcérka Olívia ma ešte nenavštívila a mne sa po nej velmi cnelo. Povedal som to svojej starkej a na druhý deň ráno chúďa Olívia vošla do mojej cely spolu so svojou sestrou, ktorá ju podopierala pri chôdzi. V tvári sa tak zmenila, že som sa zhrozil. Jej niekdajšia krása sa vytratila, ruka smrti ju natoľko poznačila, že som sa toho až desil. Sluchy mala prepadnuté, čelo silne vystupovalo a na lícach sa jej usídlila chorobná bledosť.

„Som rád, že ťa opäť vidím, dcérka moja,“ povedal som, „ale prečo si taká skľúčená? Už kvôli mne nesmieš dopustiť, aby tvoje nešťastie ti natoľko podkopávalo zdravie, veď mne je tvoj život taký drahý ako môj vlastný. Vzchop sa, dieťa moje, uvidíš, možno i na nás sa ešte usmeje šťastie.“

„Tatuško,“ riekla, „vždy ste boli ku mne taký dobrý. Moja bolesť je o to väčšia, keď si uvedomím, že sa už nikdy nebudem môcť radovať spolu s vami. Ja už tu na zemi šťastná nebudem. Túžim čím skôr opustiť miesto, kde mi bolo súdené len utrpenie, Viete, tatuško, bolo by najlepšie, keby ste pánu Thornhillovi ustúpili, možno sa potom nad vami zľutuje, takže sa mi bude ľahšie umierať.“

„Nikdy, dieťa moje,“ odpovedal som, „vravím ti, nikdy za nič na svete nepripustím, že moje dieťa je prostitútka. Aj keď ľudia ťa budú odsudzovať, ja na tvoj čin hladím ako na prejav ľahkovernosti, nie viny.

Drahé dieťa, nie som tu nešťastný, hoci žalár je taký ponurý. Môžeš mi veriť, že pokým budeš nažive, nikdy nedovolím, aby ťa urobil ešte nešťastnejšou tým, že sa vydáš za iného.“

Môj spoluväzeň, ktorý to všetko vypočul, po dcérinom odchode celkom oprávnene mi vyčítal tvrdohlavosť, s akou odmietam možnosť, ktorá by mi mohla priniesť slobodu. Poukázal na to, že ostatných členov rodiny by som nemal obetovať z lásky k jednému dieťaťu, ktoré koniec koncov je si samo na vine. „Okrem toho,“ dodal, „neviem, či konáte správne, keď sa staviate proti zväzku muža so ženou, čo práve robíte tým, že odmietate dať súhlas k sobášu, ktorému ne môžete zabrániť, a naopak, svojím činom môžete urobiť nešťastnými iných.“

„Pán môj,“ odpovedal som, „nepoznáte človeka, ktorý nám spôsobil toľko utrpenia. Veľmi dobre viem, že aj keď ustúpim, nezískam ani hodinku slobody. Viem, že práve v tomto žalári asi pred rokom umrel jeden jeho dlžník hladom. Ale i keby moja povoľnosť a súhlas s jeho sobášom ma mohli preniesť odtiaľto do najkrajšej komnaty v jeho kaštieli, predsa by som to neurobil; čosi mi hovorí, že tým by som vyslovil súhlas s cudzoložstvom. Pokým žije moja dcéra, pre mňa je platné jedine manželstvo, ktoré uzavrela s ním. Keby však už nebola medzi živými, potom zaiste by som bol najväčší podliak, keby som sa z pomsty staval do cesty dvom milencom, čo túžia po manželstve. Nie, hoci je podliak, tým skôr by som chcel, aby sa oženil, lebo to by bola záruka, že už nebude páchať ďalšie neprávosti, Ale či by som nebol najkrutejší otec, keby som len preto, aby som sa dostal z temnice, podpísal písmo, ktoré by znamenalo smrť pre moje dieťa? Predsa nedopustím, aby som len preto, že sa oslobodím od jedného utrpenia, zlomil srdce svojho dieťaťa tisícorakým utrpením!“

Uznal, že mám pravdu, ale predsa vyslovil obavu, či život mojej dcéry nevisí už natoľko na vlásku, že

zbytočne budem ďalej zotrvávať v žalári. „Keď už nechcete ustúpiť synovcovi,“ povedal, „dám vám iný návrh. Obráťte sa s celou vecou na jeho strýka, ktorý má v našom kráľovstve povesť najspravodlivejšieho a najlepšieho človeka. Radím vám, pošlite mu list, napíšte mu, čo spáchal jeho synovec, a stavím sa, že o tri dni dostanete odpoveď.“ Poďakoval som sa mu za túto radu a hneď som ju chcel splniť, ale nemal som papier, lebo na nešťastie všetky peniaze sme ráno minuli na jedlo. Ale Jenkinson mi ho zadovážil.

Po celé tri dni som myslel len na to, ako pochodím s tým listom. Moja žena mi ustavične hovorila, že lepšie bude ustúpiť než trápiť sa tu v žalári. Každú hodinu som dostával nové správy o zhoršujúcej sa chorobe mojej dcérky. Prešiel tretí deň, prešiel aj štvrtý, ale na svoj list som nedostal odpoveď — sťažnosť cudzieho človeka na obľúbeného synovca sa pochopiteľne nemohla stretnúť „s priaznivým ohlasom. Moje nádeje sa teda znovu rozplynuli. Môj duch však ešte vždy odolával, hoci žalár a zlý vzduch zhoršili moje zdravie a popálené plece ma bolelo čoraz väčšmi. Keď som ležal na slamníku, sedávali pri mne moji malučkí, čítali mi z kníh alebo načúvali so slzami v očiach mojim naučeniam. Zdravie mojej dcérky sa však horšilo rýchlejšie ako moje. Každá správa o nej zvyšovala moju obavu a prehlbovala moju bolesť. Piaty deň po tom, čo som napísal pánu Williamovi Thornhillovi list, vyľakala ma správa, že už nevládze rozprávať. Len teraz mi bol žalár ozajstným utrpením. Moja duša túžila rozbiť mreže, aby som mohol dlieť pri jej smrteľnom lôžku, utešovať a posilňovať ju, počuť jej posledné želanie a pripraviť ju na cestu do nebies. Hneď potom prišla ďalšia správa, že už umiera, ale mne nebola dopriata ani slabá útecha plakať pri jej smrteľnom lôžku. Po chvíli prišiel Jenkinson s poslednou správou: už dotrpela. Keď druhý deň ráno Jenkinson prišiel ku mne, boli pri mne moji malučkí; tie nevinné dietky robili, čo mohli, aby ma

nejako utešili. Boli by mi rady předčítali a snažně ma prosili, aby som neplakal, lebo sa môj zdravotný stav zhorší. „Sestrička je teraz anjelom, tatuško,“ riekol starší chlapček, „,prečo teda plačete? Keby ste šli, tatuško, so mnou, i ja by som sa rád stal anjelom. Spolu by sme odleteli z tejto strašnej temnice.“ „Áno,“ dodal mladší, „tam v nebi, kde je teraz naša sestrička, je krajšie než tu. Tam sú len dobrí ľudia, tuná samí zlí.“

Jenkinson prerušil ich nevinný džavot slovami, že teraz, keď už moja dcéra nie je medzi živými, mal by som naozaj vážne myslieť na ostatných svojich drahých a hľadieť si zachrániť život, lebo tu nemám ani to najnutnejšie a aj zlý vzduch mi podkopáva zdravie. Dodal, že už z ohľadu na blaho tých, ktorým som jedinou oporou, by som mal odložiť svoju pýchu a hnev. Zdravý rozum a zodpovednosť, ktorú mám, vyžadujú, aby som sa udobril s mladým pánom.

„Hospodinovi buď chvála,“ odpovedal som, „že hnev a pýcha ma už prešli. Nenávidel by som seba, keby som vo svojom srdci našiel čo len zrnko pýchy alebo túžby po pomste. Naopak, veď môj nepriateľ bol voľakedy mojím farníkom a ja dúfam, že na posledný súd ho privediem s nepoškvrnenou dušou. Nie, milý pane, už aj nenávisť ma prešla a hoci ten človek mi vzal to najmilšie, to, čo mi je drahšie než všetky jeho poklady, hoci mi prebodol srdce a hoci som chorý, na smrť chorý, priateľu, predsa na pomstu nepomýšľam. Áno, som ochotný dať súhlas k tomu sobášu a ak ho moja povoľnosť poteší, dajte mu aj vedieť, že ľutujem, ak som mu ublížil.“

Jenkinson vzal pero, atrament a napísal všetko presne tak, ako som to povedal. Ja som list potom podpísal a kázal synovi, aby ho zaniesol pánu Thornhillovi, ktorý sa v tom čase zdržiaval na svojom vidieckom sídle. Asi o šesť hodín sa syn vrátil s ústnou odpoveďou. Povedal, že dostať sa k mladému pánovi nebolo ľahké, lebo sluhovia boli bezočiví a hneď ho

odbili. Podarilo sa mu však uvidieť milosťpána, keď vychádzal z domu, aby zariadil čosi ohľadne svadby, ktorá mala byť o tri dni. Pristúpil k nemu s čo najhlbšou poklonou a odovzdal mu list; keď ho pán Thornhill prečítal, povedal, že moja povoľnosť je zbytočná, lebo prišla už neskoro. Počul totiž, že sme sa obrátili na jeho strýka, i to, že som nepochodil. A vôbec, v budúcnosti sa mám obracať jedine na jeho právneho zástupcu, a nie na neho osobne. Pravda, moje dcéry si váži, sú to príjemné dievčatá, preto len privíta, ak budú chcieť byť medzi nami prostredníčkami,

„Nuž, pán môj,“ povedal som svojmu spoluväzňovi, „teraz aj vy vidíte, aký je to človek, čo ma tak prenasleduje. Je schopný naraz žartovať i ubližovať. No ja nedbám, veď čoskoro už budem slobodný. Aj keď mi nechce sňať putá, už som na ceste k príbytku, ktorý žiari jasnejšie, čím bližšie prichádzam k nemu. Táto nádej zmierňuje moje utrpenie. Zanechám po sebe síce bezbrannú rodinu, ale dúfam, že biedne siroty nebudú celkom opustené. Možno sa nájde dobrý človek, ktorý z ohľadu na ich úbohého otca im pomôže. Možno sa nájdu iní, ktorí im budú pomáhať preto, aby Hospodin bol voči nim milosrdný.“

Ešte som hovoril, keď moja žena, ktorú som už nevidel celý týždeň, vošla s tvárou, na ktorej sa zračila strašná bolesť. Bolo vidieť, že mi chce čosi povedať, ale nevedela vysloviť ani slovo. „Žena moja,“ zvolal som, „prečo sa tak trápiš, keď vieš, že ja potom trpím ešte väčšmi? Aj keď moja povoľnosť neobmäkčila nášho neľútostného a nemilosrdného pána, aj keď som odsúdený umrieť v tejto hroznej temnici, aj keď sme stratili drahé dieťa, tie deti, čo ostali, budú ti útechou, keď mňa už nebude:“

„Uhádol si, naozaj sme stratili drahé dieťa,“ riekla, „lebo sme stratili našu Sophiu, moja najdrahšia je preč, uniesli ju dvaja zlosynovia,“

„Preboha, čo to vravíte, pani? Slečnu Sophiu uniesli dvaja zlosynovia? To nie je možné.“

Moja žena len meravo hľadela pred seba a z očí jej padali slzy. Manželka väzňa, ktorá prišla s ňou, povedala nám o tom viac. Spolu s mojou ženou a Sophiou sa prechádzali po hradskej kúsok za dedinou, kde prifrčal k nim koč a náhle pri nich zastal. Vystúpil z neho dobre oblečený pán, nebol to však pán Thornhill, schmatol moju dcéru okolo drieku, násilím ju strčil do koča, zavolal na pohoniča, aby šibol do koní, a o chvíľu ich nebolo.

„Ach, zavŕšená je miera môjho utrpenia,“ riekol som. „Už nemám ani jednu dcéru. Nenechal mi ani jednu! Ach, ten netvor! Vzal mi moje najmilšie dieťa. Bola krásna ako anjel a aká múdra! Preboha, ratujte moju ženu, omdlieva. Nenechal mi ani jednu!“ „Ach, muž môj,“ riekla moja žena, „tuším potrebuješ viacej útechy ako ja. Naše súženie je veľké, ale ja vydržím aj to najväčšie, keď budem vidieť, že netrpíš. Nech mi zoberú trebárs všetky deti i zvyšok majetku, len nech mi nechajú teba.“

Môj syn, ktorý bol prítomný, robil všetko, aby zmiernil náš žiaľ. Prosil nás, aby sme si nezúfali; aspoň on dúfa, že ešte dakedy budeme môcť ďakovať Hospodinovi.

„Dieťa moje,“ povedal som, „obzri sa okolo seba a povedz, či je možné, aby som ešte raz mohol byť šťastný. Už zhasol aj posledný lúč útechy a šťastie ma čaká už len na druhom svete.“

„Drahý tatuško,“ povedal, „mám čosi, čo vám urobí radosť. Je to list od brata Georgea!“ „Od Georgea?“ spýtal som sa ho rýchlo. „Vie už o našom nešťastí? Dúfam, že aspoň jeho nestihlo také trápenie!“

„Áno, tatuško, je veselý a šťastný. Píše len dobré noviny. Plukovník si ho obľúbil a sľúbil mu, že pri prvej príležitosti ho vymenuje za poručíka.“

„Vieš to iste?“ spytovala sa moja žena. „Vieš iste,

že môjmu synovi sa nepřihodilo nič zlé?“ „Viem to, mamička,“ odpovedal Mojžiš. „Ten list vás nesmierne poteší, o tom som presvedčený.“

„Ale vieš iste,“ pokračovala moja žena, „že list je od neho, že sa mu naozaj vodí dobre?“ „Áno, mamuška,“ odpovedal, „písal ho on. Môj brat. Raz určite bude pýchou a oporou našej rodiny.“ „Vďaka ti, Hospodine,“ riekla moja žena, „že nedostal môj posledný list. Áno, starký môj,“ obrátila sa ku mne, „priznám sa ti, že aj keď Hospodin nás navštevuje utrpením, tentoraz bol milosrdný. Vo svojom poslednom liste, písanom vo veľkom hneve, požiadala som syna, aby otcovi a sestre, ak je pravý chlap, dopomohol k právu a pomstil nás. Ale vďaka tomu, ktorý všetko spravuje, list sa stratil, a tak je všetko v poriadku.“ „Nešťastnica,“ zvolal som, „čo si to urobila? Och, len krôčik chýbal k pádu do priepasti, v ktorej ste mohli obaja nájsť smrť. Prozreteľnosť k nám naozaj bola tentoraz milosrdná. Ušetrila môjho syna, aby moje deti mali otca a ochrancu, keď mňa už nebude. Teraz vidím, aký som bol nespravodlivý, keď som sa ponosoval, že pre mňa už niet útechy. Veď sa dozvedám, že synovi sa vodí dobre, že nevie nič o našich súženiach Hospodin ho ušetril, bude môcť byť oporou ovdovenej matke a ochrancom svojich bratov a sestier. Sestier? Veď sestry už nemá! Sú preč, uniesli mi ich a ja umieram!“

„Otec,“ povedal môj syn, „dovoľte, aby som najskôr prečítal ten list. Viem, že vás poteší,“ Povedal som mu teda, aby čítal, a on začal:

 

{„Drahý tatuško, na chvíľu som odvrátil svoje myšlienky od radostí, ktoré ma obklopujú, a upriamil ich na to, čo je mi milšie, na náš drahý kozub tam doma. Vidím vás v duchu, drahí moji, vidím vás, ako pozorne čítate každý môj riadok, každé slovo. S radosťou si vyvolávam v duchu vaše tváre, ktoré nepoznačila krutá ruka ctižiadosti alebo núdze! Vaše}

{šťastie doma bude iste väčšie, keď sa dozviete, že som veľmi spokojný so svojím postavením a že som tu z každej stránky šťastný. Náš pluk neodchádza z Anglicka, ako sa pôvodne predpokladalo. Môj veliteľ ma poctil svojím priateľstvom, vodí ma so sebou do každej spoločnosti, kam chodieva on, takže keď ta prídem sám, väčšmi si ma vážia. Ale osud mi nedovoľuje zabúdať na druhých, hoci na mňa zabúdajú všetci moji priatelia. Medzi tých musím zahrnúť, tatuško, aj Vás, lebo už dlho márne čakám na list z domu, na ktorý sa tak veľmi teším. Aj Olívia a Sophia sľúbili, že mi napíšu, ale zrejme zabudli. Povedzte im, že sú potvory, že sa na ne strašne hnevám, ale neviem, ako je to, že keď ich chcem v duchu pokarhať, badám, že moje srdce je cele prestúpené iba láskou k nim. Preto, prosím Vás, povedzte im, že ich mám veľmi rád, a Vás ubezpečujem, že vždy ostanem Vaším verným synom.“}

 

„Vďaka ti, Hospodine,“ riekol som, „že pri všetkom našom utrpení aspoň jeden z našej rodiny má lepší lós. Bože, opatruj ho, nech ho nepostretne nič zlé, nech sa stane oporou ovdovenej matky a otcom týchto dvoch dietok. Iné dedičstvo mu nemôžem poručiť. Nech uchráni ich nevinnosť pred pokušeniami, ktoré prináša bieda, a nech z nich vychová poriadnych ľudí.“ Len čo som to dopovedal, z prízemia žalára sa ozval hrmot, akoby sa strhla búrka. Hluk potom hneď prestal, ale počuli sme, ako na chodbe vedúcej k mojej cele rinčia reťaze. Do cely vstúpil žalárnik a priviedol so sebou mužského zaliateho krvou, spútaného v najťažších okovách. Pozrel som sa súcitne na toho neboráka, ale súcit vystriedala hrôza, keď som videl, že to je môj syn George. „George, syn môj! Čo to vidím! Si to ty? Ako to, že krvácaš? Prečo si v putách? Ako sa to ku mne vraciaš? Och, kiež mi pri pohľade na teba pukne srdce a vezme si ma smrť!“ „Ale, tatuško,“ povedal môj syn pevným hlasom,

„kde sa podela vaša nepoddajnosť? Trest si zaslúžim ja! Svoj život som si zničil! Nech mi ho vezmú!“ Chvíľu som sa snažil ovládnuť svoj žiaľ, ale, nepreháňam, to úsilie ma skoro stálo život. „Och, chlapče môj, srdce mi krváca, keď ťa vidím takto a nemôžem ti pomôcť. Práve vo chvíli, keď som sa nazdával, že sa ti vodí dobre, keď som sa modlil, aby sa ti nič nestalo, vidím ťa takto - spútaného a zraneného! Koho má Hospodin rád, vezme si ho k sebe ešte mladého. Ale ja som musel zostarnúť, veľmi zostarnúť a dožiť sa takéhoto dňa. Musím vidieť, ako moje deti predčasne umierajú, kým ja, neborák, žijem. Nech je stokrát prekliaty ten človek! Preklínam, stokrát preklínam vraha svojich detí! Nech sa raz dožije toho, že uzrie ako

ja – „

„Prestaňte, otec,“ odpovedal môj syn, „lebo sa budem za vás hanbiť. Ako môžete zabúdať na svoj vek a svätý úrad a takto bezdôvodne napádať spravodlivosť božiu a preklínať. Veď tá kliatba môže potom padnúť na vašu starú šedivú hlavu. Nie, otec, teraz ma radšej pripravte na smrť, ktorá ma zakrátko čaká, a vyzbrojte ma nádejou a odvahou vypiť tento trpký kalich, ktorý mi je údelom.“

„Dieťa moje, ty nesmieš umrieť! Viem, že si sa nedopustil ničoho takého, za čo by si si zaslúžil taký krutý trest. Môj syn nemohol spáchať taký zločin, za ktorý by sa museli jeho rodičia hanbiť.“

„Môj zločin, tatuško,“ odpovedal môj syn, „je taký, že zaň nemôžem čakať milosť. Keď som dostal mamuškin list, hneď som sa vypravil na cestu domov, rozhodnutý potrestať toho, kto pošpinil našu česť. Poslal som mu písmo, že ho vyzývam na súboj. On ale neprišiel. Poslal štyroch svojich sluhov, ktorým kázal, aby sa ma zmocnili. Prvého, čo ma napadol, som zranil, obávam sa, že smrteľne, ale ostatným trom sa ma podarilo zajať. Ten zbabelec ma teraz chce vydať súdu. Dôkazov proti mne má dosť, hlavný však je ten, že na súboj som ho vyzval ja. Pretože zákon som

prestúpil ja, nemôžem očakávať milosť, Tatuško, v minulosti ste ma vždy nabádali k vytrvalosti; teraz prosím, buďte mi príkladom.“

„Budem, syn môj, budem. Svet a jeho radosti sú mi už vzdialené. Od tejto chvíle trhám všetky putá viažúce ma k zemi a teba i seba začnem pripravovať na vstup do večnosti. Ano, syn môj, budem ti ukazovať cestu, moja duša ťa povedie tahore“ lebo letieť budeme spoločne. Aj ja už teraz chápem, že tu na zemi nemôžeš čakať milosť. Preto ti kladiem na srdce, hľadaj ju pred súdnou stolicou Hospodina, pred ktorou sa čoskoro budeš zodpovedať zo svojich činov. Ale nebuďme sebeckí. Keď sa budeme pripravovať na smrť, nech sú pri tom aj ostatní väzni. Milý pán žalárnik, dovoľte im prísť ešte raz ku mne; ešte raz sa pokúsim priviesť ich na cestu cnosti.“

Po týchto slovách som proboval vstať zo slamníka, ale nemal som dosť síl, a tak som ostal sedieť, aj to som sa ešte musel oprieť o múr. Väzni prišli, lebo chceli ešte raz vypočuť moje slová. Podopieraný z oboch strán, z jednej strany synom, z druhej ženou, poobzeral som sa okolo seba a keď som videl, že nikto nechýba, povedal som im túto kázeň.

« KAPITOLA XXIX »

 

PROZRETEĽNOSŤ JE TU NA ZEMI NESTRANNÁ

VOČI ŠŤASTLIVCOM I ÚBOŽIAKOM, ALE TÝM, KTORÍ TRPELI,

TO URČITE VYNAHRADÍ V ŽIVOTE POSMRTNOM

 

„Priatelia moji, dietky moje, spolutrpitelia moji. Keď sa tak zamyslím nad tým, ako je tu na zemi rozdelené dobro a zlo, vidím, že nebesá dali človeku veľa radostí, ale ešte viacej utrpenia. Na celom svete nenájdeme úplne šťastného človeka, nenájdeme takého človeka, ktorý už po ničom inom netúži; ale ustavične sme svedkami toho, ako tisícky ľudí denne svojím dobrovoľným odchodom zo života dokazujú, že tu na zemi nemôžeme byť naozaj šťastní, no na druhej strane môžeme byť nesmierne nešťastní.

Prečo však človek musí trpieť, prečo všeobecné blaho môže vyrásť len z nášho utrpenia? Všetky stroje sú dokonalé, ak sú dokonalé ich súčiastky; prečo teda ten veľký stroj vyžaduje pre svoju dokonalosť také súčiastky, ktoré sú nielen podriadené iným, ale aj samy osebe nedokonalé? Toto sú otázky, na ktoré nedostaneme odpoveď a aj keby sme ju dostali, nijako by nám neprospela. V tomto ohľade uznala Prozreteľnosť za vhodné uzavrieť sa našej zvedavosti a spokojiť sa s tým, že nám poskytuje podnety pre útechu.

V tomto položení človek si zavolal na pomoc priateľku filozofiu, ale nebesia, ktoré vedeli, že filozofia mu nemôže poskytnúť útechu, prišli mu na pomoc s náboženstvom, útecha, ktorú nám poskytuje filozofia, je veľmi milá, ale klamná. Filozofia hlása, že život je plný radostí, len sa musíme vedieť z nich radovať; alebo nás chce utešiť tým, že aj keď tu na zemi

musíme trpieť, život je krátky, nuž naše utrpenie nepotrvá dlho. Takto jedna útecha vylučuje druhú. Lebo ak život je plný radosti, je naším nešťastím, ak je krátky; ak však je dlhý, aj naša bolesť trvá dlhšie. Filozofia má teda svoje slabiny. O čo lepšiu útechu nám poskytuje náboženstvo. Učí nás, že človek je tu preto, aby povzniesol svoju dušu a pripravil ju na iné sídlo. Keď dobrý človek opúšťa svoju telesnú schránku a stáva sa už len dušou, poznáva, že si už na zemi pripravoval nebeské šťastie, zatiaľ čo ničomník zmrzačený a poškvrnený neresťami s hrôzou opúšťa svoje telo, lebo zisťuje, že na seba uvrhol pomstu nebies. Preto v každej životnej okolnosti sa utiekajme k najspoľahlivejšiemu utěšitelovi, ktorý jediný nám môže poskytnúť skutočnú útechu: veď keď sme už šťastní, je radostné pomyslenie, že si to šťastie môžeme urobiť nekonečným, a ak sme nešťastní, je veľkou útechou, že jestvuje miesto večného pokoja. A tak dáva náboženstvo šťastným nepretržité blaho a biednym únik z bolesti.

Náboženstvo je láskavé ku všetkým ľuďom, ale neobyčajnú odmenu sľubuje nešťastným; chorí, nahí, biedni, ľudia bez domova, ľudia uniavení starosťami i väzni nájdu v našom posvätnom zákone v najhojnejšej miere nádejné sľuby. Zakladateľ nášho náboženstva na každom kroku dokazuje, že je priateľom trpiacich a na rozdiel od falošných utešiteľov tohto sveta milosrdne sa ujíma všetkých opustených. Len hlupáci tvrdia, že je nespravodlivý, lebo nadržuje tým, ktorí si to nijako nezaslúžia. Tí nikdy nepochopia, že ani sám Hospodin nemôže nútiť šťastných, aby rovnako túžili po večnej slasti ako nešťastní. Tým prvým je večnosť len jediným požehnaním, lebo nanajvýš len rozhojňuje to, čo už majú. Pre druhých je však požehnaním dvojnásobným, lebo zmenšuje ich každodennú trýzeň a odmeňuje ich nebeskou blaženosťou na onom svete.

Ale Prozreteľnosť je ešte aj v inom ohľade láska-

vejšia k chudobným než k bohatým, lebo im robí posmrtný život nielen žiadúcejším, ale im aj uľahčuje cestu k nemu. Nešťastní totiž poznajú všetky druhy múk, nešťastný človek si líha na smrteľnú posteľ pokojne, lebo nezanecháva po sebe majetok a len máločo ho púta k pozemskému životu. To, čo cíti, je len prirodzená bolesť pri konečnej rozlúčke a tá nie je o nič väčšia než bolesť, ktorú znášal toľké roky; táto bolesť trvá len chvíľočku, lebo každý úder, ktorý smrť zasadí, príroda milosrdne prikryje bezvedomím.

Tak poskytuje Prozreteľnosť dve výhody biednym oproti šťastným tohto sveta: pokojnejšie umieranie a v nebi zvýšený pocit radosti, vyplývajúci z protikladu nového blaha a bývalého utrpenia. A táto zvýšená rozkoš nie je malou výhodou. A zdá sa, že je jednou z radostí úbožiaka v podobenstve. Veď hoci už bol v nebi a cítil všetko vytrženie, ktoré mu nebo mohlo poskytnúť, predsa jeho šťastie bolo väčšie o to, že kedysi býval biednym a teraz sa mu dostalo blaženosti; poznal totiž, čo je to bieda, a teraz zasa, čo je to šťastie.

Vidíte teda, drahí moji, že náboženstvo robí to, čoho by filozofia nikdy nebola schopná; ukazuje, že nebesá rovnako zaobchádzajú so šťastnými i nešťastnými a vyrovnávajú všetky ľudské zážitky na temer tú istú úroveň. Tak ako bohatým aj chudobným poskytujú rovnakú blaženosť na onom svete a rovnakú nádej na to, že ju tam dosiahnu. Ak však majú bohatí tú výhodu, že prežívajú radosti už tu na zemi, dostane sa zato chudobným nesmierne zadosťučinenie; totiž keď budú na onom svete korunovaní večnou blaženosťou, budú vedieť z drievnych čias, čo to je byť biednym. A hoci to môžeme považovať za nepatrnú výhodu, keďže večne trvá, vynahradí im časné slasti bohatých, ktoré im boli odopreté.

Takáto útecha sa dostáva len nešťastným a tým aj stoja nad ostatným človečenstvom, aj keď v inom ohľade stoja pod ním. Ten, kto chce poznať utrpenie

chudobných, musí ho okúsiť na vlastnej koži. Rečniť o výhodách, akých sa im v svete dostáva, znamená iba opakovať to, čomu nikto neverí a čo nikto neprežíva. Ľudia, ktorí majú všetko, čo je k životu nevyhnutné, nie sú chudobní, a ľudia, ktorým to chýba, sú zaiste bedári. Áno, priatelia, musíme byť bedármi. Nijaké márne úsilie obrazotvornosti nemôže uspokojiť prirodzené potreby človeka, nemôže dať sviežu lahodnosť vlhkým výparom väzenia, ani utíšiť tlkot zlomeného srdca. Nech nám filozofi z mäkkého lôžka nahovárajú, že tomu všetkému môžeme odolávať. Veď už úsilie, s akým tomu odolávame, je samo osebe najväčšou bolesťou. Smrť je ľahká a umrieť vie každý, ale muky sú strašné a tie nevydrží nikto.

Preto, drahí priatelia, prísľub šťastia na nebesiach si naozaj musíme zvlášť ceniť; lebo ak našou odmenou by mal byť len tento pozemský život, potom sme tí najnešťastnejší ľudia na zemi. Keď sa pozriem na tieto pochmúrne múry, ktoré nás tu väznia, na skromné svetlo, ktoré iba ukazuje hrôzu tohto miesta, na tie okovy, ktoré si vymysleli tyrani alebo ktoré vyžaduje zločinnosť, keď hladím na tieto vycivené tváre a počúvam ich stony, vtedy si hovorím, aký to dar chystá nebo. Tá slasť vznášať sa končinami neobmedzenými ako vzduch, slniť sa v žiare večnej blaženosti, spievať nekonečné hymny na chválu. Najvyššieho, nemať nijakého pána, ktorý by nám hrozil alebo nás urážal, ale naveky mať pred očami len podobu Dobroty samotnej - keď na to pomyslím, stáva sa mi smrť zvestovateľkou tých najradostnejších zvestí. Keď si na toto všetko pomyslím, drahí moji, najostrejší šíp smrti sa mi mení na palicu opory. Keď na toto všetko pomyslím, čo sa tomu tu na zemi vyrovná? Keď si na to pomyslím, prečo by som netúžil ísť čo najskôr na onen svet? Kráľom v palácoch sa ani nesníva o takých výhodách. My však, my pokorení, musíme po nich túžiť.

A bude to všetko naše? Iste, keď sa o to budeme

usilovať. A aká je to útecha, že sú nám odopreté mnohé pokušenia, ktoré by nám v našom snažení boli na prekážku! Len sa o to usilujme a dostane sa nám toho; a aká je to útecha, že to už nebude dlho trvať. Lebo keď sa obzrieme na život, ktorý sme prežili, zdá sa nám, že sme žili len krátko, a dni, ktoré nám ostávajú, budú ešte kratšie; čím sme starší, tým rýchlejšie čas letí. Nuž teda nezúfajme si, lebo čoskoro sa ocitneme na konci svojej púte, čoskoro zložíme ťažké bremeno, ktoré nám dali na plecia nebesá, a hoci smrť, jediný priateľ trpiacich, ešte vždy sa nám vyhýba, náš čas zaiste nadíde a skončí sa naše súženie. Potom už boháči veľkého sveta nebudú šliapať po nás a my sa s radosťou budeme rozpomínať na naše súženie tamdolu; potom budeme dlieť v kruhu všetkých našich drahých i priateľov, potom bude naša blaženosť nevýslovná a čo je najhlavnejšie, bude večná.“

« KAPITOLA XXX »

 

OTVÁRAJÚ SA ŠŤASTNEJŠIE VYHLIADKY. AK BUDEME PEVNÍ,

VŠETKO SA NA DOBRÉ OBRÁTI

 

Keď som skončil svoju kázeň a moji poslucháči sa vzdialili, žalárnik, ktorý bol jedným z najľudskejších v tomto povolaní, mi povedal, aby som mu to nemal za zlé, keď teraz, ako mu to káže jeho povinnosť, odvedie môjho syna do bezpečnejšej cely; pravda, môjmu synovi dovolia každé ráno ma navštíviť. Poďakoval som sa mu za jeho dobrotu, na rozlúčku som podal synovi ruku a nabádal som ho, aby nezabúdal na veľkú chvíľu, ktorá ho čaká.

Potom som si znova ľahol; jeden z mojich malučkých si sadol pri mne a předčítal. Vtom vstúpil Jenkinson a priniesol mi zvesť o mojej dcérke; asi pred dvoma hodinami ju videli v spoločností cudzieho pána, s ktorým vystúpila z koča v susednej dedine, aby sa dačím občerstvila, a podľa všetkého sú teraz na ceste do Londýna. Sotva mi to riekol, náhlivo vošiel žalárnik s rozžiarenou tvárou a zvestoval mi, že moja dcéra sa našla. Hneď za ním pribehol Mojžiš celý naradostený, že jeho sestra Sophia je dolu a spolu s pánom Burchellom ide hore k nám.

A už sa zjavila aj moja najdrahšia dcérka a celá bez seba od radosti bežala ku mne, prudko ma objala a bozkávala. Jej matka od radosti plakala a nevládala vyriecť slovo. „Hľa, tatuško,“ povedalo to milé dieťa, „hľa, tu je ten smelý muž, ktorému vďačím za svoju slobodu. Jeho neohrozenosti vďačím za svoje šťastie a blaho.“ Bozk pána Burchella, ktorého radosť

bola vari ešte väčšia ako jej, zavrel jej ústa a prinútil ju zmlknuť.

„Ach, pán Burchell,“ riekol som, „nachádzate nás v naozaj biednom príbytku; naše položenie je teraz oveľa horšie ako vtedy, keď ste nás videli posledný raz. Vy ste vždy boli naším priateľom; už dávno sme prišli na to, ako sme vám krivdili, a trpko oľutovali svoj nevďak. Zachoval som sa k vám nepekne a teraz sa hanbím pozrieť vám do očí; dúfam však, že mi odpustíte, lebo ma oklamal ničomný, bezcitný podliak, ktorý pod maskou priateľstva nás uvrhol do nešťastia.“

„Ja vám nemám čo odpúšťať,“ riekol pán Burchell, „lebo vy ste mi nikdy neurobili nič také, za čo by som sa mal na vás hnevať. Ja som už vtedy pobadal váš omyl, ale pretože ste na mňa nedali, mohol som vás iba ľutovať.“

„Vždy som si myslel,“ pokračoval som, „že ste šľachetný človek; teraz to však viem naisto. Ale povedz mi, drahé dieťa, ako ťa oslobodil, alebo kto bol ten ničomník, čo ťa uniesol?“

„Kto bol ten ničomník? To práve neviem, tatuško,“ riekla, „toho ničomníka nepoznám. Prechádzala som sa s mamičkou, keď sa zrazu prikradol k nám od chrbta a skôr ako som mohla kričať o pomoc, schmatol ma a posadil do koča, ktorý hneď odhrmel. Na ceste sme stretli viac chodcov, volala som o pomoc, ale moje úpenlivé volanie nepočuli. Po celý čas ten ničomník sa všemožným činom snažil, aby som nekričala; lichotil mi, hrozil a prisahal, že ak budem ticho, neublíži mi. Podarilo sa mi strhnúť záclonku, ktorú spustil; koho som nezbadala celkom blízko, ako nášho dobrého priateľa, pána Burchella, ako rýchlym krokom, ako vždy chodieva, a s palicou v ruke, pre ktorú sme sa mu tak často vysmievali, kráča po hradskej. Len čo sme boli tak blízko, že ma mohol počuť, zavolala som ho po mene a úpenlivo volala o pomoc. Zúfalo som kričala dotiaľ, kým nezakričal na kočiša,

aby zastavil; ale kočiš neposlúchol a hnal sa ešte rýchlejšie. Už som si myslela, že nás nikdy nedohoní, ale neprešla ani minuta, a pán Burchell bol pri koňoch a jedným úderom zrazil kočiša na zem. Kone sa hneď potom zastavili; môj únosca vyskočil z koča a hromžiac a preklínajúc vytiahol meč a rozkázal pánu Burchellovi, aby sa stratil, lebo príde o život. Pán Burchell sa však do neho pustil, zlomil mu meč na márne kúsky a potom ho ešte hodný kus prenasledoval, ale tomu chlapovi sa podarilo utiecť. Medzitým som vyskočila z koča aj ja a chcela som pomôcť svojmu osloboditeľovi; ale on sa už vracal ako víťaz ku mne. Kočiš, ktorý sa medzitým spamätal, chcel sa dať vnohy; pán Burchell mu však pohrozil smrťou, ak znova nenastúpi a nezavezie nás do Londýna. Keď chlap videl, že odpor je márny, neochotne poslúchol, hoci rana, ktorú utŕžil, bola zrejme nebezpečná — aspoň mne sa zdala taká. Na spiatočnej ceste sa ustavične ponosoval na bolesť, takže napokon pán Burchell sa nad ním zľutoval a na moju prosbu v krčme, kde sme sa na spiatočnej ceste zastavili, ho vymenil za iného pohoniča.“

„Vítam vás teda,“ riekol som, „vítam ťa, dcérka moja, a z celého srdca vítam aj vás, smelý osloboditeľ! Hoci vám môžeme poskytnúť len chudobné pohostenie, naša náruč je vám otvorená! A teraz, pán Burchell, pretože ste vyslobodili moju dcéru, bude vaša, ak ju chcete prijať ako odmenu. Ak sa chcete znížiť a vstúpiť do príbuzenstva s rodinou takou chudobnou, ako je moja, vezmite si ju, získajte si jej súhlas, lebo jej srdce vám už patrí a môj súhlas už máte. Ale vedzte, milý pán Burchell, že vám nedávam malý poklad. Je krásavica, to je pravda, ale to teraz nemám na mysli. Jej srdce je ten poklad, ktorý vám dávam! „

„Iste viete, dôstojný pán,“ povedal pán Burchell, „v akom som položení, a chápete, že jej nebudem môcť poskytnúť toľko, koľko si zaslúži.“

„Ak tieto slová majú znamenať, že odmietate môj návrh,“ povedal som, „beriem ho späť. Ale nepoznám muža, ktorý by bol hodnější jej ruky, a keby sa o ňu uchádzali stovky, ba tisícky ženíchov, predsa šľachetnému a smelému pánu Burchellovi by som dal pred všetkými prednosť.“

Počúval ma bez jediného slova, čo som pokladal za pokorujúce odmietnutie; iba sa spýtal, či môže dať doniesť z najbližšej krčmy niečo na občerstvenie. Keď dostal kladnú odpoveď, kázal doniesť najlepší obed, aký sa dá za taký krátky čas pripraviť; objednal niekoľko fľašiek vína a pre mňa nejaký likér. S úsmevom poznamenal, že raz si to môže dovoliť, lebo ešte nikdy nemal taký radostný pocit ako teraz, hoci je v temnici. O chvíľu sa zjavil čašník a pripravil všetko potrebné; žalárnik, ktorý sa okolo nás priam zvŕtal, nám požičal stôl a o chvíľu stáli na ňom fľašky vína a dve porcie chutného jedla.

Moja dcérka ešte nevedela nič o bratovom smutnom položení a my sme jej nechceli správou o tom pokaziť radosť. Ale daromně som sa snažil tváriť veselo. Položenie môjho syna ma natoľko trápilo, že som sa nevládal pretvarovať a napokon mi neostávalo nič iné ako vyjsť s pravdou von, povedať, aké nešťastia ho stihli. Vyslovil som tiež želanie, aby sa aspoň mohol zúčastniť na tejto radostnej udalosti. Keď sa zhrození hostia spamätali, požiadal som žalárnika, aby aj môjmu spoluväzňovi Jenkinsonovi dovolil posedieť si s nami. Žalárnik mi vyhovel s neobyčajnou ochotou, O chvíľu sme počuli rinčanie reťazí, ktorými bol môj syn spútaný. Netrpezlivá Sophia mu vybehla naproti. Pán Burchell sa ma medzitým spýtal, či môj syn sa volá George. Odpovedal som mu, že áno, ale on na to nepovedal nič. Keď môj syn vstúpil do cely, videl som, že pri pohľade na pána Burchella sa na jeho tvári zračilo prekvapenie a výraz hlbokej úcty.

„Poď sem, syn môj,“ povedal som, „hoci sme tak hlboko klesli, Hospodin bol taký láskavý a poskytol

$

 

nám v našom trápení trošku radosti. Tvoja sestra sa nám vrátila a tuhla je jej osloboditeľ. Tomuto smelému mužovi vďačím za to, že ešte mám jednu dcéru; podaj mu ruku, syn môj, lebo si zaslúži našu najvrúcnejšiu vďaku.“

Môj syn akoby nepočul, čo hovorím, a ostal stáť v úctivej vzdialenosti od pána Burchella.

„Drahý braček,“ riekla jeho sestra, „prečo nepoďakuješ môjmu dobrému osloboditeľovi? Statoční ľudia sa majú mať radi.“

Ešte vždy nepovedal ani slovo a len prekvapene hľadel, až kým náš hosť nepochopil, že vie, kto vlastne je, a preto s vrodenou vážnosťou povedal môjmu synovi, aby pristúpil bližšie. Nikdy predtým som nevidel človeka správať sa majestátnejšie, než to robil v túto chvíľu pán Burchell. Jeden filozof povedal, že na celom svete niet nič vznešenejšie, než keď dobrý človek bojuje proti nepriaznivému osudu. Ale ja vravím, že je ešte čosi vznešenejšie - a to je človek, ktorý zmierňuje utrpenie. Chvíľu hľadel na môjho syna a potom povedal: „Znovu vidím, vy nerozumný mladík, že ten istý zločin — „ Tu ho však prerušil jeden zo žalářníkových pomocníkov, ktorý mu prišiel povedať, že do mesta prišiel na koči vznešený pán s niekoľkými lokajmi, posiela pánovi, ktorý je s nami, svoje úctivé pozdravy a prosí, aby mu odkázal, kedy ho bude môcť vyhľadať. „Nech ten pán počká,“ povedal náš hosť, „ja mu dám vedieť, kedy ho prijmem.“ Potom sa obrátil k môjmu synovi so slovami: „Znovu vidím, vy nerozumný mladík, že ste sa dopustili toho istého previnenia, za ktoré som vás raz už pokarhal, a teraz vás zaň stihne spravodlivý trest. Vari si myslíte, že ak si sám nevážite svoj život, dáva vám to právo vziať život druhému? Aký je rozdiel, pán môj, medzi duelantom, ktorý sa zahráva so svojím bezcenným životom, a vrahom, ktorý koná premyslene? Je vari podvod hráča menší, keď sa chce ospravedlniť tým, že sa nehralo o peniaze?“

„Ach, pane,“ riekol som, „nech ste ktokoľvek, zľutujte sa nad úbohým mladíkom, ktorý sa dal na scestie. To, čo urobil, stalo sa len z poslušnosti voči oklamanej matke, ktorá zúfalá od bolesti ho zaprisahala, aby sa stal jej pomstiteľom. Tu, pane, je list, ktorý vás presvedčí, aká bola nerozumná, a ukáže jeho vinu v pravom svetle.“

Pán Burchell vzal list a rýchlo ho prečítal. „Tento list,“ povedal, „aj keď ho nezbavuje celkom viny, natoľko ju zmierňuje, že som nútený mu odpustiť. A teraz, mladý pán,“ povedal a vľúdne podával môjmu synovi ruku, „vidím, aký ste prekvapený, že ma tu nachádzate; musím však povedať, že som navštívil žaláre už za menej zaujímavých okolností. Prišiel som sem pomôcť k právu dobrému človeku, ktorého si úprimne vážim. Nepoznaný dlho som bol svedkom dobroty vášho otca. V jeho malom domčeku požíval som úctu neskalenú pochlebníctvom a pri jeho prostom kozube prežil šťastie, ktoré človeku nedá kniežací dvor. Svojmu synovcovi som dal vedieť o svojom úmysle prísť sem a dozvedám sa, že prišiel. Nebolo by správne ani voči mne, ani voči vám, keby som ho odsúdil bez vypočutia. Ak ublížil, trestu neujde. Nechcem sa chváliť, ale nikto nemôže povedať, že sir William Thornhill sa voči niekomu previnil.“

Teraz sa ukázalo, že človek, ktorého sme dlhý čas považovali za neškodného, zábavného spoločníka, nebol nikto iný ako slávny sir William Thornhill, ktorého cnostný život i čudáctva boli všeobecne známe. Chudobný pán Burchell bol v skutočnosti veľmi bohatý a vplyvný človek, ktorého rady úrady ochotne vypočujú a politické strany vždy poslúchnu. Bol to človek, ktorý mal svoju vlasť rád a kráľovi bol oddaný. Keď si moja úbohá žena spomenula, ako sa k nemu správala, nezmohla sa ani na slovo. Sophia, ktorá ešte pred chvíľou videla v ňom ženícha a teraz zasa videla priepasť, ktorá je medzi nimi, nevedela potlačiť svoje slzy.

„Ach, milostivý pane,“ riekla moja žena so žalostnou tvárou, „odpustíte mi vôbec niekedy? Zabudnete, ako neúctivo som sa k vám správala, ako som žartovala na váš účet vtedy, keď som mala naposledy česť vidieť vás vo svojom dome? Bojím sa, že tie posměšky mi nebudete vedieť odpustiť.“

„Drahá pani,“ odpovedal s úsmevom, „vy ste síce žartovali, ale ja som vám neostal dlžný odpoveď. Nech rozhodnú ostatní, či moje odpovede neboli práve také trefné ako vaše žarty. Poviem rovno, že teraz nie som schopný hnevať sa na nikoho z vás s výnimkou toho, kto tak prestrašil moje dievčatko. Ale nemal som ani čas sa mu prizrieť, a tak by som ho nevedel ani opísať. Drahá Sophia, povedz, poznala by si ho, keby si ho znova uvidela?“

„Nie som si tým istá, pane,“ odpovedala, „Viem len, že mal veľkú jazvu nad jedným okom.“

„Prepáčte, slečna,“ prerušil ju Jenkinson, „ale nepamätáte sa, či ten človek mal červené vlasy?“

„Áno, myslím, že mal,“ riekla Sophia. „A vaša milosť si nevšimla,“ obrátil sa na sira Williama, „či ten človek mal dlhé nohy?“ „Neviem to určite,“ odpovedal baronet, „ale iste boli rýchle. Utiekol mi totiž a to sa podarí len málokomu v našom kráľovstve.“ „Vaša milosť,“ zvolal Jenkinson, „potom toho muža poznám! Určite je to on! Najlepší bežec v Anglicku. Porazil aj Pinwira z Newcastle. Volá sa Timothy Baxter. Poznám ho veľmi dobre, aj miesto, kde sa teraz zdržuje. Ak vaša milosť rozkáže žalárnikovi, aby poslal so mnou dvoch svojich pomocníkov, najneskôr o hodinu vám ho privediem.“

Poslali sme po žalárnika; prišiel hneď. Sir William sa spýtal, či ho poznáva. „Áno, vaša milosť,“ odpovedal žalárnik, „poznám vašu milosť veľmi dobre a každý, kto o vás počul, chce vás poznať ešte lepšie.“ „Nuž teda,“ povedal baronet, „žiadam vás, aby ste dovolili tomuto mužovi opustiť v sprievode dvoch strážcov žalár. Chcem, aby niečo vybavil. Pretože

som zmierovací sudca, beriem zodpovednosť na seba.“

„Vaše slovo stačí,“ odpovedal žalárnik, „môže ísť hoci aj na samý koniec Anglicka.“

Po tomto žalárnikovom súhlase Jenkinsona vyslali hľadať Timothy Baxtera. Medzitým prišiel k nám Bill, môj najmenší chlapček, a my sme sa srdečne zabávali na tom, ako sa škriabal na sira Williama, objal ho okolo hrdla a bozkal. Matka ho hneď chcela pokarhať, ale ten dobrý človek jej to nedovolil. Hoci chlapček mal na sebe len handry, posadil si ho na koleno a povedal: „No, ty huncútik, pamätáš sa ešte na uja Burchella? A ty, Dick, ty lapaj, aj ty si tu? Pozri, ja som na teba nezabudol!“ Rieknuc to, dal každému chlapcovi veľký kus ďumbierového chlebíka. Obe deti ho dychtivo zjedli, lebo od rána toho veľa nedali do úst.

Teraz sme si už sadli k obedu, no jedlo bolo už skoro celkom studené. Ale ešte skôr, ako sme si sadli, sir William napísal recept, lebo ma zas začalo bolieť plece; zo záľuby totiž študoval aj medicínu a mal z tejto oblasti dobré vedomosti. Recept sme poslali miestnemu apatekárovi, plece mi potom obviazali a hneď sa mi uľavilo. Pri obede nás obsluhoval žalárnik, ktorý zo všetkých síl preukazoval nášmu hosťovi úctu. Ešte skôr, ako sme vstali od stola, dostali sme druhý list od jeho synovca. Žiadal v ňom, aby ho strýko prijal, lebo chce dokázať svoju nevinu a obrániť svoju česť. Baronet dal súhlas a kázal, aby pána Thornhilla vpustili.

« KAPITOLA XXXI »

 

ZA PREUKÁZANÉ DOBRO PRICHÁDZA ODMENA

AJ S ÚROKMI

 

Pán Thornhill vstúpil s úsmevom na tvári, ktorý na nej vyčarúval podlá potreby. Chcel svojho strýka objať, ten ho však chladne odstrčil. „Teraz nie je čas na lichôtky,“ povedal baronet s veľmi prísnym pohľadom. „Jediná cesta, ktorá vedie k môjmu srdcu, je cesta cti. Vy ste však len samá faloš, zbabelosť a bezcitnosť. Ako ste sa mohli tak kruto zachovať k človeku, za priateľa ktorého, ako dobre viem, ste sa vydávali? Za jeho pohostinnosť ste sa mu odvďačili tým, že ste mu zviedli dcéru, jeho samého uvrhli do žalára možno len preto, že mlčky neznášal tú urážku. Jeho syna, ktorému ste sa báli postaviť zoči-voči ako chlap - „

„Vari nechcete, pane,“ prerušil ho synovec, „vyčítať mi to, čomu som hľadel vyhnúť, práve preto, že vy ste ma tak naúčali?“

„Vaša námietka,“ povedal sir William, „je správna. V tomto prípade ste konali múdro a dobre, hoci nie tak dobre, ako by bol na vašom mieste konal váš otec. Môj brat bol naozaj skrz-naskrz čestný človek, ale vy - musím povedať, že vy ste konali v tomto prípade celkom správne a ja váš postup schvaľujem.“

„Dúfam tiež,“ povedal synovec, „že aj na mojich ostatných činoch nenájdete nič, za čo by som sa mal hanbiť. Pane, je pravda, že s dcérou tohto pána ma videli viackrát na rozličných verejných zábavách. Ale moju ľahkomyseľnosť označili zlé jazyky horším menom a rozchýrili, že som ju zviedol. Sám som šiel za

jej otcom, aby som mu všetko vysvetlil a upokojil ho, ale zahrnul ma len nadávkami a urážkami. Pokiaľ ide o to, že ho nachádzate tuná, najlepšie vám to objasnia môj majordómus a môj advokát, lebo celú záležitosť som zveril im. Keď sa zadlžil a nie je ochotný alebo dokonca nemôže dlžobu zaplatiť, je ich povinnosťou postupovať takto. Nemyslím si, že sa mu robí krivda, ak chcem uplatniť svoje právo podľa zákona.“

„Ak je to tak, ako hovoríte,“ riekol sir William, „nedopustili ste sa ničoho nečestného, a hoci ste sa mohli voči starému pánovi zachovať šľachetnejšie a nedopustiť, aby sa stal obeťou hrubosti vašich podriadených, zachovali ste sa spravodlivo.“

„Nemôže vyvrátiť nič z toho, čo som vám povedal,“ riekol náš pán, „vyzývam ho, nech tak urobí. Moji sluhovia dosvedčia, že som hovoril pravdu. Tak sa potom,“ pokračoval, keď videl, že som ticho, lebo naozaj som nemohol vyvrátiť nič, čo práve povedal, „tak sa potom ukáže moja nevina. Hoci keď na tom trváte, som ochotný odpustiť mu všetko, čím sa proti mne previnil; ale to, že sa pokúsil očierniť ma vo vašich očiach, mu naozaj odpustiť nemôžem. Už preto nie, že jeho syn sa chystal vziať mi život. Mám pri sebe výzvu, ktorú mi poslal, a dvoch svedkov, ktorí to dokážu; jeden z nich bol vážne ranený. Aj keby ma môj strýc chcel od toho odhovoriť, ale viem, že to neurobí, postarám sa, aby podľa práva pykal za svoj skutok.“

„Ty netvor!“ zvolala moja žena. „Vari si sa už dosť nepomstil? Ešte i môj chlapec musí pocítiť tvoju krutosť? Dúfam, že dobrý sir William nás ochráni, lebo môj syn je nevinný ako dieťa. Viem to! Ešte nikdy nikomu neublížil.“

„Milostivá pani,“ odpovedal ten dobrý človek, „ja si tiež želám, aby sa vášmu synovi nič nestalo, ale, žiaľ, jeho vina je jasná a ak môj synovec bude trvať na – – –„

Našu pozornosť teraz upútal Jenkinson a dvaja väzenskí strážcovia, ktorí privliekli do cely dlhého, veľmi dobre oblečeného mužského, na ktorého sa hodil opis ničomníka, ktorý uniesol moju dcéru. „Tu ho máte,“ povedal Jenkinson, „ak je niekto zrelý na šibenicu, tak je to práve on!“

Keď pán Thornhill zbadal väzňa a Jenkinsona, ktorý ho privliekol, hrozne sa zľakol. Jeho tvár zbledla vedomím viny a najradšej by sa bol vytratil. Ale Jenkinson, ktorý uhádol jeho zámer, mu to nedovolil. „Ale, ale, milý pane, vari sa nehanbíte za starých kamarátov?“ povedal. „Vari sa nehanbíte za Jenkinsona a Baxtera? Ale tak to na svete chodí, páni vždy zabudnú na svojich kamarátov. No ja nedovolím, aby ste na nás zabudli. Náš väzeň, osvietený pane,“ obrátil sa k sirovi Williamovi, „sa už priznal. Toto je ten chlap, ktorý bol údajne vážne zranený. Hovorí, že na všetko ho naviedol pán Thornhill, že on mu dal šaty, ktoré má na sebe, aby vyzeral ako pán, a on aj zadovážil koč. Dohovorili sa tak, že on unesie dievčinu na bezpečné miesto a hrozbami jej naženie strach. Po nejakom čase, akoby náhodou, sa zjaví pán Thornhill a zachráni ju. Po krátkej bitke on potom ujde a pán Thornhill ako jej záchranca ľahšie si získa jej srdce.“

Sir William si spomenul, že ten kabát nosieval jeho synovec, a ostatné potvrdil väzeň podrobnejšou výpoveďou. Skončil ju tým, že pán Thornhill mu neraz povedal, vraj ľúbi obe sestry.

„Dobrý bože,“ zvolal sir William, „akého hada som hrial na svojej hrudi! Ako sa len dovoláva spravodlivosti! No, dostane sa mu jej! Spútajte ho, pán žalárnik — nie, zadržte, bojím sa, že nemáme v rukách dostatočné dôkazy.“

Pán Thornhill nemeškal a so všetkou pokorou upozornil, že takí ničomníci nemôžu byť hodnovernými svedkami, že treba vypočuť jeho sluhov.

„Vašich sluhov?“ povedal sir William. „Už ich nepovažujte za svojich sluhov. Ale predsa si vypočujme, čo nám povedia. Zavolajte jeho lokaja.“

Keď hlavný lokaj vstúpil, hneď videl, čo je s jeho pánom. „Povedzte mi,“ povedal sir William prísne, „videli ste voľakedy spolu môjho synovca a toho mužského, ktorý má na sebe jeho šaty?“ „Áno, vaša milosť,“ povedal hlavný lokaj, „aj tisíc ráz. To je ten muž, čo mu vždy privádzal dievčatá.“ „Čože?“ zvolal pán Thornhill. „Ty sa mi opovažuješ takéto dačo hovoriť do očí?“ „Áno,“ odpovedal lokaj, „hocikomu to poviem rovno do očí. Viete, mladý pán, nikdy som vás nemal rád a teraz je mi jedno, poviem vám to z mosta doprosta.“ „A teraz povedz,“ ozval sa Jenkinson, „povedz osvietenému pánovi, či poznáš aj mňa.“ „O vás,“ odpovedal lokaj, „o vás nemôžem povedať nič dobrého. V tú noc, keď dcéru tohto starca priviezli do nášho domu, boli ste medzi nimi aj vy.“

„Ako vidím,“ riekol sir William, „priviedli ste si podareného svedka! Ale,“ pokračoval vo výsluchu, „povedzte mi, či toto je ten človek, ktorý mu priviedol dcéru starého pána.“ „Nie, osvietený pane,“ odpovedal lokaj, „nepriviedol ju, lebo ju priviedol sám pán. Ale tento priviedol kňaza, ktorý ich oddal.“ „Je to čistá pravda,“ povedal Jenkinson, „nemôžem to poprieť; tú úlohu pridelili mne, priznávam sa k svojmu hanebnému činu.“

„Dobrotivý bože,“ zvolal baronet, „pri každom jeho hnusnom čine, ktorý vychádza najavo, všetko sa vo mne len tak búri. Jeho vina je celkom zrejmá. Vidím, že to, čo robil, robil z krutosti, zo zbabelosti a pomsty. Žalárnik, prepustite tohto mladíka, ktorý je vaším väzňom. Je to na moju zodpovednosť. Postarám sa o to, aby sa sudca, ktorý ho odsúdil, dozvedel, ako to vlastne bolo. A kde je to nešťastné dievča? Nech predstúpi a pozrie sa na tohto ničomníka. Rád by som vedel, ako ju zviedol. Povedzte jej, aby prišla sem. Kde je teraz?“

„Ach, pane,“ riekol som, „táto otázka prenikla do môjho srdca ako dýka. Aký som bol voľakedy šťastný, keď ešte - „

Znova ma prerušili. Kto nevošiel dnu, ako slečna Arabella Wilmotová, ktorá sa na druhý deň mala vydať za pána Thornhilla? Jej prekvapenie, keď uvidela sira Williama a jeho synovca tuná, nedá sa opísať. Sem prišla len náhodou. Spolu so starým pánom, jej otcom, boli na ceste k tete, ktorá chcela, aby svadba s pánom Thornhillom bola v jej dome. Cestou k tete prechádzali týmto mestečkom a zastavili sa na občerstvenie v hostinci na hornom konci. Z okna hostinca mladá dáma uvidela jedného z mojich malučkých hrať sa na ulici, hneď poslala sluhu, aby ho priviedol, a tak sa dozvedela, aké nešťastie nás postretlo. Ale ešte nevedela, že jeho príčinou je pán Thornhill. Hoci jej otec bol proti tomu, aby išla do žalára za nami, nepochodil. Požiadala môjho synčeka, aby ju zaviedol ku mne; to sa aj stalo a takto nás svojím nečakaným príchodom prekvapila.

Skôr ako budem pokračovať vo svojom príbehu, musím poukázať na to, že takéto náhodné stretnutia si nevšímame okrem mimoriadnych prípadov, hoci k nim dochádza každý deň. Veď za každú radosť a príjemnosť v živote vďačíme takémuto náhodnému stretnutiu. Koľko zdanlivých náhod je potrebných na to, aby sme sa mohli najesť a obliecť. Sedliak musí orať, nebo musí zoslať dážď, vietor musí duť do plachát obchodnej lode, lebo ináč by ľudia nedostali to, čo potrebujú k žitiu.

Chvíľu sme všetci boli ticho. V očiach mojej pôvabnej žiačky - takto som najradšej nazýval túto mladú dámu - bol súcit a prekvapenie, čo ju robilo ešte krajšou.

„Drahý pán Thornhill,“ povedala, obrátiac sa na nášho pána presvedčená, že nás prišiel zachrániť, a nie zničiť, „nebolo od vás pekné, že ste sem prišli bezo mňa, že ste mi ani nepovedali, čo postihlo rodinu,

ktorá je nám obom taká drahá. Veď viete, že i ja by som bola rada pomohla svojmu ctihodnému staručkému učiteľovi, ktorého si vždy budem nadovšetko ctiť. Teraz vidím, že tak, ako váš strýko, i vy rád robíte všetko tajne,“

„Vy sa nazdávate, že je rád, keď môže tajne urobiť niečo dobré?“ zvolal sir William. „Nie, moja drahá, taký ničomník má rád len ničomnosti. Vážená slečna, pred vami stojí jeden z najväčších ničomníkov na svete. Ničomník, ktorý najprv oklamal a zviedol dcéru tohto starého pána a potom uvrhol jej otca do žalára a jeho najstaršieho syna do okov, lebo mal odvahu postaviť sa zvodcovi. Dovoľte, milá slečna, aby som vám blahoželal k tomu, že vás nedostane do rúk taký netvor.“

„Och, bože,“ zvolala krásna deva, „ako ma ten človek oklamal! Pán Thornhill ma svätosväte ubezpečil, že najstarší syn nášho pána farára odišiel do Ameriky s dievčaťom, s ktorým sa práve oženil.“

„Milé dievča,“ riekla moja žena, „povedal vám samé klamstvá. Môj syn George nikdy neopustil kráľovstvo, ani sa neoženil. Hoci ste ho opustili, nikdy vás neprestal ľúbiť a na nijakú inú ani len nepomyslel; povedal mi, že radšej ostane starým mládencom.“ Potom podrobne hovorila o tom, ako ju môj syn ľúbi. Vysvetlila, ako to vlastne bolo s duelom, a opísala nerestný život pána Thornhilla, jeho zdanlivé sobáše a napokon opísala posmešne jeho zbabelosť.

„Dobrý bože,“ zvolala slečna Wilmotová, „v akom nebezpečenstve som bola! Ako sa len teším, že už mi nehrozí! Každé slovo toho pána tu bola samá lož. Podarilo sa mu dokonca ma presvedčiť, že sľub, čo som dala jedinému mužovi, ktorého si vážim, nie je platný, lebo porušil svoju vernosť. Táto lož zapríčinila, že som zanevrela na človeka, ktorý je nielen odvážny, ale aj šľachetný.“

Môjmu synovi medzitým sňali putá, lebo sa ukázalo, že človek, ktorého údajne zranil, je podvodník.

Jenkinson, ktorý mu robil aj komorníka, upravil mu vlasy a zadovážil mu všetko potrebné, čo potrebuje pán. Keď sa k nám vrátil, mal na sebe uniformu svojho pluku. Nehovorí zo mňa márnomyseľnosť - tá mi je naozaj cudzia - keď poviem, že máloktorému mladíkovi tak pristane rovnošata. Keď vstúpil, ľahko sa len z diaľky slečne Wilmotovej uklonil, lebo ešte nevedel, či vďaka výrečnosti jeho matky zmenila svoje zmýšľanie v jeho prospech. Ale nijaké ohľady na slušnosť nezadržali jeho milú, ktorej na tvári sa rozlial rumenec, aby ho nepoprosila o odpustenie. Jej slzy, jej pohľady prezradili, ako ľutuje, že sa dala oklamať podvodníkom a že porušila svoj sľub. Môjho syna to tak prekvapilo, že tomu nechcel uveriť. „Nie, slečna, tomu nemôžem uveriť,“ povedal. „Také šťastie si ani nezaslúžim!“ „Ach, nie, milý priateľ,“ odpovedala „oklamali ma a podviedli, len preto som porušila svoj sľub. Viete, čo k vám cítim, viete to už dávno. Zabudnite však, čo som urobila. Už raz som vám sľúbila vernosť, teraz ten sľub znova opakujem. Vedzte, že ak nebudem môcť patriť vám, nebudem patriť ani inému.“ „Nie, nebudete patriť inému,“ zvolal sir William, „ak váš otecko dá na moje slová.“

Môj syn Mojžiš sa hneď dovtípil a priam letel do hostinca, kde sa zdržiaval starý pán, a porozprával mu všetko, čo sa prihodilo. Zatiaľ pán Thornhill, keď videl, že všetky jeho plány sa rútia, že už mu nepomôžu ani lichôtky, ani pretvárka, povedal si, že bude najmúdrejšie, keď sa postaví svojim protivníkom. Odložil všetku hanbu a ukázal sa v pravom svetle. „Vidím,“ povedal, „že tu nemôžem čakať nijakú spravodlivosť. Som však rozhodnutý ju dosiahnuť. Vedzte, pane,“ povedal sirovi Williamovi, „že nie som na vás odkázaný ako nejaký chudobný príbuzný. Nepotrebujem vašu milosť. Nič mi nezabráni dostať do rúk majetok slečny Wilmotovej, ktorý vďaka lakomstvu jej pána otca je dosť veľký. Sobášna zmluva je už podpísaná a prepísaná na mňa. Oženiť s ňou som sa chcel

len kvôli jej majetku. Keďže ten mi už patrí, slečnu Arabellu nech si vezme, kto chce.“

Toto bol citelný úder. Sir William si uvědomoval, že tu sa nebude dať nič robiť, lebo sám zmluvu zostavil. Keď slečna Wilmotová videla, že jej majetok je nenávratne stratený, spýtala sa môjho syna, či ju to zníži v jeho očiach. „Nemôžem vám dať už nič, iba svoju ruku.“

„Iné som nikdy ani nechcel, milená,“ odpovedal zaľúbený mládenec, „po inom som ani netúžil. Pri všetkom, čo mi je drahé, vyhlasujem, drahá Arabella, že strata vášho majetku len zvyšuje moje šťastie, lebo takto moja milená deva aspoň uverí, že ju úprimne ľúbim.“

Teraz vstúpil do cely pán Wilmot; bolo vidieť, ako je rád, že jeho dcéra unikla takému nebezpečenstvu, a ochotne dal súhlas na zrušenie jej zasnúbenia s naším milosťpánom. Keď sa však dozvedel, že majetok, ktorý mu podľa zmluvy patrí, pán Thornhill z rúk nepustí, jeho nešťastie si nemožno predstaviť. Všetky jeho peniaze teraz dostane človek, ktorý sám nemá nič! S tým, že je ničomník, by sa bol zmieril, ale ponad to, že jeho dcéra prišla o celý majetok, sa nevedel preniesť. Sedel bez slova ponorený do smutných myšlienok, jeho starosti rozptýlil až sir William. „Otvorene vám poviem,“ povedal, „že som tomu celkom rád. To je trest za vaše lakomstvo. Vaša dcérka už nie je bohatá, ale má dosť na slušný život. Tento čestný mladý vojak si ju chce vziať za ženu aj bez majetku. Už dlho sa ľúbia, a pretože jeho otca si vážim, postarám sa o to, aby ho povýšili. Nuž odložte svoju ctibažnosť, ktorá prináša len sklamanie, a uspokojte sa so šťastím, ktoré sa vám núka.“

„Sir William,“ odpovedal starý pán, „verte mi, že som svoju dcéru nikdy k ničomu nenútil a neurobím to ani teraz. Ak ešte ľúbi tohto mládenca, nech si ho vezme, budem tomu z tej duše rád. Vďaka bohu, ešte mi čosi majetku zostalo a váš sľub ho pomôže zväčšiť.

Keď môj starý priateľ (tým myslel mňa) mi sľúbi, že prepíše šesťtisíc libier na moju dcéru, ak získa späť svoj majetok, ja prvý ešte v tento večer ich povediem k oltáru.“

Pretože teraz už bolo iba na mne, či mladý pár bude šťastný, ochotne som sľúbil, že žiadané peniaze dostane, čo od človeka, ktorý mal také malé vyhliadky ako ja, bola nemalá štedrosť. Ako sme sa potom všetci radovali, keď si mladí padli do náruče celí bez seba od Šťastia!

„Ani sa mi nechce veriť,“ zvolal môj syn George, „že po toľkých protivenstvách ma čaká takáto odmena! Ani sa mi nesnívalo, že po takom trápení budem prežívať také veľké šťastie!“

„Áno, drahý môj,“ povedala jeho pôvabná mladucha, „nech si ten ničomník nechá môj majetok. Ak ty budeš šťastný bez neho, budem aj ja. Och, aká som šťastná! Namiesto ničomníka, aký nemá páru, dostávam za manžela toho najlepšieho muža na svete! Nech si užíva môj majetok, ja budem šťastná, keď budem chudobná.“ „A ja vám sľubujem,“ zvolal náš pán so zlým úškrnom, „že to, čím ste pohrdli, budem poriadne užívať.“

„Pozor, pozor, pane!“ zvolal Jenkinson. „Ešte aj ja mám k tomu čosi dodať. Peňazí tej mladej devy sa ani nedotknete! Prosím, vaša milosť, povedzte,“ vrave, obrátiac sa na sira Williama, „môže dostať jej majetok človek, ktorý je už raz ženatý?“ „Na to sa ani nemusíte spytovať,“ odpovedal baronet, „prirodzene, že nie.“ „To ma teda trocha mrzí,“ povedal Jenkinson. „S týmto pánom sme čosi prežili, nuž preto ho ešte mám trocha rád. Ale vedzte, že tá zmluva nie je hodna ani fajku dymu, lebo ten pán je už ženatý.“ „Lužeš, ty podliak,“ skríkol náš milosťpán, ktorého tie slová rozrušili. „Nikdy som neuzavrel platný sobáš s nijakým dievčaťom.“

„Prepáčte, vaša milosť, ale uzavreli ste,“ riekol Jenkinson. „Dúfam, že sa svojmu priateľovi Jenkinsonovi

za jeho priateľstvo poriadne odmeníte, lebo tú ženu privediem. Ak prítomní budú mať chvíľu strpenia, čoskoro ju uvidia.“ Po týchto slovách rýchlo odišiel a my sme nevedeli, čo si máme o tom myslieť.

„Len nech ide,“ povedal náš milosťpán, „popáchal som síce všeličo, ale toto nie. Už nie som nejaký holobriadok, neprejde mi cez rozum.“

„Nechápem,“ povedal baronet, „čo ten chlap zamýšľa. Možno to bude len podarený žart.“ „Skôr si myslím, pane,“ povedal som, „že pôjde o vážnu vec. Ak uvážime, akými rozličnými spôsobmi tento pán zvádzal nevinné devy, mohlo sa stať, že natrafil na dakoho ešte šikovnejšieho, ktorý mu prešiel cez rozum. Keď uvážime, koľko dievčat zničil, koľko rodičov uvrhol do hanby a koľkým rodinám zničil povesť, neprekvapilo by ma, keby práve jeden z takých rodičov - Preboha, je to sen? Je to moja stratená dcéra? Vari naozaj ju držím v objatí? Áno, áno, je to ona, môj život, moje šťastie! Olívia, myslel som, že som ťa naveky stratil, ale predsa teraz ťa držím v objatí, lebo ty žiješ. Ach, aký len som šťastný!“ Ani zaľúbený milenec nie je taký šťastný, ako som bol ja, keď som videl prichádzať moje dieťa, keď som ho privinul na svoju hruď. Ona nepovedala ani slovo, ale to ešte lepšie prezrádzalo, že aj ona je bez seba od radosti.

„Teda vrátila si sa mi, dieťa moje,“ riekol som, „a budeš mi útechou v starobe.“ „Áno, pane,“ povedal Jenkinson, „vrátila sa vám, radujte sa z celého srdca, lebo je to vaše dobré dieťa. Vaša dcérka nestratila svoju česť, aj keď je ten druhý naozajstný oplan. A vy, mladý pán, hovorte si, čo chcete, ale táto deva je vašou právoplatnou manželkou. Dokážem vám, že hovorím pravdu. Hľa, tu je písmo, ktoré to dosvedčí.“ S týmito slovami podal písmo baronetovi. Keď si ho ten prečítal, povedal, že je to tak. „Viem, páni,“ pokračoval, „že vás to prekvapuje, ale pár slovami vám všetko vysvetlím. Tento mladý pán, ktorého mám tak rád — ale nech to ostane medzi nami — využil neraz moje

služby. Medziiným mi kázal, aby som mu obstaral falošné povolenie a falošného kňaza, lebo chcel podviesť túto mladú devu. Pretože však som mu bol naozaj priateľom, obstaral som mu naozajstné povolenie a ozajstného kňaza a dal som ich čo najrýchlejšie oddať. Ak si pomyslíte, že som to urobil zo šľachetných pohnútok, veľmi sa mýlite. Môj plán bol totiž ten, že povolenie si ponechám a vyrukujem s ním vždy vo vhodnom čase, teda keď budem potrebovať dajaké peniaze.“ Zmocnil sa nás neopísateľný jasot. Výbuchy našej radosti počuli aj väzni v dolnej temnici aj v spoločnej miestnosti, radovali sa s nami a v návale radosti štrngali reťazami; no táto hudba nebola teraz nepríjemná.

Tváre všetkých žiarili od radosti, ba aj Olíviiné líčka pokryl rumenec radosti. Radosť z toho, že jej meno je bez poškvrny, že je zas v kruhu svojej rodiny, bola taká nesmierna, že razom vyzdravela a živosť sa jej vrátila. Ale možno nebolo medzi nami človeka, ktorý by sa bol radoval úprimnejšie ako ja. Nemohol som uveriť, či naozaj držím dcérku v objatí, či všetko nie je iba sen.

„Ako ste mohli,“ povedal som Jenkinsovi, „ako len ste mohli spôsobiť mi taký žiaľ a povedať, že umrela? Ale teraz o tom nehovorme. Radosť z toho, že je opäť pri mne, je väčšia ako vtedajšia bolesť.“

„Na vašu otázku,“ riekol Jenkinson, „je ľahká odpoveď. Myslel som si, že skôr sa dostanete zo žalára, ak ustúpite svojmu pánovi a budete súhlasiť s jeho sobášom s tou druhou devou. Vy ste však prisahali, že súhlas nedáte, kým vaša dcéra žije; preto som nevidel iné východisko než vám nahovoriť, že vaša dcérka umrela. Prehovoril som vašu ženu, aby súhlasila s týmto klamom, a doteraz sa nenaskytla príležitosť odhaliť vám skutočnú pravdu.“

Len dve tváre medzi nami nežiarili šťastím. Pán Thornhill celkom stratil sebavedomé správanie; pred sebou totiž videl priepasť hanby a biedy, ktorá ho

pohltí, a toho pohľadu sa zhrozil. Preto padol na kolená pred strýkom a úpenlivo ho prosil, aby sa nad ním zľutoval. Sir William ho chcel od seba odstrčiť, ale na môj príhovor mu kázal vstať a potom povedal: „Tvoje neresti, zločiny a nevďak si nezaslúžia odpustenie. No nenechám ťa celkom na mizine, budem ti pravidelne dávať nejaké peniaze, dosť na to najpotrebnejšie, ale na tvoje výstrednosti ti nezvýši ani halier. Táto mladá deva, ktorá je tvojou ženou, dostane odo mňa tretinu majetku, ktorý voľakedy patril tebe, ale len od jej dobroty bude závisieť, či ti v budúcnosti dá niečo z neho.“ Pán Thornhill mu chcel poďakovať vzletnými slovami, ale baronet mu to nedovolil; vyzval ho, aby svoju už beztak očividnú podlosť neprehlboval pokrytectvom. Rozkázal mu tiež, aby sa vzdialil; z bývalého služobníctva mu dovolil vybrať si len jedného, ktorý mu bude najväčšmi vyhovovať.

Keď odišiel, sir William pristúpil k svojej novej neteri a s úsmevom jej želal všetko najlepšie. Jeho príklad nasledovali slečna Wilmotová a jej otec. Aj moja starká si vrúcne pobozkala dcéru, lebo, uvádzam jej vlastné slová, je opäť počestnou ženou. Po nej prišiel rad na Mojžiša a Sophiu; aj náš dobrodinec Jenkinson požiadal, aby mohol mať tú česť a popriať jej všetko najlepšie. Zdalo sa, že naše šťastie už ani nemôže byť väčšie. Sir William, ktorý mal najväčšiu radosť vtedy, keď mohol konať dobré skutky, žiaril ako slnko. Aj v našich očiach sa zračila radosť; výnimkou bola len Sophia, ktorá, nevedno prečo, nebola úplne šťastná. „Tak sa mi vidí,“ riekol sir William, „že všetci prítomní okrem jednej osoby sú úplne šťastní. Zrejme musím vykonať ešte jeden dobrý skutok. Iste si uvedomujete, dôstojný pán,“ povedal mi, „že pánu Jenkinsonovi sme veľmi zaviazaní. Bude na mieste, ak ho obaja odmeníme. Slečna Sophia ho zaiste urobí šťastným; a ja jej dám päťsto libier ako veno, takže budú si bezstarostne žiť. Nuž, slečna Sophia, čo poviete na tento náš návrh? Vydáte sa za

neho?“ Moja úbohá dcéra takmer zamdlela, keď počula tento hrozný návrh.

„Vydať sa za neho?“ zvolala. „Nie, nikdy!“ „Ako?“ spýtal sa. „Vy nechcete za muža svojho dobrodinca, tohto driečneho mládenca, ani päťsto libier?“ „Prosím vás, pane,“ odpovedala sotva čujným hlasom, „nežiadajte to odo mňa, nerobte ma ešte nešťastlivejšou.“

„Aká ste tvrdohlavá,“ povedal znova sir William, „odmietate muža, ktorému je vaša rodina za toľko zaviazaná, muža, ktorý zachránil vašu sestru a má päťsto libier? Vy ho nechcete? To je neuveriteľné!“ „Nie, pane, nikdy,“ odpovedala nahnevane. „Radšej umriem!“

„Ak je to teda tak,“ povedal, „ak ho naozaj nechcete, neostáva mi iné, musím si vás vziať ja.“ Po tých slovách vrúcne ju objal. „Ty moje krásne, milé dievčatko,“ hovoril, „ako si si vôbec mohla myslieť, že Burchell ťa oklame alebo že sir William Thornhill prestane ľúbiť devu, ktorá ho tak dlho ľúbila, hoci nemal nič? Už roky hľadám ženu, ktorá by nevedela, že som zámožný, a vedela si ma ceniť len ako človeka. Skúšal som svoje šťastie aj u mrzkých žien, nuž akú radosť musím prežívať, keď som získal srdce takej dobrej a anjelsky krásnej devy.“ Potom sa obrátil k Jenkinsonovi s týmito slovami: „Pretože, pane, nemôžem sa vzdať tejto devy, lebo si ma zaľúbila, môžem sa vám odmeniť len tým, že vám dám jej majetok. Zajtra ráno sa prihláste u môjho majordóma, vyplatí vám päťsto libier.“ Znova vypukli gratulácie, lebo teraz bol rad na pani Thornhillovej. Vtom lokaj sira Williama prišiel oznámiť, že vonku čaká koč, ktorý nás odvezie do hostinca, kde je pripravená hostina. Ja s mojou starkou sme išli popredku, keď sme odchádzali z pochmúrneho príbytku utrpenia. Šľachetný baronet kázal rozdať väzňom štyridsať libier; pán Wilmot nasledoval jeho príklad a rozdal ďalších dvadsať. Dolu nás privítali radostným volaním obyvatelia mestečka. Medzi nimi bolo niekoľko

mojich farníkov, ktorým som srdečne potriasol ruku. Všetci nás odprevadili k hostincu, kde bola bohatá hostina; prostejším jedlom podelili aj chudobných.

Keď sa skončil tento rušný deň, ktorý priniesol veľa bolesti a radosti, požiadal som, aby som si mohol ísť ľahnúť. Keď som opustil veselú spoločnosť a ocitol sa sám, so srdcom prekypujúcim vďakou som sa pomodlil k tomu, čo nás navštevuje radosťou i žiaľom, a potom som zaspal. Spal som pokojným spánkom až do rána.

« KAPITOLA XXXII »

 

ZÁVER

 

Keď som sa na druhý deň ráno zobudil, sedel pri mojej posteli môj najstarší syn, ktorý mi prišiel oznámiť ďalšiu radostnú zvesť. Najprv mi povedal, že sa vzdáva svojho podielu na dedičstve, a potom mi zvestoval, že môjho bankára, ktorý v Londýne skrachoval, zatkli v Antverpách a že peniaze, ktoré u neho našli, značne prekračujú sumu, ktorú bol dlžný svojim veriteľom. Veľkomyseľnosť môjho syna mi urobila skoro takú radosť ako táto nečakaná dobrá zvesť. Ale váhal som prijať jeho ponuku. Vtom vstúpil do izby sir William a ja som ho požiadal o radu. Bol tej mienky, že môj syn získal ženbou dostatočne veľký majetok, a preto môžem prijať bez váhania jeho ponuku. Sir William však prišiel za mnou vlastne preto, aby mi oznámil, že deň predtým požiadal o vydanie sobášneho povolenia, že ho každú chvíľu dostane, a preto dúfa, že ich neodmietnem oddať a tak urobím radosť všetkým. Vtom vstúpil sluha a oznámil, že posol sa už vrátil; pretože som bol už oblečený, zišiel som dolu, kde sa všetci oddávali veseliu, aké umožňujú len bohatstvo a nevinné srdcia. Mne sa ich veselosť neveľmi pozdávala, veď sme stáli pred slávnostným obradom. Preto som ich upozornil, že v tejto posvätnej chvíli sa musia správať vážne a dôstojne. Aby som ich na obrad pripravil, prečítal som im dve kázne a úvahu, ktorú som sám napísal. No nedali si povedať a i naďalej boli živí a veselí. Aj na ceste do kostola — ja som šiel prvý — nezvážneli a neraz som bol v pokušení obrátiť sa a napomenúť ich.

V kostole sme sa ocitli pred dosť vážnym problémom, totiž ktorý pár má ísť k oltáru prvý. Synova mladucha trvala na tom, aby prvá šla budúca lady Thornhillová, ale tá rozhodne odmietla; za nič na svete sa nechcela dopustiť takej nezdvorilosti. Jedná i druhá nechceli popustiť, kým ja som netrpezlivo čakal pripravený s modlitebnou knihou v ruke. Už som mal toho dosť, preto som ich prerušil slovami: „Ako vidím, ani jedna z vás sa nechce dostať pod čepiec, poďme teda radšej domov. Dnes zo svadby zrejme nebude nič.“ Až teraz prišli k rozumu. Najprv som oddal baroneta so Sophiou, potom syna s pôvabnou vyvolenou jeho srdca.

Ešte zavčas ráno som poslal koč po suseda Flamborougha a jeho rodinu. Keď sme prišli do hostinca, potešilo ma, keď som videl, že obe jeho dcérky práve vystupujú z koča. Jenkinson pomohol staršej a Mojžiš mladšej (odvtedy som mohol pozorovať, že sa mu to dievča páči; moje požehnanie dostane, hocikedy oň požiada). Do hostinca prišlo aj veľa mojich farníkov, ktorí už počuli, aké šťastie ma postretlo, a blahoželali mi k nemu. Medzi nimi som zbadal aj tých, ktorí mi vtedy prišli na pomoc a ktorých som za to vtedy tak pokarhal. Povedal som to sirovi Williamovi, teraz už môjmu zaťovi; vyšiel von a aj on ich vyhrešil. Keď videl, ako ich to mrzí, dal každému po zlatke, aby nám pripili na zdravie, a opäť sa rozveselili.

Čoskoro potom sme šli k bohato prestretej tabuli; obed pripravil bývalý kuchár pána Thornhilla. O našom milosťpánovi vám hneď prezradím, že žije ako spoločník u jedného príbuzného, že sa tam má dobre; pri vedľajšom stole jedáva len vtedy, keď pri hlavnom nie je miesto. Má jedinú starosť — totiž rozveseľovať svojho príbuzného, ktorý je veľmi melancholickej nátury. Okrem iného ho učí hrať na lesnom rohu. Moja najstaršia dcéra naň stále myslí s túžbou a neraz mi povedala - ja som sa však vyvaroval to niekomu prezradiť - že keď sa polepší, možno mu odpustí.

Ale vráťme sa k svadobnej tabuli, lebo nerád odhadujem. Keď sme si chceli posadať, znova sa začali tie isté ceremónie ako v kostole. Teraz išlo o to, či moja najstaršia dcéra, ktorá bola najdlhšie vydatá, nemá sedieť za vrchstolom. Škriepke urobil koniec môj syn George, ktorý navrhol, aby sa nehľadelo na postavenie a každý si sadol k svojej partnerke. Návrh prijali s nadšením všetci, okrem mojej starkej, ktorej to nebolo po vôli; zrejme sa tešila, že za vrchstolom sedieť a všetkých vydeľovať bude ona. Ale dobrú náladu to nepokazilo. Nemôžem povedať, či sme boli vtipnejší než inokedy, no rozhodne sme boli veselší, čo je skoro to isté. Keď starý pán Wilmot pripíjal môjmu synovi Mojžišovi, ten bol práve od neho odvrátený a odpovedal mu: „Ďakujem, milostivá slečna.“ Starý pán sa na nás významne pozrel a riekol: „Vidím, že má v hlave len svoju vyvolenú.“ Obe Flamboroughove dcéry sa tak smiali, až som myslel, že sa zájdu od smiechu. Po večeri, tak ako vždy, kázal som odniesť stôl, aby sa celá rodina mohla zhromaždiť pri veselo plápolajúcom kozube. Mojich malučkých som si posadil na kolená, muži si posadali vedľa svojich žien a partneriek. Na tomto svete som už po ničom inom netúžil. Trápenia sa pominuli, bol som nevýslovne šťastný. Och, kiež moja vďačnosť vo chvíľach radosti bude väčšia než moja pokora, s ktorou som znášal protivenstvá.

$

 

WAKEFIELDSKÝ FARÁR,

UŠĽACHTILÉ DIELO SVETOVEJ LITERATÚRY

 

Dielo každého veľkého umelca je neodmysliteľné od čias, v ktorých žil, v každom nájdeme prenikavé postrehy a pravdivé obrazy podstatných stránok skutočnosti, ktoré umelca i dielo formovali, nájdeme v ňom svojský, neopakovateľný prístup k skutočnosti, ktorú prežíval. Neinak to bolo v prípade významného anglického kritického realistu XVIII. storočia Olivera Goldsmitha.

Autor Wakefieldského farára sa narodil v časoch, keď anglická buržoázia po víťaznej revolúcii v XVII. storočí uzavrela kompromis s bývalými vykorisťovateľmi — šľachtou proti ľudu. Doba je poznačená hospodárskou likvidáciou slobodných sedliakov a remeselníkov, koncentráciou pozemkov v rukách najvplyvnejších veľkostatkárov, ku ktorej dochádzalo mocou a podvodom. Výsledok tohto procesu je na jednej strane zbedačovanie širokých más, na druhej strane blahobyt veľkomeštiactva a šľachty, ktorá sa s ním spolčila. Proti vznikajúcemu rozkladu ľudských vzťahov spôsobenému týmto procesom i bezohľadným podnikaním bojuje v anglickej literatúre 18. storočia rad umelcov. Patrí k nim prvý veľký kritický realista Henry Fielding, ale aj členovia slávneho krúžku spisovateľa a slovnikára dr. Johnsona — románopisec Tobias Smollett i básnik, prozaik a dramatik Oliver Goldsmith,

Goldsmith videl záporné stránky svojej doby a trpel nimi ako človek i umelec. Znova a znova odsudzuje

v svojich prózach i básňach hromadenie majetku v rukách niekoľkých jednotlivcov a protestuje proti útlaku prostého človeka mocnými na vidieku i v mestách. Nebol však vášnivým bojovníkom proti existujúcim sociálnym vzťahom. Ľudí chcel prevychovať vzbudzovaním súcitu s trpiacimi i zobrazovaním žiarivých vzorov. Podľa Goldsmitha poézia má pomáhať k víťazstvu cnosti, presvedčivým opisom skutočnosti pomáhať pravde k víťazstvu a poučením ľudí zlepšiť. Týmto duchom osvietenosti je poznačená nielen jeho poézia, ale i próza, predovšetkým jeho vrcholné prozaické dielo Wakefieldský farár.

Oliver Goldsmith sa narodil okolo r. 1730 v Írsku ako syn chudobného anglikánskeho kňaza. V Anglicku údajne získal titul doktora medicíny, prešiel niekoľkými univerzitami v Európe, kde strávil dva roky, a poznal život v Holandsku, Francúzsku, Taliansku, Švajčiarsku a Nemecku. Po potulkách po Európe sa vrátil do vlasti, usadil sa v Londýne, kde sa chcel uplatniť ako lekár, no bezúspešne (prekážal mu v tom aj jeho vzhľad — po kiahniach jeho zovňajšok nebol príťažlivý), skúšal to ako podučiteľ a napokon hľadal obživu v literatúre. Jeho práce vychádzali najskôr časopisecky a získali si veľkú obľubu, lebo vedel písať pútavo, ľahko a sviežo. Boli to poväčšine eseje o aktuálnych otázkach, písané v tradícii Addisonovej a Steelovej. K sláve mu pomohli jeho Čínske listy, ktoré neskôr vyšli v dvoch zväzkoch pod titulom Občan sveta (r. 1762). Je to vyše sto listov, v ktorých autor pod maskou cudzinca, ako Montesquieu v Perzských listoch, kritizuje britský vládnúci systém, pranieruje pochabosti a neresti svojich krajanov a ich obyčaje. Výstižne tu ukazuje, že aj v slávnej ostrovnej ríši chudobní poslúchajú zákony a zákony zasa boháčov.

Okolo r. 1764 sa Goldsmith stal členom Johnsonovho krúžku a bol jedným zo zakladajúcich členov slávneho Literárneho klubu. Vydaním Cestovateľa

(1764) si získava meno ako básnik. Cestovatel je prenikavá porovnávacia štúdia národnej povahy a politického usporiadania jednotlivých krajín, ktoré navštívil.

Hoci Oliver Goldsmith celý život strávil na potulkách Európou a v Anglicku, na svoj rodný kraj nikdy nezabudol. Krásnym svedectvom toho je jeho báseň Opustená dedina (1770), v ktorej ukázal pravú tvár vtedajšieho života na milovanom írskom a anglickom vidieku. Idylický obraz niekdajšej tichej dedinskej pohody konfrontuje s biedou obcí rozvrátených zásahmi lordov, ktoré u nájomcov pôdy vyústili v túžbe scelit sedliacke polia v obrovské latifundiá. Aj keď je báseň otrasnou obžalobou tejto praxe, sála z nej, ako napokon zo všetkého, čo Goldsmith napísal, jemný a ušľachtilý cit. Avšak nežná citovost nikdy nesklzava do sentimentálnosti.

Goldsmith neobišiel ani dramatické umenie a jeho iskrivé komédie Dobrý človek (1768) a Pokorila sa, aby zvíťazila (1773) tvoria stálu súčasť repertoáru anglickej klasickej komédie.

Ale dielo, ktorým sa Goldsmith natrvalo zapísal nielen do dejín anglickej, ale i svetovej literatúry, je malý román Wakefieldský farár, jedna z najušľachtilejších kníh svetovej literatúry. Tento neveľký príbeh o skromnom, prostom vidieckom farárovi, ktorý spolu so svojou početnou rodinou prežíva vinou neľudského mladého šľachtica mnohé protivenstvá, vyšiel tlačou takmer náhodou. Zásluhu na tom má Goldsmithova gazdiná. Spisovateľ, ktorý nikdy neoplýval peniazmi, jej raz ostal dlžný nájomné. Gazdiná ho zamkla s tým, že ho nepustí, pokým jej nezaplatí. V tejto tvŕdzi požiadal Goldsmith svojho priateľa dr. Johnsona o pôžičku. Keď dr. „Johnson prišiel k uväznenému autorovi, zistil, že v zásuvke má už dva roky hotový román Wakefieldský farár. Johnson našiel pre román vydavateľa a dostal svojho nemajetného priateľa na slobodu. Od svojho vydania r. 1766 očarúva tento

román stále nové generácie a získava si obdiv nielen ľudí prostých, ale i veľduchov. Anglický realista W. M. Thackeray napísal: „Kto z tých miliónov čitateľov, ktorých svojím dielom tak povzniesol, ho nezbožňuje? Byť najobľúbenejším anglickým spisovateľom — aké to vyznamenanie!“ Veľký výchovný vplyv mal tento román aj na samotného J. W. Goetheho, ktorý sa vždy k nemu rád vracal.

Je paradoxne (pravda, v literatúre to nie je prípad ojedinelý), že autorov zámer pri písaní románu a výsledok sú protichodné. Goldsmith začal svoj román písať ako satiru na človeka príliš dôverčivého. Chcel zosmiešniť sentimentálny optimizmus, priveľkú dôveru vo všemohúcnoť boha, istotu, že cnosť a dobro vždy dôjdu odmeny, chcel pranierovať zaslepenosť, ktorá ignoruje okolo seba zlo, faloš a podlosť druhých. Z jeho pera však vyšla nadšená oslava prostého, ušľachtilého farára i oslava krásnych ľudských vlastností, ktorými autorove časy neoplývali. Nevysmievame sa tomuto prostému, statočnému kňazovi, ktorý ide neochvejne za svojou pravdou aj proti vôli mocných. Je nám nesmierne sympatická táto milá postava, aj keď je tak naivne komická. Dr, Primrose má všetky vlastnosti vynikajúceho dušpastiera a sluhu božieho, no súčasne je to človek s chybami a slabôstkami, nijaký čítankovo cnostný hrdina.

Všetky kladné vlastnosti jeho charakteru očividne vystupujú na pozadí obrazu spoločnosti, v ktorej žil. Lebo popri idealizovanom opise vidieckeho prostredia je tento román aj výstižným kritickým obrazom skorumpovanej, bezcitnej spoločnosti, sledujúcej len svoje koristnícke ciele a degradujúcej človeka. V nej, pravda, dobrý a mravný jednotlivec nemôže zvíťaziť len prostou vierou.

Protiváhou tejto spoločnosti je rodina dr. Primrosa, poznačená hlbokými demokratickými vzťahmi voči sebe navzájom i voči okolitému svetu. Pre wakefieldského farára je rozhodujúca jedine mravná hodnota

človeka. Preto sa správa rovnako voči chudobným i bohatým. V žalári sa práve tak oduševnene ujíma najbiednejšieho zločinca, ako by sa ujal kniežaťa, lebo jemu je srdce pochované na dne žalára práve také cenné ako to, ktoré bije na tróne. Pre neho nešťastníci v žalári nie sú len zberbou, spodinou spoločnosti, lebo chápe, že vinu na tom, akí sú, má spoločnosť. U každého vinníka vidí možnosť nápravy, ak sa mu podá pomocná ruka. V tomto humanistickom prístupe k človeku je jeden z najväčších kladov románu. Scény zo žalára sú ostrou kritikou anglického zákonodarstva, ktorú začal Fielding a ktorá vyvrcholila vo veľkom kritickom realistovi 19. storočia Dickensovi.

Br. Primrose, táto milá postava donkichotovského farára, nie je bez literárneho vzoru. Neodolateľnú postavu farára vytvoril už Henry Fielding v románe Dobrodružstvá Josepha Andrewsa. Goldsmithov dr. Primrose nie je však variáciou tohto Fieldingovho hrdinu, ale postava svojrázna, originálna. Čitateľovu pozornosť, pravda, neupúta len postava vidieckeho farára. Pekným portrétom je aj postava jeho starkej, takej matersky ľstivej v snahe dobre vydať svoje dcéry. U postave Georgea spodobnil autor seba samého. Blúdenie, putovanie, starosti a protivenstvá, ktoré George prežil, pripomínajú vlastný autorov boj o existenciu. A nemožno zabudnúť ani na Olíviu, v ktorej sa autorovi podarilo vykresliť čosi viac ako zradenú nevinnú devu.

A ešte čímsi je tento malý román nesmierne príťažlivý. je to preteplená neha, s akou Goldsmith opísal čaro domova. Stránky venované tichému rodinnému šťastiu, posedeniam pri kozube, výletom do nedalekého okolia patria k najkrajším v anglickej literatúre. Vyžaruje z nich autorova túžba — po odchode z rodiska sa už nikdy nevrátil do rodného kraja, ani si nikdy nezaložil rodinu po rodnom kraji a rodinnom šťastí.

Hoci toto dielko dosiahlo takú obrovskú popularitu (v Anglicku je dokonca populárnejšie než Robinson Crusoe), nie je bezchybné. Niektorým nedostatkom by sa bolo dalo vyhnúť pri revízii. Ale v tomto ohľade bol Goldsmith bezstarostný, k tomu, čo už raz napísal, sa nevracal. V príbehu je dosť nepravdepodobností, ba absurdít. Napríklad nepochopíme, ako sa mohol sir William pohybovať v preoblečení medzi svojimi poddanými, ba aj na vlastných pozemkoch. A už vôbec sa nedá pochopiť, že jeho synovec, zrejme syn mladšieho brata (sir William zdedil titul i majetok), je taký starý ako sám baronet. Čitateľ tiež pobadá, že charakter Burchella, alias sira Williama, je rozporný. Muž s takým dobrým srdcom by zaiste nenechal tak dlho majetok v rukách synovca, o ktorom musel vedieť, na aké podlé ciele ho používa. A iste by nebol dopustil, aby jeho synovec nielen zviedol Olíviu, ale uniesol aj Sophiu. V prvom prípade totiž nezasiahne vôbec, v druhom je jeho zásah náhodný. Nedôslednosť v stavbe charakteru je aj v postave dr. Primrosa je čudné, že staručký a toľko skúšaný farár sa tak raduje nad tým, že v závere si jeho dcéra berie za manžela podliaka, ktorý jeho rodine spôsobil toľko súžení. Kritika tiež poukázala na to, že román sa rozpadá na dve časti, že je vybudovaný z nesúrodých prvkov spoločenskej komédie a melodrámy, pričom Goldsmithovo nadanie má bližšie ku komédii než k tragédii.

K tomu, že ani takéto nezrovnalosti neuberajú dielku na cene, prispel i autorov pútavý štýl a neodolateľný jemný humor. Goldsmith vždy poznal vo všetkom mieru. Nikdy nesklzol do sentimentality. Aj pri svojom rozprávkovom zakončení, keď Burchell, alias sir William Thornhill, ako deus ex machina alebo dobrá víla odmeňuje dobrých a trestá zlých, Goldsmith zachoval dobrý vkus. Farár totiž nie je dobrý k ľudom preto, aby bol odmenený, ako je to v niektorých sentimentálnych románoch toho obdobia (Richardson). Je dobrý celou svojou podstatou a myslí

nie na seba, ale na svojich blízkych, jeho láska je nezištná.

Lepšie však než vyratúvaš rozličné chyby a nedostatky je vcítiť sa do tohto dielka, prijať ho také, aké je, lebo nedáva málo. Ušľachtilé city, ľudskosť, všetko to, čo robí človeka lepším, neprestávajú uchvacovať ani dnes.


Eduard Castiglione

